
Resum 


Les dades actuals mostren que a l'Estat espanyol la població més gran 
de 65 anys se situa al voltant del 172, de la població total i es calcula que 
per a l'any 2050 les persones més grans de 65 anys estaran per sobre del 
3090 de la població. Tal com refereix García Calvente (1999), la resposta 
de la societat a aquesta situació ha estat recórrer a la família per cuidar 
de les persones dependents o aquelles amb greus dificultats per viure 
soles. Aquest fet s'ha convertit en una realitat, d'aquesta manera el 860 
de les cures que necessita una persona en una situació de dependència 
són proporcionades per la família, i tan sols un 1220 és cobert per pro- 
fessionals sanitaris (Duràn, 2003). En aquesta realitat social emergeix 
la figura de la cuidadora familiar, que acostuma a ser un familiar de la 
persona que cuida. Aquesta no disposa de capacitació específica per de- 
senvolupar la tasca de cuidar, no rep cap remuneració econòmica per la 
tasca realitzada, té un grau elevat de compromís cap a la tasca de cuidar 
caracteritzada per l'afecte i ofereix una atenció sense límits d'horaris, les 
24 hores del dia els 365 dies de l'any. 

En els darrers anys, han augmentat les publicacions referents a 
l'estudi de les cuidadores familiars, sobretot des de l'àmbit de la salut 
mental o de l'atenció domiciliària, però ni la recerca ni les institucions 
s'han preguntat: Què passa quan un cuidador familiar deixa de cuidar2 
Quins sentiments, percepcions, necessitats experimenta2 Com (re)cons- 
trueix la seva vida quotidiana2 

Aquesta tesi pretén donar resposta a aquestes preguntes, és per 
això que l'objectiu principal és, d'una banda, conèixer i comprendre 
els sentiments, les percepcions, les pràctiques dels postcuidadors fa- 

miliars i, d'una altra, analitzar la reconstrucció de la seva vida quoti- 
diana. 

S'ha utilitzat metodologia qualitativa, en què les entrevistes en 
profunditat han estat l'instrument principal de la recerca. En total s'han 
realitzat catorze entrevistes en profunditat semiestructurades a postcui- 
dadors familiars majors d'edat, que haguessin cuidat el seu familiar du- 
rant més de dos anys i que fes més de dos anys que aquest hagués mort. 
L'estudi compta amb l'autorització del CEIC de VIDIAP Jordi Gol, i en 
tot el procés de recerca s'han garantit els principis ètics. 

L'anàlisi de contingut s'ha basat en la teoria fonamentada i d'aques- 
ta han emergit tres categories principals: rememorant la vida de cuidador, 
la transició de la tasca de postcuidar i la nova vida com a postcuidador. En la 
primera categoria s'engloben aquells aspectes relacionats amb el record 
de la vida de cuidador i consta de tres subcategories: significat de cui- 
dar, organització de la vida com a cuidador i fi de l'etapa de cuidador. En la 
segona categoria es descriu la transició de la tasca de postcuidar a què 
han de fer front els postcuidadors i està composta per les subcategori- 
es seguents: el buit de la tasca de postcuidar i les rutines de tancament, en 
les quals es descriuen aquells elements relacionats amb el tancament 
de l'etapa de la transició. Finalment, l'última categoria fa referència a la 
nova vida quotidiana, en la qual els postcuidadors hi han de viure. La 
comprenen la subcategoria rutines en la vida del postcuidador, i relacions 
i suport al postcuidador. Una vegada exposades les categories es fa una 
anàlisi de la transició mitjançant la teoria de les transicions d'Afaf Me- 
leis. Com a conclusions de l'estudi destaquen que en finalitzar l'etapa 
com a cuidadors familiars, els postcuidadors familiars experimenten 
una transició múltiple en la qual han de redefinir la seva identitat, que 
s'inicia abans de la mort del familiar i que perdura més enllà del procés 
de dol, fet que configurarà la seva nova vida quotidiana. 

Abstract 


Current data shovrs that in Spain the population over 65 years of age, is 
circa 17 7 of the total population, anditis estimated that by the year 2050, 
3090 of the total population vvill be over the age of 65. As stated by García 
Calvente (1999), the societal response to this situation has been to resort 
to family for the care of dependents, or those vvith serious difficulties 
in living alone. This has become a reality and of the care required by a 
person in a situation of dependence, 8620 of such care is provided by 
the family, vvith only 122 being provided by healthcare Professionals 
(Duran, 2003). VVithin this social reality emerges the figure of the family 
caregiver, usually a relative of the person in need, vvho provides care and 
is characterised as someone vvho does not have any specific training in 
caring, vvho does not receive any financial remuneration for their vvort, 
vrho has a high degree of commitment tovvards the tash of caring, vvhich 
is characterised by providing affection and offering care for unlimited 
hours, 24 hours a day, 365 days a year. 

In recent years, there has been an increase in publications on the 
topic of studying family caregivers, in particular vvithin the field of 
mental health or home care, hovvever neither research nor institutions 
have ashed the question: V/hat happens vvhen a family caregiver stops 
caring2 V/hat feelings, perceptions and/or needs do they experience2 
Hovv do they (re)build their everyday life2 

This thesis aims to ansvver such questions, therefore, the main goal 
is to get to Rnovv and understand the feelings, perceptions and practices 
Of post family carergivers and analyse the rebuilding of their everyday 
lives. 

Qualitative methodology has been used, vvhere in-depth 
intervievvs have been the main instrument of research. In total, there 
have been fourteen semi-structured, in-depth intervievvs conducted on 
adult post caregivers, vvho have cared for an older relative for more than 
tvvo years and vvhere that same relative has passed avvay more than tvvo 
years ago. The study has been authorised by the CEIC of IDIAP Jordi 
Gol, and throughout the research process, vve have ensured anonymity 
and voluntariness in participating in the study. In addition, all of the 
respondents have given their consent to participate. 

The content analysis vvas based on Grounded Theory, from vhich 
three main categories have emerged: reminiscing about the caregiver's 
life, the transition from postcaring and the nevv life as a postcarer. In 
the first category all aspects related to recalling the life of the caregiver 
are listed, vvhich consists of three subcategories: the meaning of caring, 
organising one's life as a caregiver and finally, coming to the end of 
this stage. The second category describes the transition from postcaring 
faced by post caregivers and it is composed of the hollovv subcategories 
of postcaring the closing routines that describe those related to the 
closing stage of the transition. Finally, the last category refers to the nevv 
everyday lifein vvhich post caregivers have to live and mahes sense of the 
sub routines in the life of post caregivers, the relationships and support 
to post caregivers. Once the categories have been set out, an analysis 
of the transition is made using the Afaf Melé Theory of Transitions. In 
conclusion of this case study, vve should highlight that at the end of the 
stage as family caregivers, the family post caregivers experience a multi- 
faceted transition in vvhich they must redefine their identity, vvhich 
begins before the death of the family member and endures beyond the 
grieving process and is one that vvill shape their nevv everyday life. 


16 


Introducció 


El meu camí fins a l'elaboració d'una tesi doctoral en infermeria res- 
pon a la motivació personal de créixer com a infermer. Per a mi créixer 
com a infermer vol dir nodrir-se de l'experiència de les companyes i del 
coneixement científic de la professió infermera, viure situacions en el 
dia a dia que et facin anar més enllà personalment i professionalment, 
i treballar per oferir una atenció de qualitat a les persones, famílies i 
comunitats. 

Vivim immersos en una realitat social i demogràfica marcada per 
l'envelliment de la població. Segons l'Institut Nacional d'Estadística 
(INE), les dades actuals mostren que a l'Estat espanyol la població més 
gran de 65 anys se situa al voltant del 172 de la població total i es cal- 
cula que per a l'any 2050 les persones més grans de 65 anys estaran per 
sobre del 309, de la població. Aquest envelliment de la població està 
relacionat amb un augment de les malalties cròniques i degeneratives, 
cosa que fa que s'hagi de replantejar el sistema de suport social i sanitari 
(Domínguez, 1998). 

Tal com refereix García Calvente (1999), la resposta de la societat a 
aquesta situació ha estat recórrer a la família per cuidar de les persones 
dependents, o de les que tenen greus dificultats per viure soles. Aquest 
fet s'ha convertit en una realitat. És per això que el 869, de les cures que 
necessita una persona en una situació de dependència són proporciona- 
des per la família, i tan sols un 122, és cobert per professionals sanitaris 
(Duran, 2003). 

En aquesta realitat social emergeix la figura de la cuidadora fami- 
liar, que acostuma a ser un familiar de la persona que cuida. Aquesta no 

disposa de capacitació específica per desenvolupar la tasca de cuidar, 
no rep cap remuneració econòmica per la tasca realitzada, té un grau 
elevat de compromís cap a la tasca de cuidar caracteritzada per l'afecte 
i ofereix una atenció sense límits d'horaris, les 24 hores del dia els 365 
dies de l'any. 

En els darrers anys, han augmentat les publicacions referents a la 
figura del cuidador familiar, sobretot en atenció primària i en salut men- 
tal. Les investigacions realitzades per professionals d'infermeria han es- 
tat referents per desenvolupar aquest àmbit del coneixement, tant a ni- 
vell nacional com internacional, i han aportat evidència científica sobre 
la relació entre el benestar del familiar cuidador i la persona cuidada. 

Vaig endinsar-me en la recerca sobre cuidadores familiars, en el 
marc del Màster en Ciències de la Infermeria de la URV, en el qual vaig 
realitzar el treball de fi de màster per tal de conèixer les experiències i 
els sentiments de diferents cuidadores familiars, en l'entorn hospitalari, 
i oferir propostes per tal de tenir cura de la família als hospitals. Aquest 
treball responia a la necessitat que havia percebut en el meu entorn la- 
boral vinculat a l'àmbit hospitalari, ja que vaig observar que totes les 
persones ingressades als hospitals tenien un familiar al seu costat que 
exercia tasques de vigilància, confort, alimentació, entre d'altres, i que 
era una figura molt valuosa per al sistema sanitari, però que parado- 
xalment romania invisible als ulls de l'organització hospitalària, a la 
vegada que era una figura poc estudiada en l'àmbit dels estudis sobre 
cuidadors. 

Tota recerca parteix d'una pregunta que porta a l'investigador a 
treballar per tal de poder-la respondre. De les converses mantingudes 
amb diferents cuidadors van sorgir questions que calia explorar i que 
orienten la tesi: Què passa quan un cuidador familiar deixa de cuidar2 
Quins sentiments, percepcions, necessitats experimenta2 Com (re)cons- 
trueix la seva vida quotidiana2 Si bé en primera instància per entendre 
la situació del postcuidatge es podria fer un símil a d'altres situacions 
de pèrdua, intuia que la transició que experimenten els postcuidadors 
familiars (després d'un temps de cuidatge intensiu i extensiu) tindria 
unes característiques pròpies, tal com s'ha constatat en la recerca biblio- 
gràfica i al llarg de l'elaboració de tota la recerca. Tanmateix, aquest 
tema d'estudi constituia un repte, ja que fins ara havia estat un tema 
molt poc estudiat. 

D'aquí neix el meu interès per identificar i comprendre les expe- 
riències viscudes pels postcuidadors durant el seu procés de transició 
i descobrir les habilitats i els recursos amb els quals afronten els canvis 
sorgits, per així obtenir coneixement sobre aquesta fase de la vida de 
moltes persones. La recerca d'aquesta tesi pretén contribuir a fer visible 
una temàtica que ha estat molt sovint ignorada pel saber convencional i 
pels programes de salut que s'ofereixen des de les institucions sanitàries. 

La singularitat d'un tema d'investigació permet generar nous co- 
neixements científics i col-laborar en l'avenç de la ciència infermera i en 
la millora de les cures infermeres (Marriner i Raile, 2009). Tot coneixe- 
ment sobre la transició de la tasca de postcuidar ens permetrà dissenyar 
activitats d'infermeria dedicades al suport als cuidadors que finalitzen 
la seva tasca i, així, millorar la qualitat de vida en la reconstrucció de la 
seva vida quotidiana. 

Així doncs, el present treball pretén donar resposta als reptes pro- 
posats, mitjançant una aproximació a la complexitat de l'experiència de 
(re)construcció de la vida d'una persona que deixa de cuidar un famili- 
ar, a través de la vivència dels seus protagonistes. 

La tesi doctoral s'estructura en quatre capítols per tal de facilitar 
la comprensió del tema d'estudi. El primer capítol fa referència al marc 
teòric, en el qual el lector pot aproximar-se a la realitat de les cuidadores 
familiars per tal de conèixer els factors que poden condicionar la pos- 
terior fase com a postcuidadores. En aquest mateix capítol es presenten 
els resultats de la revisió bibliogràfica que es va realitzar amb la finalitat 
de conèixer l'estat actual de la recerca en el camp dels postcuidadors 
familiars. Finalment, es planteja una aproximació al terme de la vida 
quotidiana des d'una visió multidisciplinària i s'exposa el marc teòric 
d'infermeria, centrat en la teoria de les transicions d'Afaf Meleis. 

El segon capítol està dedicat als aspectes metodològics de l'estudi, 
en el qual s'engloben les tècniques utilitzades per a la recollida de da- 
des, els criteris de rigor en la metodologia qualitativa, la selecció de la 
mostra i els aspectes ètics, entre d'altres. 

En el tercer capítol es presenten els resultats i la discussió de l'estu- 
di englobats en tres grans categories: rememorant la vida de cuidador, la 
transició del postcuidar i la nova vida com a postcuidador, organitzades 
amb les seves respectives subcategories. En el quart capítol es presenten 
les conclusions de l'estudi. Seguidament s'exposen les limitacions de la 

recerca 0 les futures línies de recerca així com les implicacions per a la 
pràctica que se'n deriven. El sisè capítol és una relació de la difusió que 
s'ha fet dels resultats d'aquesta tesi en diferents congressos i publica- 
cions. 

Finalment en el setè capítol es troba la bibliografia consultada, 
referenciada seguint les normes de l'American Psychological Association 
(APA) (2015). 

Objectius de la recerca 


Després de la recerca realitzada sobre els cuidadors a l'hospital (Mora- 
López, Ferré-Grau i Montesó Curto, 2016) i de les converses mantingu- 
des amb cuidadors i postcuidadors sorgeixen les preguntes de recerca 
segúents, d'acord amb els criteris proposats per De la Cuesta-Benjumea 
(2008): Què passa quan un cuidador familiar deixa de cuidar2 Quins 
sentiments, percepcions, necessitats experimenta2 Com (re)construeix 
la seva vida quotidiana7, per tal de respondre les questions plantejades 
inicialment es formulen els objectius segúents: 


Objectiu general 


Conèixer i comprendre els sentiments, les percepcions i les pràctiques 
dels postcuidadors familiars, i analitzar la reconstrucció de la seva vida 
quotidiana. 


Objectius específics 


e Descriure les experiències viscudes pels postcuidadors fami- 
liars. 

e — Identificar factors facilitadors i inhibidors de la transició de la 
tasca de postcuidar, segons la teoria de les transicions d'Afaf 
Meleis. 

e — Descriure el suport percebut pels postcuidadors familiars. 

e — Identificar elements socials que condicionen el suport dels 
postcuidadors familiars. 

e — Explorar els moments més significatius del procés de construc- 
ció de la nova vida quotidiana i en la (re)definició de la identi- 
tat dels postcuidadors familiars. 

1.1 Una aproximació als cuidadors familiars 
1.1.1 Definició del cuidador familiar informal 


El cuidador familiar acostuma a ser un familiar de la persona que cuida 
i es caracteritza per no disposar de capacitació específica per desenvolu- 
par la tasca de cuidar, no rebre cap remuneració econòmica per la tasca 
realitzada, tenir un grau elevat de compromís cap a la tasca de cuidar, 
caracteritzada per l'afecte, i per oferir una atenció sense límit d'horaris, 
les 24 hores del dia els 365 dies de l'any. 

Una altra definició de cuidador informal, segons V/right (1987), 
és la prestació d'atenció a persones dependents per part de famili- 
ars, amics o altres persones de la xarxa social més immediata, sense 
retribució econòmica, amb un alt grau de compromís de treball que 
es caracteritza per l'afecte o el sentit del deure, i ofereix una atenció 
sense límit d'horaris. En casos de gran dependència, com els estudiats, 
aquesta atenció pot allargar-se 24 hores seguides durant els 365 dies 
de l'any. 

Més recentment, Rivera (2000) defineix els cuidadors familiars com 
a individus que, per motius diferents, coincideixen amb la tasca de te- 
nir cura de persones amb dependència a la qual dediquen part del seu 
temps i esforç. Amb aquesta tasca els cuidadors permeten que les per- 
sones de les quals tenen cura puguin desenvolupar la seva vida diària, 
malgrat les limitacions de la seva dependència. 

Rodríguez i Valcarce (2004) ens defineixen l'ajut informal com: 
cel cuidado y atención que se dispensa de manera altruista y gratuita a 
las personas que presentan algún grado de discapacidad o dependen- 
cia, fundamentalmente por sus familiares y allegados, pero también 

por otros agentes y redes distintos de los servicios formalizados de 
atención.. 

Una vegada esmentades les definicions d'autors destacats en la te- 
màtica estudiada, acabem dient que les cures informals representen un 
conjunt difús de xarxes amb frequència de pocs membres, que té l'afecti- 
vitat i el compromís com a centre en la relació amb la persona dependent. 
Que la seva atenció no es porta a terme de manera esporàdica, sinó que 
és constant i permanent, amb sacrifici de temps i energia (Boqué, 2010). 


1.1.2 Perfil sociodemogràfic del cuidador informal 


A trets generals, podem definir que el perfil de qui cuida persones grans 
i dependents a l'Estat espanyol es pot sintetitzar amb la fórmula gènere 
femení i nombre singular (Rivera i Valcarce, 2004). El perfil de cuidador 
familiar és el d'una dona, entre 40 i 65 anys, amb vincles familiars, que 
assumeix la càrrega física i psíquica de l'atenció al familiar dependent, 
que es responsabilitza de la vida del malalt, que va perdent la seva in- 
dependència i algunes vegades té un dèficit de la seva cura personal 
(Ferré-Grau,C., Rodero-Sanchez, V., Vives-Relats, C., i Cid-Buera, D., 
2008). Aquest últim concepte és important destacar-lo, ja que ens ajuda 
a entendre la dificultat que comporta la reconstrucció de la vida diària 
quan parlem dels postcuidadors. 

L'any 2005, l'IMSERSO (Alvarez, 2005) va elaborar un informe en 
què va publicar una estadística amb les dades sociodemogràfiques dels 
cuidadors familiars (vegeu la taula 1). En aquesta taula es mostren les 
dades sociodemogràfiques de la població general a Espanya l'any 2004 
i es comparen amb les dades sociodemogràfiques de les cuidadores fa- 
miliars. Apareixen en negreta aquelles dades que defineixen el perfil de 
cuidadora familiar. 

És necessari fer un incís en el gènere, ja que des de l'antiguitat 
cuidar i gènere han anat units. No es pot negar que en moltes societats, 
com ara la nostra, hi ha unes expectatives no escrites sobre qui té el 
deure de cuidar en el cas que la família ho necessiti. Així doncs, si una 
persona gran emmalalteix s'espera que el seu marit o muller sigui qui la 
cuidi, i si això no succeeix el gènere passa a ser un factor determinant, 
de manera que ser dona s'associa al rol de cuidadora com una extensió 
del seu rol maternal, de repartiment de tasques domèstiques, o com a 

consequència de les diferents associacions que s'estableixen en funció 
del gènere (Crespo-López, López-Martínez, 2007). 

Actualment, la dona continua tenint cura de persones amb depen- 
dència de la família de manera contínua i invisible. Provoste i Berla- 
goscRy (2002) descriuen que el paper de les dones en les tasques de tenir 
cura no es reconeix explícitament, es dóna per segur i a cost zero com la 
sortida del sol. 

A Espanya s'està produint un procés de transició. D'un model de 
divisió en les responsabilitats familiars, basat en el gènere, cap a un mo- 
del en el qual els dos membres de la parella tendeixen a compartir les 
responsabilitats familiars en conjunt, l'econòmica i la de tenir cura. Però 
els homes, de moment, no s'han involucrat tant amb les cures com les 
dones, sí que ho han fet, en canvi, en les responsabilitats econòmiques. 
Es considera que a la Unió Europea són les dones les que troben l'equi- 
libri entre el treball i la vida familiar, amb feines a temps parcial i altres 
formes atípiques. 


CUIDADORS POBLACIÓ 2004 I DIFERÈNCIA 
GÈNERE 
Home 16,4 491 -32,7 
Dona 83,6 50,9 32,7 
EDAT 
Menys de 20 anys 12 49 -3,/ 
De 20 a 29 anys 3,6 18,3 -14/7 
De 30 a 39 anys 119 20 8/1 
De 40 a 49 anys 238 16,9 6,9 
De 50 a 59 anys 28,7 13,9 14,8 
De 60 a 69 anys 159 118 44 
Més de 69 anys 149 14,2 0,7 
Edat mitjana 52,9 46,2 6,7 

ESTAT CIVIL 
Solter/a 14,8 30/41 15,3 
Casat/da 76,2 58,3 179 
Vidu/a 51 841 -3 
Separat/da 21 2,2 -01 
Divorciat/da 15 1,3 02 
No consta 0,3 
NIVELL D'ESTUDIS 
Sense estudis 17A 15,9 1,2 
Primaris 43 23,3 19,7 
Segon Grau 32,6 46,8 14,2 
Tercer Grau 70 14,0 7,0 
No ho sap 0,3 1,3 02 
SITUACIÓ LABORAL 
OCUPAT 26,0 48,7 -22,7 
NO OCUPAT 73A 513 21,8 
SE z 0ç 
dur mel la 03 15 42 
Tasques de la llar 44,2 145 29,7 
Estudiant 14 6,2 4,8 
No contesta 0,9 


TAULA 1. Perfil sociodemogràfic dels cuidadors informals. 
Font: Elaboració pròpia a partir del llibre Cuidados a las personas mayores en los 
hogares espafioles (Alvarez, 2005). 

1.1.3 Convertir-se en un cuidador familiar 


Esdevenir un cuidador familiar implica una sèrie de canvis que van 
més enllà de tenir cura d'una persona. Aquesta experiència és viscuda 
com un assalt a la vida quotidiana dels cuidadors, i està caracteritzada 
per episodis d'enfocament i de desenfocament a la tasca de cuidar. Així 
doncs, la naturalesa d'aquesta experiència depèn de la relació entre el 
cuidador i la persona cuidada. El nou cuidador ha d'entrar al nou món 
de cuidar i això representa una transició important en la seva vida. 

Pereira i Rebelo (2011), en el seu estudi sobre les experiències vis- 
cudes per les persones que esdevenen cuidadores, van identificar quatre 
temes principals en aquesta transició: la pèrdua del control del temps, 
sentir-se sol, expectatives fallides i fer-se càrrec de la vida d'un altre. 
En el seu estudi van establir que els cuidadors perden l'habilitat del 
control del temps, se senten com si el seu temps hagués estat robat i de 
cop la seva vida s'organitzés a través d'horaris i tasques sobre les quals 
tenen molt poc control. En els primers dies no disposen de temps per a 
ells mateixos i inverteixen el seu temps a tenir cura de la persona que 
estimen. Amb el temps es van adaptant a la rutina de cuidar, però això 
no vol dir que recuperin el control del temps, sinó que la tasca de cui- 
dar atrapa el seu temps, perquè és una tasca contínua i indefinida. Per 
concloure, es pot resumir que el temps és un dels primers elements que 
trenca amb la vida d'abans de cuidar, ja que els cuidadors veuen la seva 
vida distorsionada per la incertesa i la manca d'un horari predictible, 
especialment quan no hi ha esperança de milloria, com és en la majoria 
dels casos de familiars amb malalties cròniques. 

Els sentiments de soledat i d'abandonament són comuns en els cui- 
dadors familiars. Aquests sentiments es determinen per la pèrdua del 
món anterior, on el cuidador i la persona cuidada desenvolupaven un 
rol determinat i que, amb la malaltia, aquests rols han de ser modificats. 
Els cuidadors experimenten una pèrdua de llibertat perquè algunes de 
les seves relacions socials han de ser modificades, fins i tot en alguns 
dels casos les han de deixar de banda, i la seva relació social es veu to- 
talment vinculada a la del familiar que cuida. 

Un dels temes que va emergir en la recerca va ser el de les falses 
expectatives relacionades amb les discrepàncies entre el que el cuidador 
espera i el que se li ofereix. Aquestes es poden classificar en: 

e — Discrepància en avaluar la capacitat per a l'alta hospitalària. 
Pereira va constatar que quan una persona passa a ser cuida- 
dora de manera sobtada hi ha una discrepància referent al fet 
d'estar preparat per a l'altax entre el pensament dels professi- 
onals i el dels cuidadors. 

e —Discrepàncies en les expectatives d'un mateix com a cuidador. 
Els nous cuidadors viuen amb gran intensitat la seva prime- 
ra etapa i així sorgeixen pensaments com: estar preparat o no, 
tenir èxit o no com a cuidador, ser capaç de desenvolupar les 
habilitats necessàries per a aquest nou repte, entre d'altres. 

e —Discrepàncies en la resposta a les seves necessitats. Alguns cui- 
dadors tenen dificultats per accedir als recursos i ajuts finan- 
cers per respondre a les seves necessitats individuals, que res- 
pectin els seus desitjos, que respectin les seves rutines de cura. 

e —Discrepàncies en els projectes personals. La naturalesa sobta- 
da i inesperada d'esdevenir un cuidador pot enfrontar-se amb 
els projectes ideals dels cuidadors, que poden estar relacionats 
amb la família, la professió, les aficions i el desenvolupament 
personal. El fet de no poder complir aquestes expectatives 
comporta un sentiment de frustració. 

e —Discrepància en el reconeixement. Aquesta dimensió de la de- 
sigualtat creix de manera subtil i insidiosa. Tot i que no està 
present al començament de la prestació de cures, no tarda 
gaire temps a sorgir. Es basa en la sensació de manca de re- 
coneixement pel treball i l'esforç realitzat en la cura i pot ser 
expressada de diferents maneres. Els cuidadors viuen aquesta 
manca de reconeixement com un inconvenient, fins i tot com 
una molèstia, perquè el seu familiar de qui tenen cura no valo- 
ra els esforços i les renúncies que han hagut de fer sacrificant 
la seva pròpia vida per dedicar-se a cuidar. A més a més, els 
resulta estrany que els altres familiars o amics tampoc recone- 
guin la seva tasca. Curiosament, alguns cuidadors descriuen 
amb emoció el fet de rebre petits gestos de consol, l'estima i la 
sensibilitat en forma de paraules de reforç. 

L'últim concepte que planteja Pereira (2011) és el de fer-se càrrec de 
la vida d'un altre. Aquest concepte ens pot ser molt útil quan parlem de 
la vida dels postcuidadors familiars. Ser cuidador vol dir fer-se càrrec 
de la vida de l'altre. D'aquesta manera, si al principi les preocupacions 
del cuidador estan relacionades amb el suport i les cures que ofereixen, 
a mesura que passa el temps la seva percepció de prestació d'atenció es 
torna més complexa i adquireix noves dimensions. Aquestes dimensi- 
ons inclouen incorporar noves responsabilitats a les anteriors i el seu 
desenvolupament personal està totalment condicionat als assoliments 
i resultats com a cuidador familiar. Els sentiments que la persona ma- 
lalta expressa sobre la seva situació de malaltia i de dependència creen 
angoixa al cuidador familiar i, en alguns casos, interioritza tant les an- 
goixes del seu familiar que passa a ferseles seves. En aquesta última 
fase descrita per Pereira, els cuidadors han de fer-se càrrec d'algunes 
de les decisions de les persones de qui tenen cura i això fa que canvii la 
relació preexistent. Al mateix temps, aquest canvi limita el rang d'acció 
de la persona dependent, cosa que pot generar conflictes. La situació 
anteriorment descrita pot generar una despersonalització que faci que el 
cuidador, en algunes ocasions, hagi de trencar amb les relacions d'abans 
de ser cuidador i, fins i tot, amb el seu món d'abans de cuidar. És per 
això que es veu immers en un nova realitat: el món de cuidar. 

La imatge seguent, extreta de la tesi de Pereira, reflecteix els di- 
lemes dels cuidadors per continuar amb la seva vida anterior d'abans 
d'esdevenir cuidador o a abocar-se completament a cuidar del seu fami- 
liar, fet que fa que el cuidador hagi de limitar els contactes socials. També 
descriu que les fronteres de l'espai privat entre el cuidador i la persona 
dependent no són fixes i estables, i poden canviar i tornar-se més per- 
meables. Per tant, permeten un intercanvi i estretiment més gran entre 
la vida quotidiana de la persona cuidadora i de la persona dependent. 
Així doncs, el cuidador passa a fer-se càrrec de la vida de l'altre. 

GRÀFIC 1. La xarxa que sustenta el moviment. Extreta de Pereira, H. (2011). 


Cal destacar la importància que té el model descrit per Pereira per 
al nostre estudi, ja que hem vist que el cuidador ha de viure una transi- 
ció d'inclusió a la tasca de cuidar que, a més de repercussions físiques, 
té unes repercussions psicosocials importants. Per aquest motiu, sorgeix 
la necessitat d'investigar com la persona cuidadora surt del moviment 
de cuidar en la seva etapa de transició a la vida de la tasca de postcuidar. 


1.1.4 La tasca de cuidar 


Segons la Sociedad Espafiola de Geriatría y Gerontología, la tasca de 
cuidar un familiar es concreta en la realització diària de múltiples i vari- 
ades activitats d'ajuda i d'atenció: 


Ajudar-lo en les tasques domèstiques (cuinar, netejar, planxar, 
comprar, etc.). 

Ajudar-lo en el transport fora del domicili (acompanyar-lo al 
metge, a urgències, a l'hospital, etc.). 

Ajudar-lo en el desplaçament per l'interior del domicili quan 
la malaltia provoca un dèficit en la mobilitat. 

Ajudar-lo en la higiene personal. 

Ajudar-lo en l'administració dels diners i dels béns. 
Supervisar-li la presa de medicaments. 

e Collaborar en les tasques d'infermeria: mobilització, dieta 
adequada, canvi de bolquers, observació i valoració de l'estat 
del malalt. 

e — Resoldre situacions conflictives derivades de la situació de la 
malaltia (agitació, tristesa, dificultats de comunicació, etc.). 

e —Ajudar-lo a comunicar-se amb els altres quan hi hagi dificul- 
tats per expressar-se. 

e — Fer moltes petites coses que la persona no pot fer per si ma- 
teixa. 

e — Visitar-lo diàriament, trucar-li per telèfon i estar pendent d'ell 
o d'ella quan està absent o es viu en domicilis diferents. 


Totes aquestes tasques impliquen una reorganització en la vida del 
cuidador. És per això que el temps de dedicació per cuidar el familiar és 
elevat. En l'estudi de Delicado i altres (2011), la majoria de les persones 
entrevistades van assegurar que dediquen les 24 hores del dia, tot i que 
en alguns dels casos la dedicació no és exacta, ja sigui perquè la persona 
cuidada descansa a la nit, o bé perquè reben ajuda. No obstant això, els 
cuidadors manifesten l'obligació de romandre pendents de la persona 
que cuiden, de supervisar-la, de no poder sortir tranquils, i això ho vi- 
uen com una tasca que ocupa totes les hores de la seva vida. 

Aquesta atenció sense límit d'horari no només es dóna al domicili, 
sinó que quan la persona cuidada presenta una reagudització i ha d'in- 
gressar a l'hospital és el cuidador familiar qui s'ocupa d'acompanyar-la. 
Tot i que és una figura invisible per al sistema sanitari, té un paper molt 
important en els hospitals. 

En aquest sentit, l'any 2011, es va realitzar un estudi (Mora-López, 
Ferré-Grau i Montesó-Curto, 2011) amb la finalitat d'analitzar les per- 
cepcions, els sentiments i les activitats que fan els cuidadors familiars 
a l'hospital i els resultats coincideixen amb els de Quero (2007), en els 
quals s'evidencia que els cuidadors familiars tenen una presència activa 
a l'hospital, tot i que són invisibles per al sistema sanitari. El familiars 
realitzen un ampli ventall d'activitats relacionades amb la higiene, l'ali- 
mentació, l'eliminació, la vigilància i l'acompanyament, i substitueixen, 
així, els professionals sanitaris en aquestes tasques. Es converteixen en 
un recurs imprescindible en l'atenció hospitalària actual. 

Per tant, la tasca de cuidar presenta una sèrie d'efectes a nivell físic, 
emocional, familiar, social i laboral en la vida del cuidador. En l'informe: 
Cuidados a las personas mayores en los hogares espafioles. El entorno familiar 
(Alvarez, 2005) el 80 20 dels cuidadors esmenten que la seva tasca de 
cuidador principal ha interferit en el seu oci, en el temps lliure i en les 
relacions familiars. En el gràfic seguent es mostra l'afectació de la tasca 
de cuidar en l'oci, en la salut i en els aspectes laborals. 


Oci/Temps lliure/Vida familiar 


1 


m Total Homes qm Dones 


Salut 


55,6 
- à - 


1 


ms Total Homes qm Dones 


Ga Laboral 
49,4 
GRÀFIC 2. Afectació de 
la tasca de cuidar sobre 
el temps d'oci, la salut 
i el treball. Font: Ela- 
: mn.—o ) boració pròpia a partir 
a del llibre Cuidados a las 
personas mayores en los 
hogares espafioles (Alva- 
rez, 2005). 

A causa de les dificultats en el procés d'adaptació, nombrosos es- 
tudis han constatat que els cuidadors principals, en comparació amb la 
població en general, tenen una salut més precària, visiten més el metge 
i tarden més a recuperar-se de les malalties. S'ha de tenir en compte que 
l'edat mitjana dels cuidadors principals és de 52 anys, i que un 209 són 
més grans de 65. Els cuidadors afegeixen al seu procés d'envelliment 
un esforç físic, resultat de la seva tasca de cuidar, que pot empitjorar 
algun dels seus símptomes físics crònics com: el dolor osteomuscular, 
les malalties cardiovasculars i els trastorns gastrointestinals (Crespo i 
López, 2007). 

Paral-lelament, la tasca de cuidar modifica amb frequència els hà- 
bits de vida relacionats amb la salut del cuidador principal i produeix 
una modificació en el seu patró de son, hàbits alimentaris, exercici fí- 
sic, revisions mèdiques, etc. Immers en la tasca de cuidar, el cuidador 
principal s'oblida amb frequència de tenir cura de si mateix i pot anar 
incorporant pautes no adequades per al manteniment de la seva salut. 
El gran desig dels cuidadors és que ells no emmalalteixin, per poder se- 
guir cuidant el seu familiar, potser és per això que es neguen a acceptar 
l'evidència dels seus propis símptomes (Pérez, 1997). 

Cal destacar que, en la revisió de la literatura, trobem una impor- 
tant prevalença de trastorns psicopatològics relacionats directament 
amb el procés de cuidar. Entre aquests trastorns, els més frequents són: 
l'ansietat, la depressió amb o sense ideació suicida i diversos trastorns 
adaptatius amb sentiments de ràbia, culpa, pèrdua, etc. Tots aquests sig- 
nes i símptomes físics i psíquics estan relacionats amb la síndrome del 
cuidador, i augmenten la possibilitat de claudicació familiar en la tasca 
de cuidar. 


1.1.5 Suport del cuidador principal: el cuidador secundari 


A diferència dels cuidadors principals, els secundaris no tenen la res- 
ponsabilitat principal de l'atenció de les persones dependents. La seva 
funció és, en molts casos, circumstancial o de suport al cuidador formal. 
La presència d'aquest cuidador ajuda a reduir significativament el sín- 
drome del cuidador (Ferré-Grau, C. et alii, 2008). 

Heierle i altres (2004) defineixen el cuidador secundari com un su- 
port important del cuidador principal a nivell emocional i intelectual, 

quan la relació de cuidador principal/cuidador secundari es dóna entre 
membres de la mateixa generació o amb una altra generació. Les autores 
afirmen que la relació entre les generacions és més intensa quan les rela- 
cions entre cuidador primari i secundari són intergeneracionals (mare/ 
filla, àvia/neta) que quan són intrageneracionals (parelles, germans). 

De manera habitual, el cuidador secundari sol ser la parella de la 
persona que té cura d'una altra. Quan el familiar dependent és el pare o 
la mare, la persona que acostuma a tenir-ne cura és la filla, que no sem- 
pre viu en el mateix domicili però que gairebé sempre dóna suport en 
les tasques de tenir cura d'un altre familiar (àvia, pare, mare, etc.) que hi 
viu i que n'és el cuidador principal. 

Per tant, entendrem el cuidador secundari com a persona propera 
que està disposada a donar resposta i a adquirir responsabilitat quan 
el cuidador principal falla o necessita suport. Aquest tipus de cuidador 
pot ser o no del cercle familiar de la persona dependent. És proper a la 
persona dependent, bé sigui per les aptituds personals cap a les cures, 
o bé per la proximitat afectiva cap a la persona de qui té cura. Sovint es 
donen les dues qualitats a la vegada. 

Es pot donar el cas de famílies, el cuidador secundari de les quals 
també pot ser algun membre de la comunitat amb qui s'ha mantingut 
una forta relació: una veina, una amiga, etc. Aquest cas és més frequent 
en els entorns rurals que en els urbans i té a veure amb una història d'in- 
tercanvis mutus, establerta abans de la instauració de la dependència. 

Idees clau sobre els cuidadors familiars 


e — El perfil clàssic de cuidador familiar és el d'una dona, entre 
40 i 65 anys, amb vincles familiars, que assumeix la càrrega 
física i psíquica de l'atenció al familiar dependent, que es 
responsabilitza de la vida del malalt, que va perdent la seva 
independència i algunes vegades té un dèficit de la seva 
cura personal. La dona continua tenint cura de persones 
amb dependència de la família de manera contínua i invisi- 
ble, tot i que aquest perfil està canviant. 

e — Els cuidadors perden l'habilitat del control del temps, sen- 
ten com si el seu temps hagués estat robat, i, de cop, la seva 
vida s'organitzés a través d'horaris i tasques sobre les quals 
tenen molt poc control. 

e Ser cuidador vol dir fer-se càrrec de la vida de l'altre (Perei- 
ra, 2011). 

e Segons la Sociedad Espafiola de Geratría y Gerontología, la 
tasca de cuidar un familiar es concreta en la realització di- 
ària de múltiples i complexes activitats d'ajuda i d'atenció. 

e — El cuidador secundari és un suport important del cuidador 
principal a nivell emocional i instrumental. 

1.2 El dol en els cuidadors familiars 


En la majoria de casos, quan parlem de postcuidadors és degut a que la 
persona de qui tenien cura ha mort, tot i que també pot ser degut a la 
institucionalització del familiar. Així doncs, la primera fase per poder 
parlar de postcuidadors passa pel procés de mort de la persona cuidada 
i pel pas del procés de dol del postcuidador. És per això que crec conve- 
nient fer un petit enfocament sobre la mort i el dol. 

El terme dol en la nostra cultura sol referir-se al conjunt de proces- 
sos psicològics i psicosocials que segueixen a la pèrdua d'una perso- 
na amb la qual el subjecte en dol estava psicosocialment vinculat (Tizón, 
2013). 

El dol és una resposta normal, amb un caràcter predictible dels 
seus símptomes i del seu desenvolupament. Al principi, acostuma a ma- 
nifestar-se amb un estat de xoc, caracteritzat per un atordiment de per- 
plexitat i aparent dificultat per captar el significat del que ha ocorregut. 
Sol ser breu i se segueix d'expressions de dolor i de malestar com plors 
i sospirs. També pot presentar sensació de debilitat, astènia, anorèxia i 
insomni. Al mateix temps, són frequents els somnis recurrents sobre la 
persona morta, que produeixen una sensació de frustració en desper- 
tar-se (Flórez, 2002). 

Com s'ha indicat anteriorment, són molt pocs els estudis que ava- 
luen els cuidadors familiars des de la fase de cuidador actiu fins a la 
mort del familiar i molt pocs els que se centren amb els efectes posteri- 
ors. A més a més, la majoria dels estudis s'han centrat en el dol anticipa- 
tori (Holley i Mast, 2009) (Sanders, Ott, Relber i Noonan, 2008) definit 
com el procés de dol que s'inicia abans de la mort real de la persona 
cuidada i que permet l'acceptació gradual de la realitat i la inevitabilitat 
de la pèrdua, la possibilitat de resoldre tasques pendents i la reorganit- 
zació de rols. En el cas de persones amb demència, autors com Dempsey 
i Baago (1998) consideren utilitzar millor el terme de dol latent. Aquest 
es caracteritza per ser una fase ambigua plena d'incertesa, en la qual els 
cuidadors no són conscients d'estar experimentant un dol. El gran im- 
pacte emocional de les pèrdues contínues com ara la pèrdua del famili- 
ar, de la relació i de la seva pròpia identitat, així com les tasques de tenir 
cura que han d'assumir els genera una confusió important, expressada 
en sentiments de ràbia, culpa, tristesa, impotència i depressió. 

Tot i això, és conegut que la pèrdua d'una persona estimada és un 
dels successos que produeix un impacte més elevat en la vida de les 
persones. Aquest impacte pot tenir unes característiques específiques 
en aquelles persones que han estat cuidant la persona malalta durant 
un període perllongat en el temps i que han viscut el seu procés de 
deteriorament. S'han plantejat diferents models per definir aquest pro- 
cés en els cuidadors. 

El model d'alleujament o de millora planteja que després de la de- 
funció de la persona cuidada, la cuidadora experimenta un alleujament 
físic i psicològic, fet que facilita un ajustament adequat i saludable en la 
transició del dol relacionat amb una desaparició de l'estat d'estrès crònic 
al qual s'ha vist sotmesa durant l'etapa de cuidadora, per les demandes 
excessives i contínues que requeria la seva tasca (Bass i Bovvman,1990) 
(Gold, Reis, Marlcievvicz i Anders,1995) (Schulz, O'Brien, Boolevvala i 
Fleissner, 1995) (Schulz et alii, 2003). 

Oposat a aquest model, trobem el model d'estrès o de dol com- 
plicat, que planteja que els cuidadors poden experimentar un augment 
dels símptomes depressius com a consequència de la mort del famili- 
ar a causa de la interdependència prèvia entre la cuidadora i el malalt. 
Aquesta interdependència està basada en els vincles i els compromisos 
com el matrimoni, la relació pares-fills. Així doncs, amb la defunció del 
familiar finalitzen les tasques relacionades amb la tasca de tenir cura, 
però l'impacte emocional continua. La defunció no serà el final, sinó 
un període de transició entre dues etapes (Bodnar, J. C. i Riecolt-Glaser, 
1994) (Collins, C., Stommel, M., i VVang, S. Given, 1994). En aquesta ma- 
teixa línia, Perhins i Harris (1990) assenyalen que la mort d'un malalt 
d'Alzheimer, o d'alguna altra demència, tindrà un impacte emocional 
desigual en els cuidadors, a causa de factors com l'edat del cuidador i 
el grau de relació amb el difunt d'alguns dels factors modulars impor- 
tants. Destaquen que l'impacte emocional serà més important en cuida- 
dors grans i en aquells que tinguin una relació més intensa. 

Hi ha dues revisions sobre el tema, la primera la van fer Schulz, 
R., Nevvsom, J. T., Fleissner, R. Decamp, A. R. i Niebber, A. P. (1997). 
Aquests autors van identificar disset estudis que valoraven l'efecte de 
diversos aspectes de la tasca de cuidar en l'estat emocional i en el dol 
dels cuidadors familiars de malalts crònics, després de la defunció de 

la persona que cuidaven. En general, els resultats varen mostrar que 
els cuidadors presenten pocs problemes per adaptar-se a la pèrdua, i 
experimenten una sensació d'alleujament i un increment de la qualitat 
de vida respecte a la seva etapa com a cuidadors. 

En la segona, realitzada per Piccini, A. T., Bernaldo de Quirós, M. i 
Crespo, M. (2012), l'objectiu era fer una revisió sistemàtica dels estudis 
més recents que avaluin l'estat emocional dels cuidadors familiars amb 
demència, després de la defunció del malalt. Van seleccionar tretze arti- 
cles i, després d'analitzar-los, van arribar a la conclusió que, de manera 
general, els cuidadors poden presentar diferents respostes emocionals 
després de la defunció de la persona cuidada. Iot i això, la finalització 
de les demandes constants de l'etapa de cuidadors suposa, després del 
procés de dol, un alleujament emocional i la consegúent recuperació de 
benestar i de la qualitat de vida de la majoria dels cuidadors, que acon- 
segueixen, així, recuperar-se i adaptar-se a la nova vida sense la tasca de 
cuidador. Així doncs, les dades contingudes en els articles recolzen la hi- 
pòtesi d'alleujament. Tanmateix, cal destacar que aquesta millora es veu 
condicionada a un conjunt de factors, entre els quals destaquen: el nivell 
de preparació per part del cuidador per fer front a la mort del familiar, 
el tipus d'afrontament utilitzat, el suport social rebut abans i després de 
la defunció, el nivell de sobrecàrrega i la presència de simptomatologia 
depressiva i ansiosa durant la fase de cuidador. 

Dumont, l., Dumont, S. i Mongeau, S. (2008) van realitzar una re- 
cerca qualitativa amb l'objectiu d'identificar els elements que influeixen 
negativament o positivament en el procés de dol dels cuidadors famili- 
ars. Per això, van entrevistar en profunditat divuit cuidadors familiars. 
Les principals troballes de l'estudi es resumeixen en una taula a conti- 
nuació. 

ELEMENTS FACILITADORS ELEMENTS INHIBIDORS 

Actitud del cuidador familiar Dificultat d'expressió dels 
(optimisme, capacitat d'afrontament / sentiments. 

de la situació). Important càrrega psicològica i 
Acceptació de la malaltia per part del /j emocional. 

malalt. Negació per part del pacient de la 
Control del dolor i sofriment. malaltia/ agressivitat. 

Presència de relacions significatives Presència en el pacient de símptomes 
entre el cuidador i el familiar. com canvis de comportament o 


Suport formal i informal al cuidador. / confusió. 
Presència del cuidador en el moment / Dolor incontrolable. 


de la mort. Problemes de comunicació entre el 
Preparació per a la pèrdua. malalt i el cuidador. 
Organització i suport al cuidador Tensions familiars. 


després de la mort. 


TAULA 2. Elements que influeixen en el dol del cuidador. Elaboració pròpia a 
partir de Dumont, L., Dumont, S., i Mongeau, S. (2008). 


Les mateixes autores de la segona revisió (Crespo, Piccini i Ber- 
naldo-de-Quirós, 2013) van realitzar un estudi quantitatiu per avaluar 
l'estat emocional dels postcuidadors de persones amb demència a Espa- 
nya, després de la mort de la persona cuidada, en el qual van arribar a 
la conclusió que la majoria de postcuidadors presentaven uns nivells de 
depressió significativament més baixos després d'un any de la defunció 
de la persona cuidada que mentre exercien de cuidadors. 

Tot i que una gran part de les persones refereixen una evolució 
emocional favorable i una adaptació saludable, no s'ha d'oblidar que 
una minoria presenta malestar emocional, cosa que afavoreix el desen- 
volupament de dificultats en el procés d'adaptació. 

Idees clau sobre el dol en cuidadors familiars 


El terme dol en la nostra cultura sol referir-se al conjunt de 
processos psicològics i psicosocials que segueixen la pèrdua 
d'una persona estimada. 

Alguns cuidadors poden presentar dol anticipat: dol que 
s'inicia abans de la mort real de la persona cuidada i que 
permet l'acceptació gradual de la realitat, la possibilitat de 
resoldre tasques pendents i la reorganització de rols. 

S'han plantejat diferents models per definir el procés de dol 
en els cuidadors. En primer lloc, trobem el model d'alleuja- 
ment o de millora, que planteja que després de la defunció 
de la persona cuidada, la cuidadora experimenta un alleuja- 
ment físic i psicològic. En segon lloc, trobem el model d'es- 
très o de dol complicat, que planteja que els cuidadors po- 
den experimentar un augment dels símptomes depressius 
com a consequència de la mort del familiar. 

Els elements que poden facilitar el dol en els cuidadors 
familiars són: la preparació per a la pèrdua, el control del 
dolor i sofriment, l'actitud del cuidador envers la mort i el 
suport al cuidador. 

Els elements que poden inhibir el dol en els cuidadors fami- 
liars són: la dificultat d'expressió de sentiments, les tensions 
familiars i els símptomes incontrolables. 


42 


Postcuidadors familiars. Estudi qualitatiu sobre la reconstrucció de la vida quotidiana 


1.3 Recerca sobre postcuidadors familiars 


Tradicionalment, s'ha considerat la figura del cuidador familiar des del 
moment en què la persona de qui té cura emmalalteix fins que aquesta 
mor o ingressa en un centre sociosanitari. Ni la recerca ni les instituci- 
ons han pensat què passava quan una persona deixava de cuidar, quins 
sentiments podia tenir i com reconstruia la seva vida quotidiana. En 
aquest capítol es fa una revisió de la literatura referent a aquest fenomen 
d'estudi. 

Com en l'inici de tota investigació, es va realitzar una revisió 
bibliogràfica a les bases de dades Pubmed, CINAHL, SCOPUS, ISOC 
Ciencias Sociales y Humanidades (CSIC), Índice Médico Espafiol 
(CSIC), Cuidatge i Cuiden Plus. Els criteris d'inclusió van ser que els 
treballs s'haguessin escrit en anglès, portuguès o espanyol, que s'ha- 
guessin publicat en els darrers quinze anys i que obtinguessin una pun- 
tuació superior a 10 en l'escala SQUIRE. Aquesta escala consta de dinou 
apartats amb diversos subapartats que avaluen la qualitat de l'article. 
La puntuació total de l'article equival a 19 punts (10090), i es valora cada 
apartat amb 0 o 1 punt, atenent els conceptes avaluables descrits a la 
taula. El punt de tall es troba a 10 punts, ja que supera el 509 dels punts 
de l'escala. La selecció dels articles es va fer mitjançant la lectura del 
resum i es van descartar aquells que no complissin els criteris d'inclusió 
i rigor o que fossin duplicats en altres bases de dades. Cal destacar que 
hi ha molt poques referències al terme postcuidador i que a l'Estat espa- 
nyol només hi ha un article que estudia l'estat emocional en el dol dels 
postcuidadors. En la taula seguent es resumeix l'estratègia de cerca i els 
resultats obtinguts en la cerca bibliogràfica: 

BASE DE 
DADES 


ESTRATÈGIA DE CERCA 


REFERÈNCIES 
TROBADES 


Pubmed 


((post-caregivingítiabj OR 
post-caregiver'ÍtiabJ)) OR 

((( Family "IMeshj OR famil"Iti) 

OR spous'íti) OR parentiftil)) AND 
("Caregivers"JMeshj OR caregiver"ftil) 
AND (post-caregiver"Ítiab)J OR 

"former caregiver"ÍtiabjJ OR 

"former caregivers"ÍtiabjJ OR 
postbereavementltiabj OR "post 
bereavement"(tiabj OR aftervvardsltiab)) 


) 


35 


CINAHL 


(TX "former caregiver" OR TX post- 
caregiv" ) OR ((MH "Caregivers") 
OR TI caregiver" ) AND (IX "former 
caregiver" OR TX post-caregiv" OR 
postbereavement OR aftervards ) 


22 


SCOPUS 


TITLE-ABS-REY ( post-caregiving OR 
post-caregiver" OR "former caregiver" 
OR "former caregivers" ) 


36 


ISOC 


TIF"cuidador"" , TES "cuidador" 
, TO- "cuidador", TF famil", 
TE- famib" , TO-"famil" 


47 


IME 


Campos bésicos- "cuidador", 
Campos bésicos- "familiar", Campos 
bàsicosc "post" después dejar muerte" 


20 


Cuidatge 


cuidador$ and famil$ and (mort or post$ 
or després or después or muerte or 
deixar or dejar) 


Cuiden Plus 


("postcuidador")OR("ex-cuidador") 


TAULA 3. Estratègia de cerca. Elaboració pròpia. 

El procés d'inclusió d'articles en la revisió bibliogràfica es resu- 
meix en el gràfic seguent: 


Total. 168 


Duplicals 
exclosos: Z 


Resultats avaluats per 
araules cau: 117 


Resultats potencielment 
rellevants avaluals per títol: 


4 


Articles 
exclosos per 
tema3t 


Resultats potencialment 
rellevants avaluats per 
abstract 20 


Re 


Resultats potencialment 
rellevants avaluals per text 
complet: 15 


Articles inclosos: 10 


GRÀFIC 3. Esquema revisió bibliogràfica. Elaboració pròpia. 


La majoria de les publicacions són d'origen anglosaxó i estudi- 
en postcuidadors de familiars adults, majoritàriament amb demència 
o processos oncològics. Tots els treballs coincideixen que, una vegada 
finalitza la tasca de cuidar, el cuidador passa per un procés d'adapta- 
ció de nous rols, d'adquisició de nous hàbits o de retrobament amb els 
perduts i de reconstrucció de la vida quotidiana. Així doncs, la persona 
passa a ser un postcuidador amb unes necessitats i sentiments que enca- 
ra no han estat suficientment estudiats. 

Podem agrupar les publicacions estudiades en dos grans grups: 
el primer, els estudis de caire quantitatiu, que analitzen els nivells de 

benestar ansietat i depressió després de la mort de la persona cuidada, 
i, el segon grup, els estudis qualitatius que busquen conèixer les experi- 
ències dels postcuidadors familiars. 

En els estudis de caire qualitatiu trobem autors defensors del model 
d'alleujament o de millora, que s'ha descrit anteriorment. Mc Gartland, 
Berg-vvevver, Tebb i Parnell (2001) van concloure en el seu estudi, en el 
qual comparaven el benestar i la salut mental d'un grup de cent dues 
dones que havien estat cuidadores amb un grup amb el mateix nombre 
de dones que mai havien estat cuidadores, que les dones postcuidado- 
res presentaven un nivell més gran de benestar que les no cuidadores. 
Gràsel (2002) en el seu treball, va comparar la salut física d'un grup de 
cuidadors de persones amb demència amb un altre de postcuidadors 
també de persones amb demència i va concloure que la salut física dels 
postcuidadors millora a llarg termini des del moment en què deixen 
de cuidar fins igualar-se als de la població general. Una de les troballes 
importants va ser que els postcuidadors consultaven més el metge i això 
pot ser interpretat com una indicació de la utilització del temps en res- 
posta a les seves necessitats. 

Altres autors com Robinson-V/helen, Tada, Maccallum, Mcguire i 
Riecolt-Glaser (2001) van avaluar la salut física i el benestar dels postcui- 
dadors, que havien cuidat dels seus respectius cònjuges, durant 2-3 anys 
després de la seva mort. Defensen la tesi que tot i que els postcuidadors 
presenten una baixada en els nivells d'estrès i de pensaments negatius, 
les seves puntuacions en les escales de depressió, soledat i afecte positiu 
no van assolir els mateixos nivells que els de les persones no cuidadores. 

Com es pot observar, la majoria dels estudis quantitatius avaluen 
l'increment o la disminució dels símptomes depressius i del benestar 
físic després de la mort de la persona cuidada. Finalment, per tancar 
aquest grup de treballs, Ling Chen, Li, Chang, Shen i Tang (2013) van 
seguir un grup de cent vuitanta-sis cuidadors familiars per conèixer la 
prevalença de símptomes depressius i els factors desencadenants en un 
grup de cuidadors en el primer, tercer, sisè mes i un any després de la 
mort de la persona cuidada. Van concloure que els símptomes depres- 
sius presenten un pic un mes després de la mort de la persona cuidada 
i disminueixen significativament durant els tretze mesos després de la 
mort de la persona cuidada. Els cuidadors que van presentar un nivell 

baix de depressió van ser els que van cuidar persones més grans i van 
rebre un suport social més gran, mentre que els que presentaven un 
nivell més alt, aquest ja estava present abans de la mort i la persona cui- 
dada fou un cònjuge. Finalment, Crespo, Piccini i Bernaldo-de-Quirós 
(2013), en l'estudi per avaluar l'estat emocional de cinquanta postcui- 
dadors a l'Estat espanyol després de la mort de la persona cuidada, van 
constatar que un bon comiat condiciona positivament el procés de dol i 
que la majoria dels subjectes no van desenvolupar dol complicat. 

La majoria dels estudis qualitatius busquen conèixer les experièn- 
cies i els sentiments de persones postcuidadores. La majoria d'aquests 
estudis s'han realitzat a persones postcuidadores de familiars amb de- 
mència o processos oncològics i majoritàriament a postcuidadors de 
persones adultes. El primer estudi (Juozapavicius i V/eber, 2001) té en 
compte les experiències de vint postcuidadors de persones amb Alzhe- 
imer. Destaquen que la majoria van abandonar la funció de cuidador a 
causa de la mort del familiar (5520), mentre que la resta va ser per l'in- 
grés a temps complet en una residència. Els seus resultats van ser que 
els excuidadors recorden fermament les experiències, els sentiments 
i les estratègies d'afrontament viscudes durant l'etapa de cuidadors i 
com van solucionar els problemes que esdevenen després de la mort del 
familiar. Per tant, van concloure que els postcuidadors poden ser una 
font d'informació molt important per a nous cuidadors. 

Hash (2006) va estudiar les experiències de dinou postcuidadors 
homosexuals que havien cuidat dels seus cònjuges. Es van evidenciar 
cinc categories: l'experiència de cuidar, en la qual es descriuen les pràcti- 
ques dels cuidadors, les responsabilitats i la càrrega física i psicològica 
de la tasca de cuidar, així com les dificultats sobrevingudes durant l'eta- 
pa de cuidador. La segona categoria que va definir va ser l'experiència de 
després de cuidar, en la qual va evidenciar les dificultats que comporta el 
buit de la tasca de postcuidar i reconstruir la seva vida sense la identitat 
de cuidador. Els informants van referir sentiments de pèrdua, soledat i 
depressió durant aquest període. Tot i això, els participants van referir 
que amb el pas del temps van experimentar una millora en la salut física 
i també van incrementar la seva interacció social. L'acceptació del suport 
social i informal és la tercera categoria que descriu el suport percebut. 
Pel que fa al suport informal destaca que aquest està condicionat per 

l'acceptació de l'homosexualitat per part de la família i amistats. Així 
doncs, hi ha diferències en relació amb el suport informal. També es 
constatà una manca de suport formal i en les polítiques. Un dels ele- 
ments que va emergir del discurs dels informants va ser la planificació 
a llarg termini i les seves decisions, tot i que configura una categoria hi ha 
força variabilitat en el discurs dels informants referent als seus plans. 
Finalment, l'última categoria de l'estudi són els suggeriments per al canvi 
dels serveis socials i de salut, en què la majoria dels participants van referir 
que s'haurien d'impulsar canvis en les polítiques sanitàries i socials, per 
tal de millorar l'acceptació de les persones homosexuals. 

Rim (2009) va estudiar l'experiència de cuidar i la de postcuidar de 
vuit cuidadors coreans que van tenir cura dels seus respectius familiars 
amb demència, i va definir cinc temes que caracteritzen aquesta experi- 
ència. Com a cuidador destaca la comprensió de la persona dependent 
i de l'Alzheimer com una malaltia, l'autovalidació com a cuidador. Un 
dels aspectes importants a considerar és l'acceptació de la tasca de cui- 
dar dins del nucli familiar, referent a la continuitat transgeneracional. 
En segon lloc, va definir dos elements a destacar com a postcuidador: 
abocar-se a cuidar com una manera d'elaborar el dol, és a dir, els partici- 
pants que ajudaven altres cuidadors o s'involucraven a cuidar altres van 
referir millor benestar emocional. I el segon tema a destacar en la tas- 
ca de postcuidar va ser que cal afrontar les experiències insatisfactòries 
amb un sistema formal de cures, que els informants el van definir com 
un sistema que vagi més enllà de les atencions mèdiques. Així doncs, 
Hash va concloure que després de la mort del familiar el postcuidador 
busca un nou propòsit per a la seva vida i desitja compartir la seva ex- 
periència de cuidador amb altres cuidadors. 

Finalment, trobem els treballs realitzats per Larlein (2009) i Cronin, 
Hynes, Breen, McCarron, McCallion i O'Sullivan (2015) que donada la 
seva transcendència per a aquesta tesi s'estudien en detall en els apar- 
tats segúents. Els resultats de l'anàlisi dels articles es resumeixen en la 
taula segúent: 

Toti el pas lent de la recerca i de les institucions en l'interès per 
aquest tema d'estudi, la literatura divulgativa mitjançant el llibre auto- 
biogràfic de l'actriu Audrey Jelinson (2004) va posar de manifest la ne- 
cessitat d'estudiar i donar a conèixer la figura dels postcuidadors fami- 
liars. Aquesta actriu escocesa, quan la seva carrera estava en auge, va 
haver de cuidar la seva mare, que va patir un ictus, i el seu pare, amb 
càncer. En finalitzar la seva etapa com a cuidadora, va fer front al buit 
que havien deixat els seus pares. Dels seus sentiments com a postcuida- 
dora refereix: cEstava perduda, no tenia cap interès pel que havia estat 
la meva carrera com a actriu, només com a cuidadora:. Segons explica, 
va buscar llibres sobre el tema, però no en va trobar i va decidir escriu- 
re'n un. Així doncs, va recórrer tot el Regne Unit buscant persones que 
haguessin passat per la seva situació i va recollir-ne els testimonis. Va 
elaborar el llibre i aquest consta de tres parts. En la primera part, parla 
de la seva etapa com a cuidadora i com a postcuidadora. Va escriure una 
segona part amb les experiències dels postcuidadors i finalitzà el llibre 
amb una de tercera que consta d'una guia per recuperar i reconstruir 
la seva vida quotidiana. A Espanya, Pablo A. Barredo va deixar el seu 
treball com a publicista per cuidar la seva mare malalta d'Alzheimer. 
Mentre la cuidava, i en la seva etapa de postcuidador, es va adonar de 
les mancances de suport dels cuidadors familiars i dels postcuidadors. 
L'any 2009 va crear un blog, amb forta repercussió a les xarxes socials, 
posteriorment, va escriure un llibre d'autoajuda (Barredo, 2013) i, actu- 
alment, ha creat la Fundación Diario de un Cuidador. En un dels seus 
posts (Barredo, 2014) escrivia: 


Nosotros somos cuidadores. Nosotros somos ex cuidadores. Somos 
personas que hemos permanecido en la sombra durante mucho tiem- 
po, demasiado. Somos, individuos olvidados por los gobiernos y la so- 
ciedad, en exceso hasta ahora. Somos, para muchos, ciudadanos casi de 
segunda que no tenían apenas la posibilidad de alzar su voz por miedo 
y/o por vergúenza. Sin estigmas que nos aten a estructuras pasadas. 
Con nuevos vientos de cambio aproximàndose. Con miedo por el te- 
nebroso sendero que nos toca recorrer. Pero con la fuerza del amor que 
nos guía y nos conduce hacia delante. 


Aquests llibres són importants, ja que ens aproximen als senti- 
ments i a les experiències dels postcuidadors narrats en primera perso- 

na, i, per tant, ens poden ajudar a complementar els resultats que s'han 
descrit en les publicacions científiques. A més, tots dos autors ens parlen 
dels seus sentiments i expliquen com fer front als reptes que la vida de 
postcuidador els planteja. Així doncs, poden ser un recurs d'ajuda per 
postcuidadors. 


1.3.1 El model de Larfein 


Quan una persona esdevé postcuidadora es veu immersa en un procés 
de transició per tal de reconstruir la seva vida quotidiana. Es tracta d'un 
procés de redefinició de nous rols i d'adaptació a la nova vida. Lartin 
(2006) (2009), des de la disciplina de treball social, va realitzar la seva 
tesi doctoral amb l'objectiu de proporcionar una anàlisi qualitativa en 
profunditat de l'experiència de la tasca de postcuidar. Per això, va entre- 
vistar trenta-set postcuidadors britànics, repartits en grups focals, i va 
realitzar entrevistes en profunditat a aquells informants clau. La seva 
anàlisi es va basar en la teoria fonamentada.Va definir tres fases per les 
quals passa el postcuidador i que s'interrelacionen entre si: 1) fase del 
buit de la tasca de postcuidar, 2) fase de tancament del temps de cuidar 
i 3) fase de reconstrucció de la vida com a postcuidador, en la qual el 
postcuidador veu la llum i intenta reconstruir la seva vida quotidiana 
(Hash, 2006) (Juozapavicius, 2002). Aquestes fases comprenen transi- 
cions complicades i difícils, que exigeixen del postcuidador un esforç 
eficaç i continu. 


1. FASE DEL BUIT DE LA TASCA DE POSTCUIDAR (POST-CARING VOID) 


Segons aquest autor, el procés de construcció d'una nova vida quotidiana 
s'inicia després de la mort de la persona cuidada, i constitueix una expe- 
riència de vida de gran exigència. En aquesta primera fase, el postcui- 
dador ha de fer front als canvis en la seva vida, en particular a la seva 
rutina del dia a dia, per aconseguir fer front al dol o al buit que comporta 
la finalització de l'etapa de cuidador, i així recuperar i reconstruir la vida 
que va modificar per ser cuidador. Tot i que les cuidadores refereixen 
sentiments molt diferents, que en algunes ocasions dificulten l'adaptació 
a la nova vida, en aquesta fase es perceben com a motors per al canvi 
positiu. Així doncs, les dificultats d'adaptació a la pèrdua de la persona 
cuidada poden interrompre la fase de tancament del temps de cuidar. 

D'altres estudis evidencien alguns factors que influeixen en la ca- 
pacitat del postcuidador per fer front a aquestes dificultats. La pèrdua 
del rol de cuidador és un factor comú a tots els postcuidadors, però es 
reflecteix de manera diferent, depenent de com va ser viscut el fet de 
deixar de cuidar. En les situacions que el temps de cuidar és més gran i 
que la persona era més dependent, el cuidador ha assumit tant la seva 
funció que deixar aquest paper, en moltes ocasions, és viscut com un xoc 
brutal que porta el postcuidador a plantejar-se el sentit de la seva vida. 

Cal remarcar que és la mescla de sentiments contradictoris viscuts 
pels postcuidadors en el seu procés de readaptació a la vida quotidiana 
el que desencadena situacions de gran distrès emocional. Per un costat, 
sorgeixen sentiments de culpa en sentir-se alleujats per deixar de fer 
coses o tenir temps per fer aquelles coses que no podien fer quan eren 
cuidadors i, per un altre, apareixen forts sentiments de soledat, pèrdua 
del sentit de vida i modificacions en el seu rol social. Aquests sentiments 
estan acompanyats de pensaments intrusius sobre el temps de cuidador, 
en què el postcuidador reviu el seu paper de cuidador i les circumstàn- 
cies associades a la tasca de cuidar el seu familiar. Aquests pensaments 
intrusius van associats a un estat depressiu, d'emocions negatives, de 
soledat i de percepció d'estrès. L'existència d'aquests pensaments carac- 
teritza aquesta fase del buit de la tasca de postcuidar i afecten negativa- 
ment la transició a la segona fase. 

Els pensaments intrusius i el manteniment de la depressió en el 
període després de cuidar tenen una relació de mutualitat, i són consi- 
derats com a predictors de la salut psicològica i de benestar del postcui- 
dador. 


2. FASE DE TANCAMENT DEL TEMPS DE CUIDAR (CLOSING DOVV/N THE CARING TIME) 


Els efectes dels factors presents en la fase anterior es veuen reflectits en 
una evolució cap a la fase del tancament del temps de cuidar, que pot ser 
saludable (fase de resolució o sortida), o, per contra, pot comportar una 
sèrie de sentiments de culpa per part del postcuidador (cercle de culpa 
reflectida), que pot impedir el tancament del temps de cuidar. 

El no-tancament de la fase de cuidar és evidenciat per l'existència 
d'un conjunt de pensaments negatius que es potencien i que engloben 
el postcuidador en un cercle de culpa reflectida, descrit com un cercle de 

pensaments de negativitat i de fracàs, que destaca que no s'ha produit 
la transició de la fase del buit de la tasca de postcuidar a la fase de tan- 
cament del temps de cuidar. La consciència del postcuidador viu en el 
passat i centra les seves preocupacions a no reviure els aspectes negatius 
de la seva experiència de cuidar. Així doncs, està envoltat en un cercle 
de sentiments de pèrdua de sentit de la seva vida, de culpa, de ràbia, 
de tristesa i de soledat. Aquests sentiments van lligats a la pèrdua del 
sentit de la seva vida quotidiana. Tot i que els estudis demostren que als 
sis mesos aquests símptomes disminueixen significativament per sota 
dels nivells clínics de diagnòstic de depressió i continuen baixant fins 
als tretze mesos (Rubio, Berg-VVeger, Tebb i Parnell, 2001), poden estar 
presents i influenciar negativament en aquesta transició. 

Altres factors que dificulten la transició són la pèrdua o l'alteració 
de l'atenció rebuda per les xarxes de suport formal i informal durant la 
fase de cuidar. Alguns dels entrevistats de Larhin ho referien com si els 
haguessin tancat la porta, a causa de la manca de recursos econòmics. En 
molts casos, els cuidadors havien abandonat el món laboral per dedi- 
car-se a cuidar el seu familiar i amb la mort cessen les ajudes econòmi- 
ques institucionals. Aquestes condicions dificulten que el postcuidador 
pugui afrontar les seves necessitats físiques, psicològiques, emocionals i 
socials. 

El procés de transició de la fase del buit cap a la fase de tanca- 
ment del temps de cuidar implica que el cuidador faci un balanç crític 
de la seva experiència de cuidar i que l'accepti com una experiència de 
vida positiva. Els postcuidadors que identifiquen els beneficis positius 
d'aquesta experiència aconsegueixen passar la fase del buit i encaren el 
seu paper de cuidador com una experiència per mobilitzar la recons- 
trucció de la seva vida quotidiana (Larlin, 2009). 

Els factors que contribueixen a una transició positiva són el nivell 
de salut psicològica i de benestar percebut pel postcuidador, un sistema 
formal de suport social que proporcioni assistència en els àmbits psico- 
lògic, financer i jurídic. 

En aquesta fase apareixen pensaments evitatius que requereixen 
un esforç positiu del postcuidador d'evitar la depressió, les emocions 
negatives, la soledat o el sentiment de buit i de falta de sentit de la seva 
vida. Al contrari que els pensaments intrusius, els pensaments evitatius 
representen un esforç efectiu del postcuidador per reconstruir la seva 

vida quotidiana, potenciant les seves capacitats i els seus recursos per 
projectar la seva nova vida com a postcuidador. 

Alhora, la pèrdua de la rutina i de les obligacions del temps del 
cuidador proporcionen l'existència d'un nou temps, en el qual no ha de 
respondre a les mateixes prioritats. Així doncs, en aquest nou temps el 
postcuidador estableix unes altres prioritats i rutines. Disposa de molt 
més temps per tornar a fer activitats que van quedar suspeses durant 
la seva etapa com a cuidador. Al mateix temps, també es disposa d'un 
temps per cuidar d'un mateix i el fet de no haver de desprendre tanta 
energia es veu reflectit en una millora de la salut del postcuidador. 

També en aquesta etapa, els sentiments de culpa per sentir alleuja- 
ment del pes de cuidar el familiar deixen d'estar en un cercle de culpa 
reflectida i són interpretats d'una manera diferent, el significat religiós 
de la vida i la mort afavoreix aquest canvi de perspectiva i allibera, així, 
els postcuidadors dels sentiments de culpa. 


3. FASE DE RECONSTRUCCIÓ DE LA VIDA COM A POSTCUIDADOR (CONSTRUCTRING 
LIFE POST-CARING) 


Aquesta fase correspon a la construcció d'una nova ruta de la vida 
quotidiana i és vista pels autors com una manera de retornar a la su- 
perfície, és a dir, un tornar a la vida. Per a aquesta transició factors com 
una bona salut física i psicològica, un rendiment econòmic adequat i 
una reintegració a la comunitat desenvolupen un paper essencial per 
als postcuidadors per trobar un sentit a la seva vida. Altres factors que 
fan un paper molt important són el suport de la família i dels amics, 
tenir un nou propòsit a la vida, tenir nous interessos o disposar d'una 
activitat remunerada, així com continuar desenvolupant activitats com 
a cuidador o de suport a altres cuidadors. Durant el període de cui- 
dador, la persona ha de subordinar les relacions familiars i socials a 
la tasca de cuidar el seu familiar. En aquesta etapa, el postcuidador 
reprèn la relació amb els familiars i amics, cosa que exigeix una gran 
energia, i fa que el postcuidador estableixi la seva nova vida quotidia- 
na. En aquest període, també es reprenen o comencen noves aficions, 
també implica reprendre projectes que durant molt de temps van ser 
ajornats, així com completar una formació o realitzar algun curs que 
desitjava, fer activitats esportives, integrar-se en grups de la comunitat 

o reprendre una activitat remunerada esdevenen nous estímuls per als 
postcuidadors. 

Segons els estudis, molts dels postcuidadors se solen involucrar en 
activitats d'ajuda a altres cuidadors, compartint les seves experiències 
de cuidar. S'ha de tenir present aquest fenomen, ja que té una doble 
vessant: d'una banda, es compta amb un recurs valuós, una persona que 
ha passat per l'experiència de cuidar que pot ajudar nous cuidadors i, 
d'una altra banda, per al postcuidador és una manera de sentir-se útil i 
així ajudar-lo en la seva transició. 

Els factors anteriorment descrits permeten el restabliment de no- 
ves rutines en les vides dels postcuidadors, al mateix temps que en in- 
volucrar-se amb la comunitat local els obre les portes a noves relacions 
socials i a una nova vida. 

Paral-lelament al model de Lartin (2006), Cronin i altres (2015) pro- 
posen un model molt similar que integra conceptes introduits anterior- 
ment. En el treball es defineixen tres mons: el món de precuidar, el món 
de cuidar i el món de postcuidar, descrits en el gràfic. L'estudi se centra 
en els sentiments i les necessitats dels postcuidadors en la transició del 
món de cuidar amb el del postcuidar. Per a aquesta transició s'identifi- 
quen tres etapes que concorden amb les descrites per Larhin. La pèrdua 
del món de cuidar és la primera etapa en què el cuidador experimenta 
moltes pèrdues, la pèrdua d'identitat com a cuidador, la persona de qui 
tenia cura i la xarxa social de suport de què disposava. La segona etapa 
anomenada viure amb la pèrdua és en la que els postcuidadors refereixen 
tenir sentiments de culpa per la sensació d'alleujament, i en alguns casos 
presenten ràbia cap als serveis socials i de suport, ja que se senten aban- 
donats. Sorgeixen moltes barreres per avançar cap a l'última fase, com 
poden ser els problemes econòmics, i alguns es veuen atrapats amb els 
pensaments intrusius descrits al model de Larhin. Finalment, la tercera 
fase (moving on) és en la que els cuidadors es comencen a moure cap al 
nou món. Comencen a tenir cura de si mateixos, a mantenir-se actius, a 
participar en activitats comunitàries i a sortir de casa. Torna a aparèixer 
el fenomen que molts dels postcuidadors fan tasques de suport a altres 
cuidadors familiars i s'involucren en associacions de malalts i familiars. 

GRAFIC 4. Els tres mons de la tasca de cuidar i la transició a la tasca de postcui- 
dar. Font: Elaboració pròpia a partir Cronin, Hynes, Breen, McCarron, McCalli- 
on i O'Sullivan (2015). 

Idees clau sobre la recerca en postcuidadors familiars 


e — La majoria d'estudis són d'origen anglosaxó i se centren en 
postcuidadors de persones adultes, majoritàriament amb 
demències o malalties oncològiques. 

e — Els estudis quantitatius se centren a analitzar els nivells 
d'ansietat, depressió i benestar una vegada el familiar cui- 
dat mor. Alguns autors defensen el model d'alleujament o 
de millora, mentre que d'altres postulen que els nivells de 
depressió augmenten després de la mort del familiar i es 
van millorant amb el pas del temps. 

e — Els estudis qualitatius se centren a descriure les experiènci- 
es viscudes per les persones en el procés de la transició de la 
tasca de postcuidar. Alguns elements comuns són: el buit, la 
reestructuració de la vida i la sensació de manca de suport 
formal. 

e — Lartin (2006) defineix les tres fases per les quals passa un 
postcuidador familiar: fase del buit de la tasca de postcui- 
dar, fase de tancament del temps de cuidar i fase de recons- 
trucció de la vida com a postcuidador. 

e — Tots els autors coincideixen en la necessitat d'ampliar la re- 
cerca en el camp dels postcuidadors familiars. 

1.3.2 Un apunt sobre la vida quotidiana i la construcció de la identitat 


Al llarg del treball s'ha parlat de la vida quotidiana (Mora, 2005) i del 
concepte que els postcuidadors reconstrueixen la seva vida quotidiana. 
Però què és realment la vida quotidiana2 

Fent una introspecció reflexiva un pot intuir que la vida quoti- 
diana és aquella en la que diferents rituals es van repetint cada dia. 
Aquests rituals vénen marcats per un context domèstic, és a dir, per 
aquelles tasques i rols que la persona desenvolupa dins un nucli fami- 
liar, per un context social relacionat amb les activitats i relacions amb 
els altres, i per una raó de gènere. Per tal de descriure aquest concepte, 
cal nodrir-se d'altres disciplines com ara la sociologia, l'antropologia i 
la psicologia. 

Agnes Heller (1977) defineix la vida quotidiana com el mirall de la 
història i també com el conjunt d'activitats que caracteritzen la repro- 
ducció de les persones particulars, les quals creen la possibilitat de la 
reproducció social. Així doncs, és la forma real en la qual es viuen els 
valors, les creences, les aspiracions i les necessitats. Podem afirmar que 
la vida quotidiana són les vivències diàries, repletes de significats, in- 
teressos i estratègies. Segons Heller, en la vida quotidiana de cada per- 
sona les necessitats s'estructuren de diferent manera. Tothom necessita 
dormir, però ningú dorm en les mateixes circumstàncies i en el mateix 
període de temps, tothom té la necessitat d'alimentar-se, però no amb la 
mateixa quantitat ni de la mateixa manera. Aquest fet determina la vida 
quotidiana de cadascú. 

La vida quotidiana (Villegas i Gonzalez, 2011) està carregada de ru- 
tines i de símbols, construits mitjançant interaccions grupals (Vigotshy, 
1977) i que al-ludeixen a processos d'intersubjectivitat que, al seu torn, 
serveixen de base per a la construcció dels sabers dels que practiquen la 
vida social en determinats contextos (VVenger, 2001). Aquests són con- 
cebuts com a escenaris de pràctiques, en els quals els subjectes realitzen 
les seves accions (Berger i Lucimann, 1968 ) i, al mateix temps, consti- 
tueixen l'espai de producció de vida, mitjançant la qual els seus actors 
protagonistes pretenen perpetuar el seu ordre social constituit. 

Així, les activitats del dia a dia es construeixen com a resultat de les 
recurrències que desenvolupen els seus actors per assolir els projectes 
de vida que ells tenen (De Certeau, 1999), especialment, els que es re- 

fereixen als àmbits laboral, escolar i familiars, al voltant dels quals gira 
gran part de la vida de qualsevol comunitat humana. 

En el treball de Camarena i Turnal (2008), es parla de la importàn- 
cia de la cultura en la quotidianitat. Així doncs, resulta important el seu 
treball, ja que van revisar les diferents teories sobre la vida quotidiana i 
es va concloure que tots els teòrics assumeixen que la cultura té un pa- 
per determinant en l'acció social, ja que es presenta com una instància 
precondicionada a l'existència de les persones i com un fet que és recon- 
dicionat diàriament per cada persona a través de creences, valors, mi- 
tes, rituals, costums, imaginaris col-lectius, valors, interpretacions, sen- 
timents, pors i, en general, tots els processos subjectius que defineixen la 
vida quotidiana. A partir d'aquest postulat, es pensa que la cultura és el 
present del quotidià que expressa un procés de reapropiació de la vida 
passada i futura dels individus. 

Una altra questió que sorgeix en revisar les teories de la vida quoti- 
diana és: com apliquem els infermers i les infermeres aquests conceptes 
Intervenint en la quotidianitat de les persones. Tot i que la quotidianitat 
passa generalment sense importància, ja que en aquesta se solen desta- 
car els aspectes de canvi, comporta una sèrie de processos lents, defini- 
bles, amb un sentit que es rebel-la només quan es dóna el fenomen del 
moviment, de l'acció, contrastada o pensada en un temps i espai real. 
L'ésser en si mateix sempre es troba en la forma de potència d'alguna 
cosa, fet que fonamenta el seu desenvolupament. Cadascuna de les ex- 
periències de la persona va desenvolupant en l'ésser humà el seu propi 
contingut, en aquest camí la persona mira els altres, els identifica com 
a diferents a ella i pren consciència de qui és realment (Rincón Osorio, 
2002). Aquestes experiències són la base amb la qual l'individu optarà 
per les diferents maneres de viure, de relacionar-se, d'avançar, de resol- 
dre els problemes i són les que condicionaran la seva manera d'enten- 
dre els processos de salut i de malaltia. Aquest concepte pot ajudar els 
infermers i les infermeres a treballar amb les persones, i a establir plans 
de cures i d'activitats individualitzats a cada persona. 

Una vegada fet aquest apunt teòric, podem relacionar els concep- 
tes de vida quotidiana amb el model dels mons presentat per Cronin i 
altres (2015). Així doncs, podem entendre que una persona cuidadora 
ha hagut de constituir la seva vida quotidiana a partir de la seva tasca 
de tenir cura del seu familiar. Tal com hem pogut veure en el model 

proposat per Pereira, fins que el dia que la persona de qui té cura mor i 
llavors l'ha de trencar per crear-ne una de nova: la vida quotidiana com 
a postcuidador. En aquesta incorporarà noves rutines i en recuperarà 
d'anteriors, basant-se en les seves experiències i en el seu context social, 
familiar i cultural, que seran els factors que condicionaran la seva nova 
vida. 

A mesura que la cuidadora desenvolupa les seves activitats i fun- 
cions relacionades amb la tasca de tenir cura del seu familiar es confi- 
gura una identitat pròpia com a cuidadora familiar. La identitat, segons 
l'antropologia social, és la reconeixença del que una persona és, per a 
ella mateixa també és el conjunt de trets propis d'un individu o d'una 
col-lectivitat que els caracteritzen enfront dels altres, la consciència que 
una persona ha de ser ella mateixa i que és diferent de la dels altres. La 
identitat implica i pressuposa la presència de l'altre i l'establiment d'un 
vincle relacional de confrontació que permeti determinar les diferènci- 
es entre un mateix i aquest altre. La identitat de cuidador familiar està 
configurada per elements quotidians relacionats amb l'organització del 
temps i la distribució de les tasques implícites en la tasca de tenir cura. 
També la configuren els sentiments, les responsabilitats i el vincle que 
s'estableix amb la persona cuidada. Així doncs, amb el pas del temps 
el cuidador ha hagut de trencar amb la seva anterior identitat i ha con- 
figurat el que serà la seva nova identitat durant molts anys. Aquesta 
identitat configura el rol familiar, les relacions socials i la concepció de 
l'entorn de la cuidadora familiar. 

En la transició de la tasca de postcuidar aquesta identitat es tren- 
ca i la persona manifesta un buit existencial a causa d'aquesta manca 
d'identitat, cosa que farà que configuri una nova identitat partint del 
record i de les experiències de la seva vida com a cuidador. En aquesta 
transició ha d'ocupar el temps, ha d'establir noves relacions, nous vin- 
cles, establir noves rutines quotidianes molt diferents a les de la seva 
vida com a cuidadora, per tal de dotar de sentit la seva vida. 

Idees clau sobre la vida quotidiana i construcció de la identitat 


Els conceptes de vida quotidina i identitat són estudiats des 
de diferents disciplines com ara la sociologia, psicologia i 
antropologia. 

Cada persona és diferent a l'altra i la manera com ho viu 
condiciona la seva vida quotidiana. 

Influeix en la construcció de la vida quotidiana el context 
social, cultural, familiar i la raó de gènere. 

La identitat és la reconeixença del que una persona és, 
per a ella mateixa també és el conjunt de trets propis d'un 
individu o d'una col-lectivitat que els caracteritzen enfront 
dels altres, la consciència que una persona ha de ser ella 
mateixa i diferent de les altres. 

La identitat de cuidador familiar està configurada per ele- 
ments quotidians relacionats amb l'organització del temps. 
En la distribució de les tasques implícites en la tasca de tenir 
cura i en la transició de la tasca de postcuidar la identitat es 
trenca i la persona ha de reconstruir-ne una de nova. 

1.4 Marc teòric d'Infermeria 


Es necessari recordar la definició d'infermeria per poder dotar de 
sentit el marc teòric. Així doncs, el Consell Internacional d'Infermeres'ó 
defineix la professió d'infermeria com: 


La infermeria abasta les cures, autònomes i en col'laboració, que es 
presten a les persones de totes les edats, famílies, grups i comunitats, 
malalts o sans, en tots els contextos, i inclou la promoció de la salut, la 
prevenció de la malaltia, i les cures dels malalts, discapacitats, i perso- 
nes moribundes. Funcions essencials de la infermeria són la defensa, el 
foment d'un entorn segur, la investigació, la participació en la política 
de salut i en la gestió dels pacients i els sistemes de salut, i la formació. 


Per a Alberdi Castell (1992), la infermeria és la professió que centra 
el seu interès a tenir cura de les persones: 


La infermeria és la professió que té com a eix del seu treball la satis- 
facció de les necessitats de l'individu que són indispensables per a la 
vida, o sigui, la prestació de cures infermeres. Ser infermer o infermera 
conforma una manera determinada de veure el món, la societat i, de manera 
única, molts dels aspectes del procés salut-malaltia dels nostres ciutadans. (Al- 
berdi Castell, 1992) 


La disciplina infermera comparteix el seu objecte d'estudi, l'és- 
ser humà, amb les ciències de la salut i de la vida, les psicosocials i les 
antropològiques. Els fenòmens humans, per la seva naturalesa multidi- 
mensional, necessiten d'un tractament holístic des de diferents àmbits 
disciplinaris. La conjuminació de les aportacions teòriques de diverses 
disciplines esdevé cabdal, ja que totes aquestes aporten perspectives di- 
ferents al mateix fenomen i permetran fonamentar bases de coneixement 
que sustentaran aportacions específiques en les diferents disciplines. 

Molts dels models teòrics desenvolupats per infermeres s'han fona- 
mentat en altres camps disciplinaris i han traslladat els seus principis al 
context específic de la infermeria. La utilització d'aquestes teories confi- 
guren i donen suport referencial teòric a la investigació infermera, però 
es transformen i la converteixen en pròpia quan s'apliquen de manera 
específica i solucionen problemes de la pròpia pràctica professional. 

Els models de referència han d'ajustar-se a l'àmbit d'estudi del fe- 
nomen que centra la recerca i han d'estar emmarcats en una filosofia de 
cuidar humanista (Teixidor i Pont, 2004). Així doncs, una vegada rea- 

litzada la revisió dels models i teories d'infermeria creiem que la teoria 
en què es pot emmarcar el nostre estudi és la teoria de les transicions 
d'Afaf Ibrahim Meleis (IMM). La TIM ha estat considerada com una 
teoria de mig rang. Aquestes teories tenen un abast més limitat i menys 
abstracció que les grans teories, però el fet que estudien aspectes especí- 
fics de la infermeria, faciliten la seva aplicació en la pràctica professional 
(Duran de Villalobos, 2002). 

El terme transició, que deriva del llatí transitio, és definit com l'acció 
de passar més o menys ràpidament d'un estat a un altre, d'un assumpte, 
idea, etc., a un altre. Des de la TTM, aquest concepte es concreta com el 
pas d'una etapa, condició o estat de la vida, a un altre. Es precisa que és 
un concepte que inclou múltiples elements i que fa referència a procés, 
que suggereix fases, sequiència i fluctuació. 

La transició, que s'inicia a partir d'un esdeveniment, pot tenir una 
durada indeterminada, que abraça des que es produeix o s'anticipa l'es- 
deveniment, fins que la persona reestructura de nou la seva vida. El 
procés representa, sovint, una percepció de desequilibri que necessita 
trobar una manera de viure diferent. Les transicions poden tenir una 
multiplicitat de desencadenants: canvis en el propi cicle vital, pèrdu- 
es d'éssers estimats, alteracions o canvis en el procés de salut-malaltia 
(hospitalització, cirurgia, diagnòstics que impliquen variacions impor- 
tants en els processos vitals, adaptació a una malaltia crònica, etc.), can- 
vis de rol, jubilació, immigració, canvis en les xarxes socials, canvis en 
l'entorn, canvis en els quals un espera de si mateix o dels altres, o qual- 
sevol situació que requereixi un procés d'adaptació a una nova manera 
de viure, ja sigui temporal o permanent, desitjada o no desitjada, o for- 
tuita o no fortuita. 


1.4.1 La teoria de les transicions de Meleis i els postcuidadors familiars 


La teoria de les transicions de Meleis (TTM) és útil per explicar transici- 
ons de salut-malaltia, com el procés de recuperació, alta hospitalària, i 
també podria utilitzar-se a la pràctica d'infermeria en diversos grups de 
persones com ara poblacions geriàtriques, cuidadors familiars, pacients 
amb Alzheimer, entre d'altres. Meleis utilitza els conceptes persona-sa- 
lut i entorn, i els combina amb els de transició, interacció i terapèutica 
infermera, conceptes tan essencials com els anteriors en el nucli d'una 

teoria d'infermeria. En la seva teoria es fa referència a les continuitats i 
a les discontinuitats dels processos vitals dels éssers humans, als inter- 
canvis de la persona amb el seu entorn i a les interaccions que efectuen 
les infermeres amb les persones en situació de transició. Els conceptes o 
fenòmens vinculats a les transicions mostren, en general, una diversitat 
de situacions que necessiten de les intervencions infermeres. Meleis, en 
la dècada dels anys vuitanta, va manifestar la necessitat que les inferme- 
res generessin coneixements fonamentats en la pràctica de la infermeria 
associats amb el seu quefer quotidià: 

Com s'ha esmentat anteriorment, els cuidadors estan immersos 
en una transició contínua. Han de fer front al fet de convertir-se en 
cuidadors, als canvis que la situació que la persona de qui tenen cura 
pugui patir, com ara empitjorament, canvis de comportament, hospi- 
talitzacions, entre d'altres. Una vegada l'etapa de cuidador finalitza, 
els postcuidadors es veuen immersos en una transició cap a una nova 
vida que comporta redefinir tots els aspectes que s'han detallat anteri- 
orment. 

La vivència d'aquestes experiències provoca un afrontament i una 
adaptació, amb les repercussions biopsicosocials que comporti. Els es- 
deveniments esmentats poden ser previsibles o imprevisibles i pot ha- 
ver-hi més d'una transició a la vegada, ja que al llarg del cicle vital les 
persones en pateixen nombroses. Tot i que alguns esdeveniments són 
imprevisibles, és important poder prevenir o alleujar els efectes dels 
quals es poden anticipar. 

Així doncs, les infermeres han de ser l'element de suport dels 
postcuidadors, que estan immersos en el procés d'una transició. Han 
d'assistir i donar suport als canvis i demandes que les transicions gene- 
ren a la vida diària de les famílies. Les principals característiques de la 
teoria de les transicions són: 

— Tipus i patrons de les transicions: Els tipus inclouen desenvo- 
lupament de salut i malaltia, situacional i organitzatiu. La transició del 
desenvolupament inclou el naixement, l'adolescència, la menopausa, la 
vellesa i la mort. Les transicions de salut inclouen el procés de recupera- 
ció, l'alta hospitalària i el diagnòstic de la malaltia crònica, mentre que 
les transicions organitzatives es refereixen als canvis en les condicions 
de l'entorn que afecten les vides dels clients i dels treballadors. Meleis 
postula que moltes persones pateixen múltiples transicions al mateix 


67 


Gerard Mora López 


temps, enlloc de presentar-ne una, que no pot distingir-se fàcilment dels 
contextos de les seves vides diàries. 

— Propietats de l'experiència de la transició 

Aquestes propietats es componen per: 


a) Consciència. Es defineix com a percepció, coneixement i reco- 


neixement de l'experiència de la transició, i el nivell de cons- 
ciència es reflecteix en el grau de coherència entre el qual es 
coneix sobre els processos i les respostes, i el que constitu- 
eix un grup previst de respostes i percepcions d'individus 
sotmesos a transicions similars. Chiche i Meleis (1986) van 
plantejar que una absència de consciència del canvi podria 
significar que un individu pot no haver iniciat l'experiència 
de la transició. 


b) Compromís. Es refereix al grau d'implicació de la persona en 


el procés inherent a la transició. Es considera que el nivell de 
consciència influeix en el nivell de compromís perquè aquest 
no és possible sense la consciència. Meleis i altres van propo- 
sar que el nivell de compromís d'una persona que és cons- 
cient de canvis físics, emocionals, socials o de l'entorn seria 
diferent d'una altra que no és conscient d'aquests canvis. 


Canvis i diferències. Se suposa que els canvis en identitats, 
rols relacionals, habilitats i patrons de conducta donen un 
sentit de moviment o direcció als processos interns i tam- 
bé externs. En les investigacions es va afirmar que totes les 
transicions comporten un canvi, però que no tots els canvis 
es relacionen amb la transició. Per entendre bé un procés de 
transició és necessari descobrir els efectes i significats dels 
canvis implicats i les seves dimensions. Meleis creia que la 
confrontació de les diferències podria exemplificar-se amb 
expectatives no complides o divergents, sentir-se diferent, i 
suggeria que podria ser útil per a les infermeres considerar 
el nivell de comoditat i domini del client per abordar els can- 
vis i les diferències. 


d) Temps. Segons Bridges (1991), en la teoria de les transicions 


es defineix com un temps amb un punt de partida identifica- 

ble, que va des dels primers signes d'anticipació, percepció 
o demostració de canvi, passa per un període d'inestabilitat, 
confusió i estrès, i arriba a un final amb un nou inici o perío- 
de d'estabilitat. Segons Meleis, pot ser difícil posar límits al 
temps de certes experiències de transició. 


e) Punts crítics i esdeveniments. Es defineixen com a marcadors, 
com ara néixer, morir o diagnosticar una malaltia. Aquests 
punts solen associar-se a una consciència més elevada de 
canvis o diferències o a un compromís més afectiu. 


— Condicions de les transicions: Són les circumstàncies o deter- 
minants personals o de l'entorn (socials i comunitàries) que faciliten o 
dificulten que l'assoliment de la transició sigui saludable. Influencien 
en el fet de com la persona es mou cap a una transició i també faciliten 
o dificulten la seva evolució perquè aquesta esdevingui saludable. 
Les condicions personals inclouen significats, nivell de coneixement i 
preparació, creences culturals i actituds, i estatus socioeconòmics. 

e — Els significats individuals, que s'atribueixen o atorguen tant 
als esdeveniments que desencadenen les transicions com al 
propi procés d'aquestes, poden interferir de manera positiva 
o negativa en el fet que les transicions siguin o no saludables. 

e — El coneixement sobre què pot esperar de la transició, quines 
estratègies l'ajudaran a gestionar millor el procés, i la prepa- 
ració i l'anticipació a aquesta, són condicionants facilitadors 
de la transició. La manca de preparació dificultarà, en canvi, 
la transició. 

e — Les creences culturals i les actituds, així com l'estatus socio- 
econòmic també repercuteixen en l'experiència de la transició 
i en són determinants. 

e — Les condicions de l'entorn en què es produeixen les transici- 
ons, tant socials com comunitàries, com per exemple el suport 
de la família, companys, etc., els estereotips o els significats 
socials atorgats a la transició, o els recursos comunitaris, entre 
d'altres, són determinants que també influiran en l'experiència 
de la transició. Són circumstàncies que també incidiran en que 
aquesta sigui o no saludable. 

— Patrons de resposta: Aquests es conceptualitzen com a indica- 
dors de procés i de resultats, i es caracteritzen per les respostes saluda- 
bles. Els indicadors de procés mouen els clients en direcció de la salut o 
cap a la vulnerabilitat, i permeten una valoració i una intervenció precoç 
de les infermeres per facilitar els resultats saludables, mentre que els in- 
dicadors dels resultats es poden utilitzar per comprovar si una transició 
és saludable o no. Entre aquests destaquen: sentir-se connectat, les inte- 
raccions, estar situat, i el desenvolupament de confiança i afrontament. 

— Terapèutica d'infermeria: Schumacher i Meleis van conceptu- 
alitzar la terapèutica d'infermeria en tres mesures. En primer lloc, van 
proposar valorar cada condició de la transició per crear un perfil indi- 
vidual de la preparació del client. En segon lloc, la preparació per a la 
transició inclou educar com a principal modalitat per crear condicions 
òptimes en la preparació per a la transició. I, finalment, es va proposar 
la suplementació del rol com una terapèutica d'infermeria. 


Indicadors de procés: 
Sentir-seconnectat 
Interaccions 
Estarsituat 
Desenvolupar confiança i 


Indicadors deresultat: 


Punts crítics 


GRÀFIC 5. Esquema de la teoria de les transicions segons Raile i Marriner 
(2011). Traduit al català per l'autor. 

1.4.2 Teoria de les transicions aplicada als cuidadors familiars i als postcuida- 
dors familiars 


Com s'ha descrit anteriorment, esdevenir cuidador vol dir fer front a 
la transició de passar d'un projecte de vida concebut a un altre de to- 
talment diferent. Aquesta és la primera transició que experimenta una 
persona cuidadora. Ara bé, durant tot el procés que duri la tasca de cui- 
dar, el cuidador familiar haurà de fer front a diferents transicions com 
en el cas que la persona de qui té cura sigui hospitalitzada. També viurà 
diferents transicions degudes a l'evolució de la dependència de la per- 
sona cuidada i, finalment, haurà de fer una última transició per sortir 
del món de cuidador i esdevenir postcuidador. 

En estudis previs a aquesta recerca (Mora-Lopez i Ferré-Grau, 
2013) (Mora-Lopez et alii, 2016), vam estudiar els condicionants de 
la transició domicili-ingrés a l'hospital dels cuidadors familiars, dels 
quals en detallem un petit resum dels resultats que es poden aplicar a la 
transició d'esdevenir postcuidador. La primera mesura de la terapèutica 
d'infermeria de la teoria de les transicions proposa valorar cada con- 
dició de la transició per crear un perfil individual de la preparació del 
client i així permetre als investigadors identificar diferents patrons de 
l'experiència de la transició. Per poder obtenir aquest coneixement, una 
vegada es van analitzar les entrevistes es va crear el gràfic seguent per 
poder entendre com actuen les condicions de la transició del cuidador 
principal en el món hospitalari. 

Personals 
Significat 


Creences i actituds culturals 


Estat socioeconòmic 


Preparació iconeixement 


t 


Terapèutica d'infermeria 


GRÀFIC 6. Condicions de la transició dels cuidadors familiars a l'hospital. Font: 
Elaboració pròpia. 


En aquest estudi sobre cuidadors es va constatar que les condici- 
ons de la transició poden facilitar o inhibir al cuidador familiar desenvo- 
lupar una transició saludable, amb l'adaptació a la situació i la reorde- 
nació dels seus rols. Cal destacar que les condicions de les transicions no 
segueixen un model lineal, sinó que són circulars, és a dir, poden influir 
les unes sobre les altres, tal com s'observa en el gràfic. 

El paper de la infermera és valorar l'individu i detectar quines són 
les seves condicions per poder acompanyar i educar el cuidador famili- 
ar, per crear condicions òptimes en la preparació per a la transició. 

Ebere i Bronvvynne (2012) van publicar un article d'opinió sobre 
el caos i la incertesa en la transició de la tasca de cuidar, en què per tal 
de comprendre aquest fenomen, van revisar els articles publicats sobre 

postcuidadors i van adaptar alguns dels resultats a la teoria de les trans- 
icions de Meleis. Tot i que van concloure que la recerca realitzada en el 
tema era escassa van poder identificar aspectes positius com ara: l'ac- 
ceptació personal, el sentiment d'alliberament de la culpa i la sensació 
que van fer tot el possible per poder oferir la millor cura al seu familiar. 
Altres aspectes positius a destacar van ser el creixement personal i l'in- 
crement de confiança en ells mateixos, i també van manifestar un aug- 
ment de la cohesió dels cercles familiars. Entre els aspectes negatius de 
la TPC destaquen el record d'escenes de patiment físic i psicològic, i la 
visió del domicili com el lloc de la mort de la persona cuidada. 

Un dels aspectes facilitadors de la transició més importants que 
van identificar va ser el suport social que van rebre, aquest fa referència 
al suport rebut per part de la família i de les amistats, així com el facilitat 
pels professionals sanitaris. Així, destaquen que les infermeres poden 
ajudar els PC a accedir al suport formal i molts dels postcuidadors van 
referir que un període de suport formal els hagués ajudat en la seva 
transició. 

La reflexió d'Ebere i Bronvvynne (2012), pel que fa al tema dels 
postcuidadors, va ser que, tot i les troballes en la seva revisió, encara hi 
havia molt poca informació sobre la TPC i que, per tant, faltaven evidèn- 
cies científiques per tal d'identificar estratègies per ajudar els postcuida- 
dors familiars a reorganitzar la seva vida, recuperar el contacte amb la 
família i els amics, i a crear una nova identitat diferent a la identitat que 
la persona havia construit com a cuidador familiar. 

Idees clau sobre la teoria de les transicions de Meleis 


e — La transició, que s'inicia a partir d'un esdeveniment, pot te- 
nir una durada indeterminada, que abraça des que es pro- 
dueix o s'anticipa l'esdeveniment, fins que la persona rees- 
tructura de nou la seva vida. 

e — Lateoria de les transicions de Meleis (TTM) és útil per expli- 
car transicions de salut-malaltia, com el procés de recupera- 
ció, alta hospitalària, i també podria utilitzar-se a la pràctica 
d'infermeria en diversos grups de persones com ara: pobla- 
cions geriàtriques, cuidadors familiars, pacients amb Alzhe- 
imer, entre d'altres. 

e — Els postcuidadors es veuen immersos en una transició cap a 
una nova vida que comporta redefinir la seva vida quotidi- 
ana i la seva identitat. 

e Un dels aspectes facilitadors de la transició és el suport 
social rebut, de les amistats, així com el facilitat pels pro- 
fessionals sanitaris. Les infermeres poden ajudar els PC en 
aquesta transició (Ebere i Bronvvynne, 2012) i la teoria de les 
transicions és util com a referent. 

2.1 Tipus d'investigació i metodologia 
2.1.1 Orientació epistemològica 


La investigació cerca descobrir o conèixer alguna cosa, indagant i exa- 
minant atentament les causes d'un fenomen. Stenhouse (2004) conside- 
ra la recerca com una indagació sistemàtica i autocrítica que es basa en 
la curiositat, l'afany i el desig de comprendre. Apropar-se a la compren- 
sió de la realitat, en l'àrea de la salut i des d'una perspectiva holística, 
significa fer una reflexió sobre la pràctica, descriure els fenòmens en els 
quals es desenvolupen els esdeveniments, i aprofundir en els seus mo- 
tius, cercant els significats i cercant el sentit (Costa, Pallarés i Consola, 
2002). La investigació comporta una certa manera de situar-se davant la 
realitat i d'interrogar-s'hi. La teoria domina i orienta el treball de recerca 
en les diferents fases. El marc de referència teòric permet que qualsevol 
proposició pugui ser sotmesa a verificació. La teoria ens permet ajustar 
les eines metodològiques a un problema concret i interpretar-ne els re- 
sultats. 

El coneixement que genera la recerca provoca canvis, és a dir, re- 
percuteix tant en la pràctica com en l'educació i també en les polítiques 
sanitàries. La recerca és fonamental per desenvolupar i augmentar el co- 
neixement que es pot aplicar per millorar la pràctica assistencial i també 
permet generar coneixement. 

Resulta adequat postular la necessitat que la pràctica de la infer- 
meria es fonamenti en dades científiques i no en el costum, la tradició, 
la rutina i les experiències. Són molts que consideren la recerca com un 
fet crucial per a la prestació de cures efectives i per al desenvolupament 
d'una professió autònoma. L'objecte d'estudi de les infermeres és i ha de 

ser la persona, en totes les seves dimensions, mitjançant l'aplicació sis- 
temàtica del mètode científic, que ens permetrà respondre una pregunta 
de manera concloent. 

La infermeria es converteix en ciència en el moment que assumeix 
que la manera d'adquirir coneixements és a través del mètode científic. 
Això comporta crear conceptes propis del nostre àmbit de treball que 
ens serviran d'eines per construir teories infermeres, que permetin or- 
denar els coneixements i comunicar-los. Així doncs, la recerca infermera 
influirà en el reconeixement del professionalisme, la responsabilitat i la 
rellevància social de la disciplina. Els camps de recerca en infermeria es- 
tan determinats pel metaparadigma d'infermeria: persona, entorn, salut 
i cura (Lleixà-Fortufio i Montesó-Curto, 2015). 


2.1.2 Metodologia qualitativa 


El terme metodologia designa la manera com s'enfoquen i es resolen els 
problemes. En les ciències socials aquest terme s'ha aplicat a la manera 
de realitzar la investigació, i la metodologia qualitativa (MQ) és una ac- 
tivitat sistemàtica orientada a la comprensió en profunditat de fenòmens 
educatius i socials, a la transformació de pràctiques i escenaris socioedu- 
catius, a la presa de decisions i al desenvolupament d'un cos organitzat 
de coneixements (Taylor i Bodgan, 1996). En seleccionar la metodologia 
de recerca, s'ha pres com a punt de partença la naturalesa del proble- 
ma d'investigació, perquè metodologia i problema mantenen en el marc 
d'una investigació una dependència mútua (Arnal, del Rincón, Latorre 
i Sans,1995). La metodologia s'ha d'adequar al problema d'investigació 
que es vol abordar i, en aquest cas, com l'interès d'aquesta recerca rau 
a conèixer les experiències, percepcions i necessitats sentides durant el 
procés de transició dels cuidadors quan esdevenen postcuidadors en el 
nostre àmbit social i cultural, decidim efectuar una recerca de caràcter 
qualitatiu, ja que els mitjans que proporciona s'adeqúen a l'objectiu que 
es pretén assolir. 

El procés d'emmalaltir, la gestió de la salut, l'autocura, els itinera- 
ris terapèutics i l'atenció a la mort, entre d'altres, varien en funció dels 
sistemes culturals en els quals es produeixen. Això fa que certs proces- 
sos només es puguin entendre i descriure en tota la seva complexitat 
des d'una mirada pròxima, èmica, que proporciona l'ús de tècniques 

qualitatives, però també distant, ètica, que posa de manifest la cara no 
visible de la realitat i que sovint inclou relacions de poder, desigualtats 
socials, de gènere i de classe, generalment ocultes i que només es poden 
copsar amb la profunditat de la recerca qualitativa. 

Taylor i Bogan (1996) parlen del caràcter inductiu, holístic i huma- 
nista de la metodologia qualitativa, això ens apropa a una determinada 
manera de fer investigació qualitativa, en la qual el camí de construcció 
del coneixement té un paper central en la manera com construim el nos- 
tre objecte d'estudi, posicionant teoria/ mètode i tècnica al servei de la 
recerca. 

La metodologia qualitativa tracta de trobar l'estructura de les rela- 
cions que fan comprensible el sentit de les representacions socials en el 
llenguatge dels subjectes que conformen la societat, perquè els signifi- 
cats i les interpretacions que una persona dóna a una situació es basen 
en valors, interessos i propòsits, de manera que la realitat depèn dels 
individus (Zabalegui, 2002). 

Aquesta informació és particularment important per a la recerca 
infermera, en què el principal enfocament de la investigació són les ex- 
periències subjectives de la persona, les quals no poden ser interpreta- 
des en la seva totalitat des de la perspectiva quantitativa predominant. 

Hurley (1999) afirma que les tècniques qualitatives són un element 
essencial del procés per donar sentit a questions d'estudis emergents o 
altament complexos, sobretot quan hi ha una gran càrrega de signifi- 
cats, estereotips i prejudicis associats al fenomen en estudi. Per a aquest 
autor, la metodologia qualitativa ajuda a estudiar i a explicar els fac- 
tors econòmics, socials, culturals i polítics que influeixen en el procés 
de salut-malaltia. La investigació qualitativa és rellevant per estudiar 
l'experiència de salut d'individus i comunitats des de la perspectiva de 
qui viu el fenomen. Quan la mirada de l'investigador es dirigeix a pro- 
blemes de salut des de les dimensions social i cultural, les formes esta- 
dístiques, per si mateixes, no responen a les preguntes d'investigació. 
Per a Amezcua i Gàlvez (2002): 


Sembla una constant que els investigadors en salut han arribat a les 
anàlisis qualitatives cercant conèixer les dimensions complexes de les 
quals els registres clínics habituals aporten informació escassa o nul-la. 

La perspectiva qualitativa, pel fet que orienta la mirada cap a la 
interpretació dels significats i a les experiències viscudes pels individus 
i grups és inherent a les ciències de la salut. Forma part consubstancial 
d'aquestes i és un element constitutiu també de la professió infermera 
(Conde Gutiérrez, 2002). 

És una metodologia que s'interessa per l'estudi dels significats i de 
les intencions de les accions humanes des de la perspectiva dels matei- 
xos agents socials. L'investigador segueix un procés holístic, inductiu i 
idiogràfic, ja que no fragmenta la realitat ni la secciona en variables, in- 
tenta comprendre i interpretar la singularitat dels fenòmens que estudia 
i no intenta explicar lleis generals que li permetin fer una comprensió 
global dels fenòmens en estudi. Tracta de crear un clima social adient 
que propicií que les persones puguin respondre segons les seves experi- 
ències i vivències, tenint en compte el context en què es produeixen i la 
idiosincràsia dels fenòmens (Arnal, 1997). 

Per acabar, concretant el que defineix la investigació qualitativa es 
presenta la relació de les característiques més importants (Penalva i Ma- 
teo, 2006): 

e — El seu objectiu és la captació i la reconstrucció de significat. 

e — El llenguatge és conceptual i metafòric. 

e — La forma de captar la informació és flexible al llarg de tot el 

procés. 

e — La seva orientació és holística, concreta i ideogràfica. 

Un cop vistos els objectius plantejats en aquesta recerca, i com ja 
hem assenyalat en aquest apartat, s'ha optat per la metodologia qualita- 
tiva. Creiem fonamental conèixer, a partir de la seva pròpia veu, l'expe- 
riència viscuda pels postcuidadors. Aquesta opció ens permet accedir a 
una comprensió més gran de la significació i sentit del procés de recons- 
trucció de la vida quotidiana dels postcuidadors familiars. 


2.1.3 Una aproximació a la teoria fonamentada 


Per tal de comprendre el fenomen d'estudi com és la reconstrucció de la 
vida quotidiana dels postcuidadors familiars, he decidit utilitzar la teoria 
fonamentada (TF) o grouded theory. La TF té com a objectiu comprendre 
la realitat a partir de la percepció o significat que cert context o objecte 
té per a la persona, generant coneixements, augmentant la comprensió 

i proporcionant un guia significatiu per a l'acció. Consisteix en metodo- 
logia d'investigació qualitativa que extreu de les experiències viscudes 
pels actors socials aspectes significatius, i possibilita així connectar cons- 
tructes teòrics, potenciant l'expansió del coneixement en infermeria i 
d'altres àrees com psicologia o sociologia. 

Les seves arrels vénen de l'interaccionisme simbòlic i comprenen la 
realitat a partir del coneixement de la percepció o del significat que cert 
entorn o objecte té per a la persona. Aquest abordatge concep la societat 
com una entitat composta d'individus i de grups en interacció (amb un 
mateix i amb altres), tenint com a base compartir sentits o significats 
sota la forma de comprensió i expectatives comunes. L'interaccionisme 
simbòlic ha estat utilitzat com un abordatge relativament diferent per a 
l'estudi de la vida i de l'acció humana en grup, tenint el seu origen en 
sociòlegs clàssics nord-americans com John Devvey, Charles Horton Co- 
oley, VV. I. Thomas i, principalment, George Mead. Però van ser Glaser i 
Strauss els qui van desenvolupar la TF, als anys seixanta, ells són els qui 
tenien amplis coneixements de metodologia qualitativa i de la influèn- 
cia de l'interaccionisme simbòlic i del pragmatisme. Així doncs, va ser 
de la unió de particularitats d'investigadors que es va originar la TF la 
sistematització tècnica d'aquesta i els seus procediments d'anàlisi capa- 
citen l'investigador a desenvolupar teories sociològiques sobre el món 
de la vida dels individus, un cop que arriba significació, compatibilitat 
entre teoria i observació, capacitat de generalització i reproductibilitat, 
precisió, rigor i verificació (Dantas, Carvalho, Luzia, Soares de Lima i 
Stipp, 2009). 

Alguns principis bàsics de la TF són els segúents: 

e — La revisió de literatura no és el primer pas del procés d'inves- 

tigació, per contra, és la teoria que emergeix de la recol-lecció 
i anàlisi de les dades que porta l'investigador a obtenir més 
dades també en la literatura. Aquest aspecte està en contro- 
vèrsia per diferents autors (Charmaz, 2009), que defensen que 
es pot realitzar una recerca en la literatura per aproximar-se al 
fenomen d'estudi. 

e — Les hipòtesis no són creades abans que l'investigador comenci 

la recol-lecció de les dades, sinó que es refereixen a relacions 

conceptuals, entre categories que van sent formulades en el 

procés de recol-lecció i anàlisi de les dades. 

e — En lloc de seguir passos lineals, l'investigador examina les 
dades tot just les obté i comença la seva codificació, catego- 
rització, conceptualització i escriu les seves primeres dades al 
començament de l'estudi. 

e — El mètode és circular, cosa que permet a l'investigador canviar 
el focus d'atenció i buscar una altra direcció, revelada per les 
noves dades que van entrant en escena (de Avila Soares et alii, 
2015). Seguint els principis de la TF el procés de recol-lecció de 
dades ha estat el segúent: 

a) Recol-lecció de dades empíriques. És el primer pas d'apli- 
cació del mètode, utilitzant tècniques apropiades a l'acosta- 
ment dels informants. Juntament amb aquesta recol-lecció es 
van començar les transcripcions de les entrevistes. 


b) Codificació. És un procediment a través del qual les dades 
recol-lectades són reordenades, relacionades i conceptualit- 
zades. Així doncs, tot procés analític que en aquest moment 
comença té per objectius: construir la teoria, donar al procés 
científic el rigor metodològic necessari, auxiliar l'investi- 
gador a detectar els matisos, desenvolupar el fonament, la 
densitat, la sensibilitat i la integració necessària perquè es 
generi una teoria. Les fases de la codificació han estat les 
seguents. 


a) Codificació de les dades. Consisteix a llegir línia a línia 
totes les dades, descompondre i segmentar el text (pot ser 
una paraula, una frase, un paràgraf ), i identificar un codi 
(unitat mínima de significat) per a cadascun dels frag- 
ments. Aquests codis estan en relació amb la pregunta 
d'investigació, els objectius específics, la teoria, el para- 
digma sota el qual s'està estudiant el fenomen i el con- 
tingut que ofereixen els participants (termes autòctons o 
culturals). 


b) Categorització. Fase en què l'investigador passa a compa- 
rar els codis per semblança i diferències, i a agrupar-los 

en categories, que sorgeixen com a resultats dels codis 
que van presentar un significat consensual. Consisteix 
en la reagrupació de codis per atorgar-los un enunciat o 
etiqueta que representa un nivell més ampli de significat 
o un nivell més elevat d'abstracció. Aquesta reagrupació 
de codis es denomina subcategoria. Una vegada elabora- 
da, es procedeix a l'elaboració de les categories, fet que 
consisteix en la reagrupació de les subcategories en un 
nivell més ampli d'abstracció. En definitiva, els codis, les 
subcategories i les categories proporcionen la vertebració 
del discurs. A partir de les categories sorgeixen els temes 
centrals de l'estudi (al voltant de tres o quatre temes) (Ca- 
sadó Marín i Delgado Hito, 2015). 


Idees clau sobre metodologia qualitativa i la teoria fonamen- 
tada 


e La metodologia qualitativa és una activitat sistemàtica 
orientada a la comprensió en profunditat de fenòmens so- 
cials. 

e — La perspectiva qualitativa orienta la mirada cap a la inter- 
pretació dels significats i a les experiències viscudes pels in- 
dividus i grups, és inherent a les ciències de la salut. 

e — La TF té com a objectiu comprendre la realitat a partir de la 
percepció o significat que cert context o objecte té per a la 
persona, generant coneixements, augmentant la comprensió 
i proporcionant un guia significatiu per a l'acció. 

e — Els procediments d'anàlisi de la TF capaciten l'investiga- 
dor a desenvolupar teories sociològiques sobre el món de la 
vida dels individus, un cop que arriba significació, compati- 
bilitat entre teoria i observació, capacitat de generalització i 
reproductibilitat, precisió, rigor i verificació. 

2.2 Treball de camp 


El disseny del treball de camp implica definir els perfils i la selecció dels 
informants, establir els mecanismes de contacte, preparar el protocol i 
planificar els aspectes logístics abans d'abordar-lo. Suposa també vetllar 
pels aspectes relatius al desenvolupament de les entrevistes en profun- 
ditat i per a la transcripció posterior del seu contingut. Tots aquests as- 
pectes del treball de camp es quedaran reflectits en aquest apartat. 


2.2.1 Àmbit de l'estudi 


S'ha delimitat l'estudi a Catalunya i, en concret, es circumscriu a les ciu- 
tats de Tortosa i als seus nuclis rurals propers, Tarragona, Reus, Valls i 
Barcelona, atès que el major nombre d'entitats i associacions de les quals 
s'han obtingut els informants provenen d'aquestes localitats. 


2.2.2 Mostra i criteris de selecció 


La mostra s'ha escollit a partir dels criteris d'inclusió seguents: 
e Ser major d'edat. 
e o Haver donat el consentiment informat per participar en l'es- 
tudi. 
e o Haver sigut cuidador familiar durant almenys dos anys. 
e — Fer dos anys, com a mínim, que hagi deixat de ser cuidador. 


Cal destacar que l'últim criteri s'ha establert per poder captar les 
experiències de les diferents fases per les quals passen els postcuida- 
dors, i per garantir que cap participant pogués sofrir en el moment de 
l'entrevista. 

Els criteris d'exclusió han estat: 

e — Patir alguna malaltia física o mental que impedeixi participar 

en les entrevistes. 

e o Abandonament lliure de l'estudi o voluntat de no participar-hi. 


En la selecció de la mostra s'ha tingut també molt en compte el cri- 


teri de la riquesa informativa, el de l'accessibilitat i el de la possibilitat. 
S'ha vetllat per cercar informants que més s'hi ajustin i que ens puguin 

aportar una informació més rica i precisa d'acord amb els objectius de 
la investigació. 

Les persones informants s'han obtingut a partir de fonts pròpies, 
de professionals experts, de professionals sanitaris que desenvolupen 
l'activitat en centres d'atenció primària de Tarragona i de les Terres de 
l'Ebre, i a partir de diferents associacions de malalts i familiars. 

Voldria destacar el gran paper que han tingut aquestes últimes, ja 
que la majoria d'informants han estat captades d'entitats. Per això es va 
realitzar una cerca d'associacions a Catalunya i es va enviar un correu 
electrònic explicant l'estudi que s'estava portant a terme. Després de 
mantenir una reunió amb cadascun dels responsables de les entitats que 
van manifestar que volien participar-hi, es va poder accedir a les perso- 
nes informants facilitades. 

Un cop iniciat el procés, s'han cercat informants estratègics pel 
sistema anomenat bola de neu (Rornblit, 2007), en el qual a partir de vo- 
luntàries escollides inicialment per participar-hi, se'ls ha demanat que 
identifiquin altres informants amb característiques similars a les seves. 
Aquesta tècnica permet identificar casos d'interès, a partir de persones 
que coneixen altres casos que poden aportar més riquesa a la informa- 
ció i que poden representar un conjunt més gran de la informació per 
criteris d'inferència. 

La mostra ha estat constituida per un total de catorze postcuida- 
dors. Ha estat heterogènia quant a edat, temps de cuidar i patologies de 
la persona cuidada. En la taula seguent es resumeixen les característi- 
ques dels informants: 

2.2.3 Entrevistes en profunditat 


De les tècniques de recollida de dades més rellevants de la metodologia 
qualitativa, en aquest estudi es va optar per les entrevistes en profundi- 
tat. En la presa de decisions es va valorar la tècnica (pràctica empírica) 
que s'adaptava millor als objectius dissenyats i la que proporcionés un 
escenari de comunicació d'acord amb la producció d'una narració sobre 
la intimitat, sobre les experiències viscudes i els sentiments dels postcui- 
dadors familiars. 

L'entrevista en profunditat és una modalitat d'entrevista no dirigi- 
da que es caracteritza per la seva flexibilitat i pel seu interès per aprofun- 
dir en diferents aspectes de l'experiència viscuda per la persona entrevis- 
tada. Aquesta tècnica empra tant la comunicació verbal com la no verbal 
(moviments facials, gestos, postura, rubor i to de veu, entre d'altres). 

En l'entrevista en profunditat l'entrevistador genera una situació 
social que és literalment única, i que en sentit estricte recrea de manera 
artificial una conversa en la qual s'aborden amb profunditat aspectes 
com els sentiments, les experiències i les expectatives de vida, entre d'al- 
tres. L'artificialitat és molt important en aquesta situació, per això s'ha 
de ser conscient que es crea amb un objectiu concret: la investigació. 

És molt important que l'entrevistador aconsegueixi un clima de 
familiaritat suficient i que durant l'entrevista s'aconsegueixin uns 
mínims de confiança. Aquest clima es coneix amb el nom de rapport, 
aquest seria una atmosfera que permet que els subjectes s'obrin i mani- 
festin les seves impressions sobre la seva pròpia realitat i la dels altres 
d'una manera autèntica i profunda. 

Per a la recerca es va escollir aquesta tècnica per diversos motius: la 
riquesa informativa, la indagació no prevista, la flexibilitat, el baix cost, 
l'accessibilitat a la informació difícil d'observar, i la comoditat i intimitat 
que ajuda a l'expressió d'emocions i sentiments (Valles, 2000). 

Pel tipus de metodologia emprada en l'estudi, els resultats no es 
podran extrapolar ni generalitzar, perquè evidencien tan sols la realitat 
d'un grup social, però en haver arribat a la saturació narrativa, es pot 
afirmar que en altres grups de postcuidadors amb característiques sem- 
blants a les del nostre estudi, podríem trobar respostes molt similars a 
les questions formulades en les entrevistes en profunditat. 

PROCEDIMENT O PROTOCOL DE REALITZACIÓ D'ENTREVISTES 


Per a la realització de les entrevistes que configuren aquest treball es va 
procedir de la manera seguent: 

Una vegada se m'informava per part d'algun professional, entitat 
o centre de la possibilitat d'un informant, contactava telefònicament o 
per correu electrònic amb la persona, per presentar-me, mostrar interès 
pel seu cas, explicar-li la finalitat de l'estudi, i concretar una data per 
realitzar l'entrevista, segons la disponibilitat de l'informant. 

Els llocs de realització de les entrevistes van ser en alguns casos 
els mateixos domicilis dels informants, a la ciutat de Tortosa es van 
realitzar a una aula de treball facilitada per la universitat, a Tarragona, a 
aules de treball de la URV o a la sala de reunions de l'Hospital Univer- 
sitari Joan XXIII de Tarragona i a Barcelona, a una sala del Centre Cívic 
La Sedeta. Es va garantir que els llocs d'entrevista disposessin d'una 
illuminació, temperatura, intimitat i audibilitat idònia per al transcurs 
de les entrevistes. 

Per a la realització de les entrevistes es va elaborar un guió (annex 
2) amb els aspectes a estudiar, que es va anar modificant en el decurs 
de la recerca, per tal d'ampliar nous aspectes que van sorgir durant el 
transcurs d'aquesta. La durada de les entrevistes va ser entre 45 minuts 
i una hora i 15 minuts. 

Les entrevistes van ser enregistrades amb una gravadora de veu 
digital per tal de fer-ne, posteriorment, la transcripció i l'anàlisi. 

En finalitzar les entrevistes, i donada la inquietud que em desper- 
taven els testimonis, vaig decidir fer una reflexió per escrit de cada en- 
trevista, que ha ajudat a comprendre el fenomen d'estudi. 

Per tal de poder recollir el testimoni d'una postcuidadora que no 
podia accedir a l'entrevista per motius de distància geogràfica, i que 
volia col-laborar amb la recerca, una vegada analitzats els diferents mè- 
todes de recollida de dades es va acordar amb la informant que realitzés 
una narració a mode d'història de vida,' seguint un guió que se li va 
facilitar. 


1 Segons Bernabé Sarabia (1985), la història de vida és un mètode d'investigació qualitati- 
va que consisteix bàsicament en la recollida i l'anàlisi de narracions realitzada per l'equip 
investigador dels relats experiencials de les persones investigades. El que s'intenta és di- 
buixar la vida d'una persona o grup de persones o d'un esdeveniment tal com ho recorden 
les persones que ho van viure, com ara la Guerra Civil, o la pobresa i l'exclusió social. És 

S'han realitzat entrevistes en profunditat fins arribar a la saturació 
narrativa, que indica que ja es disposen de tots els discursos necessaris 
per interpretar el fenomen en estudi. 


2.3 Coneixent els informants 


En cada entrevista m'he endinsat en les vivències i sentiments del 
postcuidador que entrevistava, ja que a més de ser la peça clau de la 
recerca amb el seu testimoni també m'han fet créixer com a investiga- 
dor i com a persona. A continuació, presento les anotacions que vaig 
realitzar en el meu diari de camp, a més d'una reflexió personal feta 
abans i després de realitzar les entrevistes, crec que a banda de fer un 
reconeixement als postcuidadors participants en l'estudi pot servir per 
donar a conèixer, dins de l'anonimat, detalls que poden complementar 
la interpretació dels resultats. 


Teresa (PC1): a Tinc soledat però por no en tinco 


Avui comencen a caminar. Nervis, preguntes, questions com saber es- 
tar a l'altura. Ja havia contactat amb la senyora Teresa telefònicament i 
vaig veure tota la seva disponibilitat i la seva voluntat de participar en 
l'entrevista. Així que agafo el cotxe i em dirigeixo cap al poble on viu 
la meva informant. De camí em pregunto si li faré mal amb les meves 
preguntes, cosa que no vull, penso que el tema que toco és delicat i que 
pot remoure sentiments i records que poden fer ferir els sentiments dels 
participants. Em marco com a objectiu que a la mínima que vegi un petit 
gest de sofriment pararé l'entrevista. Tinc por. Arribo a la casa. Conec la 
Teresa, una dona entranyable, i em dóna les gràcies per haver-hi anat. 
Jo penso: aGràcies2, (després entenc el perquè). M'ensenya la casa, és 
plena de records i fotografies del seu marit, i anem al menjador a fer 
l'entrevista. El primer que fa es ensenyar-me un escrit del seu marit, 
i s'emociona, a mi em posa els pèls de punta. Comencem l'entrevista, 
i durant aquesta puc percebre que encara el record del marit és molt 


a dir, les transicions, positives o negatives, que es donen al llarg de la vida i que produei- 
xen certs canvis en les pautes vitals d'una persona. I que , juntament amb altres variables 
com la posició socioeconòmica i els contextos ètnics i parentals, religiosos i socioculturals, 
configuren aquest cicle vital. 

present. Una de les coses que em crida l'atenció és que per a Teresa tots 
els dies són iguals menys els diumenges que és quan els fills, que en té 
tres, van a dinar. Es passa la setmana esperant el diumenge. Em parla de 
la veina i que cuida una fillola, i penso que la Teresa es deu sentir molt 
sola. Crec que en el nucli rural on viu tot es fa més difícil, ja que hi ha 
dies que no surt de casa. Potser aquí comprenc les gràcies, el fet que avui 
la visités ha fet trencar la seva rutina i per això em donava la gràcies. En 
finalitzar em diu que li ha anat molt bé parlar sobre això. 

De tornada a Tortosa, al cotxe, trec les meves primeres conclusions 
i coses que hauré d'incloure a les futures entrevistes: la soledat, les vi- 
vències que implica cuidar d'una persona i el suport de les veines dels 
pobles. Torno a casa amb optimisme i amb la sensació que he conegut 
una gran dona amb ganes que sigui diumenge per pal-liar la seva sole- 
dat. 


Carme (PC2): cEn ser la gent de sempre, vivim com a familiarso 


Em dirigeixo cap a casa de la Carme, ja que hem acordat realitzar allà 
l'entrevista. M'obre la porta i veig una dona plena de força i vitalitat. 
Em presento i parlem sobre la seva salut i el seu marit. Viu amb el seu 
fill i ella em diu que és un gran suport. A més viu a un barri on tothom 
és amic i tothom viu a casa de l'altre, és a dir, el suport veinal és força 
important. Comencem l'entrevista, ella va ser cuidadora del seu marit 
que va patir diferents càncers, i entre les diferents intervencions li van 
realitzar una colostomia. Ella era qui s'encarregava de realitzar-ne totes 
les cures. Tot i que és una de les entrevistes més curtes, parlem de com 
es va sentir cuidant del seu marit, dels sentiments que va tenir els últims 
dies i de com se sent ara amb la família i amb el seu nucli veinal. 


Àngeles (PC3): aParece que te levantaras y te faltase esov 


Aquesta entrevista és molt especial per a mi. Al mateix temps crec que 
ha estat la més difícil. Angeles és una persona molt propera a mi i, per 
tant, m'ho he rumiat molt bé abans de fer-li l'entrevista. Tenia molta 
por. Ella va cuidar d'una persona que patia Parhinson i a causa de la 
malaltia es va broncoaspirar. Llavors, en una de les seves reaguditzaci- 
ons durant l'estada a urgències se li va desenvolupar una úlcera al taló 
que va anar empitjorant i va haver d'ingressar a un sociosanitari. Així 

doncs, penso que és una informant molt vàlida ja que em pot aportar 
molta informació perquè va cuidar el seu marit a casa i després al socio- 
sanitari fins que va morir. Angeles té una filla i tres fills que l'han ajudat 
en la seva tasca. Comencem l'entrevista i la veritat que tot un torrent de 
sentiments recorren el meu cos: emoció, tristesa, nostàlgia, etc. Durant 
l'entrevista parlem de com va viure les diferències de cuidar-lo a casa i 
al centre sociosanitari, el vincle que va establir amb la gent del centre i 
els lligams amb els familiars i pacients, ja que amb alguns encara manté 
contacte. Parlem de com ocupa el temps ara i m'explica que des que li 
van regalar una gosseta té molta feina i això l'ajuda a sortir de casa i a 
ocupar el temps. Acabem l'entrevista, els dos ens abracem i aquell tor- 
rent de sentiments es transforma en alegria i satisfacció. 


Ana (PC4): aHabía un rechazo social de si tu padre era loco tú eras locav 


Ana és una gran companya. Té 55 anys, està divorciada i té una filla 
que estudia a la universitat, cosa de la qual se sent molt orgullosa. Que- 
dem a casa d'ella. Jo ja li havia explicat el treball que estava fent i va 
accedir de seguida a fer l'entrevista. Ella va cuidar el seu pare que tenia 
esquizofrènia, ja des de quan era ven jove. La seva família va haver 
d'aprendre a conviure amb la malaltia del seu pare. Amb el temps, la 
seva mare va desenvolupar Alzheimer i ella va ser la cuidadora fins al 
moment que va haver d'ingressar-la en una residència. Del seu discurs 
trec dos conceptes molt clars: en primer lloc, l'estigma que hi ha contra 
les malalties mentals i el rebuig que la societat genera i, en segon lloc, 
l'Ana em confessa que ella ha seguit sempre vinculada a la sanitat per 
tot el que va viure a casa amb el pare. Ella, a més de dedicar-se profes- 
sionalment a cuidar, cuida la seva mare i dóna suport a uns amics a 
cuidar el seu pare. 


Pep (PC5): 4El record de la mama, unes mans que per a mi em parlaven, sofri- 
ment, unes mans de treballadorav 


En Pep és un dels informants que ha accedit a realitzar l'entrevista a 
través de l'associació de voluntaris de l'hospital on treballo. Descobrei- 
xo que tenim dues coses en comú, compartim professió, tot i que ell ja 
està jubilat, i a tots dos ens apassiona la fotografia. Aquest fet fa que 

durant l'entrevista em vagi ensenyant fotos de la seva mare, persona de 
qui va tenir cura durant més de deu anys. En el seu discurs puc perce- 
bre que va cuidar la seva mare d'una manera molt natural: ella m'ha 
cuidat a mi i jo l'he de cuidar a ella. En la seva entrevista em copsa 
com va viure els últims dies de la seva mare i com ell percep que van 
allargar una situació d'agonia i patiment. En un moment de l'entrevista 
em treu una foto i em confessa que ell la té a l'habitació. M'ensenya una 
foto de les mans de la seva mare abans de morir, se'm posen els pèls 
de punta i em diu: 4El record de la mama, unes mans que per a mi em 
parlaven, sofriment, unes mans de treballadora, unes mans que si et 
fixes a la punta dels dits ja estan bastant morades, ja parlen de mort. 
Aquesta foto està tirada una hora abans de morir.o Un dels conceptes 
que sorgeix en aquesta entrevista és el de la necessitat que tenen els 
postcuidadors d'ocupar el temps, en aquest cas en Pep l'ocupa fent de 
voluntari a l'hospital. 


Joan (PC6): eDoncs trobar-te d'una vida plena, que a mi em semblava que era 
la feina que havia de fer, a una buidor, a una mancança de fix 


Avui vaig a Barcelona a presentar el meu projecte a l'Associació de 
Cuidadors Familiars, que m'han obert les portes i m'han acollit com 
un més. Quedem al Centre Cultural la Sedeta. Vaig abans per poder 
localitzar-lo a temps. Allà ens trobem amb la junta i compartim experi- 
ències, em parlen de les seves experiències com a cuidadors i postcui- 
dadors, i de les seves necessitats. Una vegada acabem el cafè em pre- 
senten el Joan i em diuen que encaixa perfectament amb el perfil de 
gent que busco. Li proposo fer l'entrevista, li dic de quedar un altre 
dia, però ell em diu que si vull la podem fer ja, que té tot el temps. Hi 
accedeixo. En Joan és un home de 87 anys, vidu, amb dos fills i ple de 
vitalitat, aquesta podria ser la seva definició. Va cuidar la seva dona 
durant molts d'anys ja que va contreure l'hepatitis en el context d'una 
transfusió durant la seva convalescència per un accident de trànsit, a 
partir d'aquí la situació va anant empitjorant. Durant l'entrevista, Joan 
m'explica com cuidava la seva dona, el que va significar. Ell és una 
persona molt matemàtica, diu que és perquè és enginyer, i amb la seva 
dona cada dia era un repte. Quan va morir va sentir un buit molt fort, el 
descriu com una mancança de fi a la seva vida. El concepte de buit que 

era present en algunes entrevistes aquí surt d'una manera més concre- 
ta. Ara anys després de cuidar em diu que la seva finalitat és ocupar el 
temps, i ho fa organitzant excursions amb un ferrocarril antic, estudi- 
ant història i escrivint un llibre de física per a la seva néta. És un home 
que amb el seu discurs m'aporta lliçons de vida, d'entre les quals n'hi 
ha una que me la quedo: ePerò fer veure la vida com una cosa física 
que nosaltres coneixem, hi té que haver alguna altra lògica que té que 
donar el que, que no dic jo que no sigui un algoritme, que no sigui una 
cosa computable i té que haver una altra cosa, d'alguna manera lògica 
que expliqui alguns fenòmens que la ciència no sap explicar, i això és 
el que em falla. 

Marxo de Barcelona amb la sensació d'haver conegut un gran 
home i un gran savi. 


Pedro (PC7): 4Estús tú solo con tu vida y con todo el tiempo del mundo para 
decidir lo que hacer con ellav 


Torno a Barcelona, avui he quedat amb Pedro. Ell havia cuidat la seva 
mare que patia Alzheimer i durant la seva etapa de cuidador va crear 
una fundació i va escriure un llibre de suport a cuidadors. Quedo amb 
ell a un bar de Sants. Allí està esperant-me. Em presenta la propietària 
que també és una cuidadora. Comencem l'entrevista, i hi puc percebre 
un noi jove que va abandonar la seva vida, feina i fins i tot relacions 
socials per cuidar la seva mare. Va trencar amb tot. M'explica el cop que 
va suposar deixar de cuidar la seva mare, com va patir i com va superar 
una depressió que va passar en el moment de deixar de cuidar-la, com 
es va trencar la seva vida una vegada va deixar de cuidar, i m'explica les 
principals mancances que ha trobat en la seva etapa de postcuidador, 
sobretot a nivell de suport institucional. Explica algunes de les seves 
propostes per tal que els postcuidadors estiguin més reconeguts. Aca- 
bem l'entrevista i continuem parlant, m'explica tots els seus projectes i 
els de la seva fundació en detall. 


María (PC8): 4La mort d'una persona així és un buit. Més que un buit jo diria 
que és un forat negrex 


L'entrevista amb la Maria la realitzem a un espai cedit per la URV. La 
Maria m'explica que està casada, que té una filla, més la filla que va mo- 

riri de qui va tenir cura durant catorze anys. És una entrevista que apor- 
ta molt a la recerca, ja que la Maria ha passat per molts processos. En 
primer lloc, va tenir cura de la seva filla, amb paràlisi cerebral, que com 
diu ella va ser la seva vocació. Explica com amb el seu marit i la seva filla 
gran eren un tàndem dedicat a cuidar la filla malalta. M'explica el buit 
que va sofrir el fet d'haver-la deixat de cuidar, torna a aparèixer aquest 
concepte que havia sorgit en moltes entrevistes, i com va reconstruir la 
seva vida, sempre molt lligada a una associació de malalts i familiars. 
Quan pareixia que havia refet la seva vida, es va veure immersa una al- 
tra vegada en el món de cuidadora, ja que va haver d'assumir la tasca de 
cuidar els seus pares. Explica les diferències entre cuidar la filla i cuidar 
els pares, i també les diferències a l'hora de reconstruir la seva vida una 
vegada va deixar de cuidar. 

Surto de l'entrevista amb la sensació que la Maria ha estat una 
dona molt lluitadora. 


Conxi (PC9): cAls grups d'ajuda mútua segur que la rebran molt bés 


Conxi és una dona soltera, mestra de professió, que va dedicar part de 
la seva vida a cuidar els seus pares. Quedo amb ella a casa seva. Casu- 
alment resulta que quan ens trobem havia estat professora del centre 
on jo havia cursat els meus estudis de primària i recordem el centre. 
En la seva entrevista em parla de l'organització de la seva vida quan 
cuidava els seus pares i de com ha canviat amb la jubilació i una vegada 
ha deixat de cuidar-los. El concepte més important que sorgeix és la 
importància dels grups d'ajuda mútua, ja que ella n'és la coordinadora 
d'un i m'explica la seva experiència des que va accedir fins al moment. 
També resulta important veure com ha dedicat el seu temps lliure a cui- 
dar altres persones. 


Cinta (PC10): aJo crec que el paper de la infermera és fonamentals 


Cinta és una dona de 64 anys que va cuidar els seus pares amb pluri- 
patologies i problemes de mobilitat. Ella és infermera, cosa que pot ser 
important pel tal d'entendre l'entrevista. En aquesta entrevista conflu- 
eixen les visions d'una cuidadora amb les d'una infermera. En tot mo- 
ment està molt serena i ressalta molt el paper de la infermera. Sorgeixen 
temes importants com la comunicació en la situació dels últims dies i el 

suport que haurien d'oferir les infermeres als postcuidadors. Ella està 
convençuda que el paper de la infermera és fonamental. 


Carmina (PC11): cA mí me ayuda el voluntariadov 


He quedat amb la Carmina en una de les aules de l'hospital que ella és 
voluntària. Té 66 anys, té tres fills i va cuidar el seu marit durant cinc 
anys. Ell va patir diferents processos oncològics. Durant l'entrevista hi 
ha molts moments d'emoció. Per a Carmina són molt importants les 
creences religioses i m'explica coses que em fan posar la pell de gallina, 
ella s'emociona quan m'ho explica. També m'explica molt com va haver 
de fer-se càrrec de portar tots els temes burocràtics que portava el seu 
marit i per quines fases va passar fins poder arribar a la situació d'avui. 
M'explica que una de les seves finalitats és ocupar el temps i per això és 
voluntària. Així doncs, fa la reflexió que ser voluntària és una activitat 
que l'omple i que se sent molt orgullosa de poder ajudar els altres. 


Paquita (PC12): eSolamente me interesa ocupar mi vida y me doy cuentav 


La Paquita és una dona de 72 anys que va cuidar el seu marit que va 
patir diferents càncers. Ja d'entrada puc percebre que és una dona molt 
activa. A l'arribada m'explica que venia patint per fer tard perquè abans 
de la nostra cita havia fet moltes coses. Durant l'entrevista m'explica 
què va suposar cuidar el seu marit, ja que per decisió familiar es van 
haver de traslladar de ciutat i van haver de modificar tota la seva vida. 
Una vegada va morir m'explica el buit que li va quedar i em diu que 
"únic que vol és ocupar el temps. Fa moltes activitats: viatja, va a classes 
d'anglès, és voluntària de l'hospital, i també m'explica que s'ha dedicat 
a donar suport a cuidadors coneguts. 

M'emociona una història on explica què ella va participar i va fer 
que dos germans que estaven discutits es demanessin perdó. 


Omar (PC13): a Nos sentimos humildemente orgullosos de poder contar con un 
círculo de personas, amigos, compafieros que han dado y utilizado parte de su 
Hempo en nosotrosx 


Omar és un postcuidador que va cuidar el seu fill que patia una encefa- 
lopatia durant onze anys. El seu contacte me'l van facilitar un grup de 

dol amb qui vaig contactar. Actualment viu a Eusleadi, així doncs vam 
establir contacte telefònicament. Vam realitzar tres trucades en les quals 
Omar em va explicar el patiment que suposa cuidar un fill pluridisca- 
pacitat i, sobretot, del que suposa fer front a la seva mort i, després, 
recuperar la seva vida. Va passar per un període de depressió que li va 
durar més d'un any. Vam decidir, donada la distància geogràfica que po- 
dia participar en l'estudi realitzant una narrativa, per això li vaig enviar 
un guió obert i una vegada em va retornar la seva narració vam establir 
contacte telefònic per tal de matisar-ne petits detalls. 


Marc (PC14): 4 Tot és molt més fàcil. Quina merda) 


Avui he tornat de Barcelona d'entrevistar el Marc. En Marc és escriptor, 
està casat i viu a Barcelona. Té una filla i va cuidar el seu fill que patia 
una encefalopatia durant nou anys. La veritat que durant l'entrevista 
en Marc m'ha donat una lliçó de superació. M'ha parlat de com la seva 
família es va reorganitzar al voltant del seu fill i va continuar el seu dia 
a dia. Com van anant superant les dificultats, cosa que després els va 
ajudar a superar el dol i a reconstruir la seva vida. M'ha donat un titular 
que ell va utilitzar un dia que el van entrevistar que crec que defineix els 
seus sentiments: clot és més fàcil, quina merdal:. Això vol dir que amb 
la mort del seu fill van donar fi a una etapa de reptes, d'adaptació i de 
superació, però que amb la pèrdua van haver de fer front a nous reptes 
com ara superar el dol, ocupar el temps i refer la seva vida. L'entrevista 
d'en Marc és important perquè d'aquesta es poden veure diferències 
entre les persones que han cuidat els pares i en el cas del Marc que va 
cuidar el seu fill. 

En Marc desperta en mi sentiments d'admiració sobre com la seva 
família es va unir per tal de cuidar el seu fill i com es va enfortir, tant 
per donar resposta a les necessitats plantejades com per la superació de 
la seva pèrdua. 


2.4 Anàlisi de dades 


Si anem a l'arrel etimològica, el terme dada, que prové del llatí datum, 
és allò que es dóna. Segons la definició proposada pel diccionari: dada 
és quelcom donat o admès, sobre el que és fundat un argument, una 
inferència, o un sistema. Les dades recollides, allò que ens ha donat el 

treball de camp, situen ara l'investigador davant el repte de trobar sig- 
nificats que l'ajudin a aprofundir en el coneixement de la realitat objecte 
d'estudi (Pérez, 2011). 

Les dades són el material a partir del qual s'efectuarà l'anàlisi. Les 
dades seran sotmeses a les operacions oportunes per permetin estruc- 
turar tota la informació en un tot coherent i significatiu (Godall, 2001). 
Segons Rodríguez Gómez, Garcia Jiménez i Gil Flores (1996), l'anàlisi 
d'aquestes la definirem com: 


Un conjunt de manipulacions, transformacions, operacions, reflexions i 
comprovacions que realitzem sobre les dades amb la finalitat d'extreu- 
re significat rellevant en relació amb un problema d'investigació. 


2.4.1 Anàlisi de contingut 


L'anàlisi de contingut (AC) constitueix un aspecte clau del procés d'in- 
vestigació en la metodologia qualitativa. Té una orientació fonamen- 
talment empírica, exploratòria i vinculada a fenòmens reals que contri- 
bueixen al coneixement de fets simbòlics. L'anàlisi de contingut és un 
mètode científic capaç d'oferir inferències a partir de dades essencial- 
ment verbals, simbòliques o comunicatives. 

L'anàlisi de contingut representa l'anàlisi textual que té com a fi- 
nalitat l'obtenció d'inferències sobre la realitat en estudi. S'utilitza per 
observar de manera indirecta una societat o un grup d'estudi concret a 
partir de textos fruit de les seves narracions. Amb l'AC es treballa amb 
material simbòlic i no estructurat. Així, i per a aquesta recerca, a partir 
de les narracions efectuades, en les entrevistes en profunditat i en les 
narratives, s'intenta extraure significat a les expressions verbals recolli- 
des i transformades en text després de les transcripcions. Implica una 
primera fase d'organització, processament i anàlisi de les dades que 
permeti una interpretació posterior. Perquè l'AC sigui vàlida necessita 
d'un marc teòric que permeti fer les inferències sobre el context de les 
dades i en termes de validesa (Pérez, 2011). 

En l'AC han de quedar ben explicitades les dades que s'analitzen, 
com es defineixen, de quina població s'extrauen i fer explícit el context 
respecte al qual s'analitzen les dades. El que han comunicat les dones 
en els grups de discussió, les seves expressions verbals, s'ha recollit i 
transformat en text. 

Les transcripcions de les entrevistes inclouen barbarismes, construc- 
cions gramaticals pròpies, canvis entre català i castellà, etc. No s'ha in- 
troduit cap correcció, per tal de treballar sense cap manipulació ni tracta- 
ment de la informació. En respectar les opcions i els termes utilitzats pels 
mateixos participants s'atorga a les dades una alta validesa subjectiva. 

Les transcripcions, en definitiva, les dades del nostre estudi, seran, 
doncs, objecte de l'AC (Ros, 2003). 

En aquest estudi, a l'hora d'organitzar la informació recollida, es 
va establir un sistema de categories, segons el marc teòric i el guió de 
l'entrevista, uns temes plantejats d'acord amb els objectius informatius 
que requeria la recerca. Es van establir finalment tres categories amb les 
seves respectives subcategories. 

Per a l'anàlisi de dades, en aquesta recerca, s'ha efectuat una anà- 
lisi categorial temàtica, manual, llegint i comprenent el text frase a frase 
i categoritzant les paraules i comentaris dels informants. S'ha utilitzat 
com a suport informàtic el programa veft-QDA. La utilització d'aquest 
programa facilita l'anàlisi de grans volums de dades, però no el fa, per 
tant, ha estat l'investigador qui ha integrat el procés analític. L'esquema 
del procés de l'anàlisi de les dades ha estat: 

ENREGISTRAMENT 
DE L'ENTREVISTA 
SEGONS GUIÓ 


TRANSCRIPCIÓ DE L'ENTREVISTA 


h 4 
LECTURA EXHAUSTIVA 
DE LA INFORMACIÓ 


de 
CLASSIFICACIÓ DE LA 
INFORMACIÓ RECOLLIDA PER 
CATEGORIES ESTABLERTES 


ANÀLISI EXHAUSTIVA DE LES 
ADES 


n 


COMPRENSIÓ DE LA 
INFORMACIÓ RECOLLIDA 


GRAFIC 7. Procés d'anàlisi. Elaboració pròpia. 


L'anàlisi de les dades ha estat un procés dinàmic i creatiu. Al llarg 
de l'anàlisi hem obtingut una comprensió més profunda del tema de la 
transició de la tasca de postcuidar i la reconstrucció de la vida quotidi- 
ana dels postcuidadors familiars, i hem pogut concretar-ne les interpre- 
tacions. 

Per tal de comprovar el grau de validesa d'allò que s'ha estudiat, 
les dades i els resultats han sofert un procés de triangulació. Per una 
banda, les directores de la tesi, infermeres, psicòloga i sociòloga, i ex- 
pertes en recerca sobre cuidadors familiars, han verificat la validesa de 
les dades. Per una altra banda, s'ha comptat amb les aportacions realit- 
zades per un grup d'experts multidisciplinari, compost per infermers, 
psicòlegs i treballadors socials de les diferents associacions participants 
en l'estudi. I, en tercer lloc, s'ha realitzat una validació sol-licitada, és a 

dir, els actors han tingut accés a la interpretació que l'investigador prin- 
cipal ha fet sobre la base de les dades recollides, i han pogut corroborar 
la lectura del context i interpretació que s'ha fet. 


2.4.2 Criteris de rigor en els estudis qualitatius 


La investigació qualitativa ha de respondre a uns criteris regulatius di- 
ferents de la metodologia quantitativa, que garanteixin el rigor meto- 
dològic i que permetin avaluar l'autenticitat del procés. En relació amb 
les estratègies de verificació, Fernandez de Sammamed-Santos (1995), 
referint-se a Rreíting, proposa els criteris de credibilitat, aplicabilitat, 
consistència i auditabilitat, i Luengo Gonzàlez P9 citant a Morse, Bar- 
rett, Mayan, Olson i Spiers afegeix als ja descrits els criteris de cohe- 
rència metodològica, mostreig adient, recol-lecció i anàlisi d'informació 
concurrent i de pensament teòric: 

e —Credibilitat. Un estudi qualitatiu és vàlid quan és creible, quan 
presenta una descripció i interpretació d'una experiència hu- 
mana o d'un fenomen tal que les persones que viuen l'experi- 
ència reconeguin les descripcions i interpretacions com a prò- 
pies. S'ha realitzat una validació sol-licitada, és a dir, els actors 
han tingut accés a la interpretació que l'investigador principal 
ha fet sobre la base de les dades recollides, i han pogut corro- 
borar la lectura del context i interpretació que s'ha fet. 

e o Aplicabilitat. Els resultats de la nostra recerca poden ser apli- 
cats a persones amb característiques sociodemogràfiques simi- 
lars a les dels participants en les entrevistes. Tot així, els aspec- 
tes generals s'han trobat descrits en estudis anteriors, com el 
de Larhin (2006). 

e —Consistència—-auditabilitat. Un estudi qualitatiu té consistència 
i és auditable quan es pot fer una rèplica d'aquest per un segon 
investigador. Si aquest fes la recerca en el mateix context obtin- 
dria resultats similars i mai contradictoris. Aquest estudi pot 
ser replicat per tal de validar la seva consistència. 

e Coherència metodològica. Aquesta consisteix a assegurar la 
congruència entre la pregunta d'investigació i els compo- 
nents del mètode. En no ser la recerca qualitativa un procés 
lineal, ja que és flexible i permet adaptar els mètodes a les 

dades durant tot el procés de recol-lecció d'aquestes, s'ha de 
vetllar per aquesta coherència. Per tal de garantir la coherèn- 
cia de l'estudi, el guió de les entrevistes s'ha anat modificant 
durant el procés de recerca amb la finalitat d'explorar aquells 
aspectes que emergien del discurs dels informants. 

e —Mostreig adient. En aquest treball s'ha comptat amb la col- 
laboració d'informants que han conformat una mostra hete- 
rogènia quant a característiques sociodemogràfiques, així com 
també hi han hagut diferències entra la relació de parentiu i 
patologia de la persona cuidada. 


2.5 Aspectes ètics 


Aquesta recerca s'ha plantejat amb la finalitat d'obtenir una millora per 
als postcuidadors familiars en aportar coneixement a la seva transició 
en la reconstrucció de la seva vida quotidiana. La selecció de la mostra 
ha estat escollida en funció del fenomen en estudi, tal com s'ha indicat 
en la descripció de la mostra. 

L'estudi es va desenvolupar seguint les normes nacionals i inter- 
nacionals (Declaració de Hèlsinti i Tòquio) sobre aspectes ètics. Es va 
presentar el projecte de recerca al Comitè d'Ètica d'Investigació Clínica 
de l'IDIAP Jordi Gol, per tal d'acreditar la seva veracitat en aspectes 
ètics, cosa que van acceptar (vegeu l'annex 4). 

Per tal de respectar els principis ètics de les persones que han par- 
ticipat en l'estudi, s'han tingut en compte els aspectes segúents: 

e — Es va mantenir una reunió amb cadascun dels representants de 
les entitats que van accedir a participar-hi, per tal que pogues- 
sin resoldre tots els dubtes. 

e — A tots els postcuidadors de l'estudi se'ls sol-licita el consenti- 
ment abans de participar a l'entrevista. Se'ls informa dels ob- 
jectius de l'estudi i de la seva participació voluntària. Aquells 
que estan d'acord a participar-hi s'inclouen en l'estudi, amb la 
prèvia signatura del document de consentiment informat per 
part de l'investigador i l'informant, i se'n lliura còpia al par- 
ticipant (vegeu l'annex 3). Al mateix temps, se'ls informa que 
si no volen contestar alguna de les preguntes de l'entrevista, 

poden fer-ho i que es pot abandonar l'entrevista en el moment 
que la persona participant ho cregui oportú. 

e — Per tal de garantir l'anonimat, s'ha assignat un codi a cada in- 
formant i els noms que figuren, tant de postcuidadors com de 
persones de qui han tingut cura, són ficticis. 

e — Així doncs, les dades personals seran tractades amb confiden- 
cialitat seguint la disposició de la Llei orgànica 15/1999, de 13 
de desembre, de protecció de dades de caràcter personal. 

e — En aquest estudi no hi ha hagut compensacions econòmiques 
als informants per la seva participació. Els investigadors han 
tingut absoluta llibertat per publicar els resultats d'aquest es- 
tudi, independentment dels seus resultats. 

II. Resultats i discussió 


En aquest estudi, a partir de l'anàlisi de les entrevistes van emergir les 


categories temàtiques segients: 


Categoria: Rememorant la vida com a cuidador 


— Viure amb el 
record 


Subcategories / Significat dela Organització de I Fi de l'etapa de 
tasca de cuidar — /J la vida com a cuidador 
cuidador 
Conceptes — Significat — Organització — Últims dies i mort 
sobre cuidar el personal — Comunicació 
seu familiar — Suport al i suport percebut 
— Expectatives /j cuidador pels professionals 
sobre el seu sanitaris 
cuidatge — Creences religioses 
Categoria: Transició de la vida de cuidador a postcuidador 
Subcategories / Buit de la tasca J Tancament Moviment cap a la 
de postcuidar de l'etapa de nova vida 
cuidador 
Conceptes — Buit de — Rutines de — Represa 
la tasca de tancament d'activitats 
postcuidar — Salut dels — Incorporació al 
postcuidadors món laboral 
— Suport — Sensació de sentir- 
percebut en el se bé amb un mateix 
tancament 
Categoria: Nova vida com a postcuidador 
Subcategories / Rutines en la vida / Relacions i suport al postcuidador 
de postcuidador 
Conceptes — Rutines — Relacions familiars 
— Ocupació del j — Relacions socials 
temps — Suport als postcuidadors 


TAULA 6. Resum de les categories. Elaboració pròpia. 

A continuació, s'exposa l'anàlisi dels resultats i la discussió 
d'aquests. Posteriorment, es realitza una adaptació a la teoria de les 
transicions de Meleis. 

En l'anàlisi s'utilitza indiferentment el termes cuidador, cuidadora i 
postcuidador, postcuidadora per tal de facilitar al lector la seva compren- 
sió. 


3.1 Rememorant la vida com a cuidador 


Tots els participants fan referència a la seva etapa de cuidador al co- 
mençament de les entrevistes i, de fet, el record implícit a la seva etapa 
com a cuidador ocupa una quarta part de la totalitat de cada entrevista. 
Cadascú explica la seva experiència invocant el record, com si viatgessin 
en el temps, cosa que fa pensar que el cuidador queda marcat de per 
vida en la història de la tasca de cuidar. En les entrevistes destaquen 
sentiments positius, així doncs, els relats de la seva etapa de cuidador 
van acompanyats d'un fort contingut emocional que s'expressa mitjan- 
çant la comunicació verbal i la comunicació no verbal, orgullosos d'allò 
que van ser i van fer. 

Tots coincideixen que el fet d'esdevenir cuidador va ser un dels 
canvis més importants en la seva vida. Tal com descriu Pereira (2011), 
hi ha nombroses discrepàncies i renúncies en el procés d'adaptació 
com a cuidador familiar en els participants: Pedro va haver d'abando- 
nar els seus projectes professionals per dedicar-se a cuidar de la seva 
mare, en Joan va haver d'aprendre a conviure amb la seva esposa ma- 
lalta, Paquita va haver de marxar a una altra ciutat per tal de poder 
comptar amb el suport dels fills. Aquest són alguns exemples, però 
cadascun dels informants té la seva història pròpia vinculada a la seva 
etapa com a cuidador. Aquesta adaptació a la vida de cuidador i el fet 
d'establir i anar consolidant al llarg del procés un fort vincle entre la 
persona cuidada i la cuidadora comporta una despersonalització del 
cuidador. A més, tal com s'ha descrit anteriorment, el cuidador queda 
marcat de per vida. 

En fer balanç de la seva experiència, tots coincideixen en afirmar 
que cuidar del seu familiar ha estat una de les coses més importants que 
han fet en la seva vida. Per tant, el record de la seva etapa de cuidador 
és positiu i està constantment present en el discurs dels postcuidadors, 

de fet, en moltes ocasions s'han de reconduir els entrevistats per tal que 
facin referència a la seva vida actual i no a la seva vida com a cuidadors. 

Dins de la categoria de la rememoració de l'etapa de cuidador 
emergeixen les subcategories seguents, que es mostren en la taula: el 
significat de la tasca de cuidar, l'organització de la vida com a cuidador 
i la fi de l'etapa de la tasca de cuidar, que suposarà l'inici de la transició 
cap a la nova vida. 


Categoria: Rememorant la vida com a cuidador 


qui em cuidarà2, 
cuidar com a 
obligació moral 
de gènere. 


malalties mentals, 
suport social. 


Subcategories / Significat de la Organització de Fi de l'etapa de 

tasca de cuidar — /jla vida com a cuidador 
cuidador 

Conceptes — Significat — Organització — Últims dies i mort 
sobre cuidar el personal — Comunicació 
seu familiar — Suport al i suport percebut 
— Expectatives cuidador pels professionals 
sobre el seu sanitaris 
cuidatge — Creences 

religioses 

Indicadors Significat, Organització del Mort, dol, 
diferències en temps, suport comunicació 
relació amb el familiar, cuidara professionals, 
grau de parentiu, / l'hospital, estigma / deteriorament, 


patiment, suport 
religiós, cerimònia 
d'enterrament, 
suport familiar. 


TAULA 7. Categoria rememorant la vida com a cuidador. Elaboració pròpia. 


3.1.1 Significat de la tasca de cuidar 


El gènere, la convivència i el grau de parentiu solen ser les variables 
més comunes per concretar quina persona dins del grup familiar ha de 
convertir-se en la cuidadora principal (García-Calvente et alii 2004). Tot 
i que aquests factors i les circumstàncies del moment determinen qui 
s'encarrega de cuidar el malalt, en la majoria dels casos la decisió és 
viscuda per qui va a cuidar com un fet natural, com una possibilitat de 
demostrar afecte i col-laborar, com una contraprestació, com una obliga- 

ció moral, o com una situació que tot i ser nova, suposa una continuitat 
(Martorell-Poveda, 2015). 

Gómez (2007) afirma que la capacitat d'estimar és una condició ne- 
cessària per oferir el cuidatge, ja que permet ser pacient, i més conscient 
per assumir la responsabilitat i esforç que suposa tenir cura d'un depen- 
dent. De la mateixa manera, els entrevistats atorguen un significat po- 
sitiu a la tasca de cuidar, en què destaquen l'afecte i l'estima cap al seu 
familiar. Toti això, hi ha diferències en el significat depenent del grau de 
parentiu. Quan es tracta de cuidar els progenitors dominen el sentiment 
de complir amb una obligació moral i de reciprocitat adquirida durant 
el procés de socialització al llarg de la vida. 


No li dono cap importància especial. Per a mi va ser una cosa natural. Ella 
em cuida a mi i jo la cuido a ella, vull dir no passa res. No va ser, ja et dic 
ho vaig fer amb molta naturalitat, espontàniament, vull dir s'ha de fer, 
doncs s'ha de fer. (PC5) 


Per una altra banda, i d'acord amb Martorell-Poveda (2015) quan 
es tracta del cònjuge destaquen la responsabilitat, els valors i el compro- 
mís de lleialtat adquirit durant el matrimoni, reforçats també per una 
visió de gènere, donada l'educació que han rebut les dones al llarg del 
temps. 


Pues una cosa que la vaig fer pos en molt de gust, com ell ho hauria fet 
per mi. (PC2) 


Pues lo vaig cuidar en molt de carinyo, perquè mos volíem molt i la veri- 
tat és que més li hagués pogut fer. (PC1) 


Quan la persona dependent a la que es cuida és un fill o filla es trac- 
ta d'un cas especial. En el discurs de María, Marc i Omar, es descriuen 
aquests trets diferenciadors. La tasca de cuidar un fill és viscuda com 
una vocació, com una de les finalitats a la vida, en què el rol maternal/ 
paternal de cuidador s'allarga amb el pas del temps. Des d'un primer 
moment, els cuidadors són molt conscients de l'impacte que suposarà 
per a ells, al llarg de tota la seva vida. 


Home, diguem que va ser un aprenentatge que en el cas del Lluc va ser 
tant, tant, tant al principi, perquè va començar amb cinc setmanes /...J. 
A partir d'un cert moment en el qual, en certa mesura assumeixes que 
allò que passa és molt gros i per tant que tindrà unes conseqúències molt 

grans, ell encara era un nadó, és a dir, tu comences a rebre informacions 
en el sentit de que no caminarà, o de que no parlarà, o de que no tindrà 
diguem un seguit d'activitats quan per edat no li toca ni caminar ni par- 
lar encara. De manera que és urna adaptació com dir tindré un bebè perpetu, 
un bebè, 10 canviarem d'aquí. (PC14) 


D'acord amb Rodero-Sanchez i les seves col-laboradores (2014), les 
mares cuidadores a partir de l'experiència de tenir un fill amb discapa- 
citat van reestructurant la dinàmica en les relacions familiars i socials, 
d'acord amb les noves demandes plantejades i, de mica en mica, van 
entrant en un procés en el qual viuen exclusivament centrades en les 
necessitats del fill o filla, encara que sigui a costa de perdre altres projec- 
tes familiars, personals i professionals. S'observa que aquests es viuen 
sempre al voltant de la persona cuidada, i que queda fora qualsevol 
persona que no comprengui i respecti la intensitat del binomi cuidador- 
persona cuidada (parella, germans, etc.). 

En una mateixa persona el fet de cuidar un familiar o un altre es 
viu com una experiència diferent. Els cuidadors que es veuen involu- 
crats en un procés cíclic de cuidar, com és el cas de la María, qui va 
cuidar de la seva filla fins que va morir i dos anys després va haver de 
cuidar els seus pares, es descriuen aquestes diferències en el significat 
de la tasca de cuidar: 


Amb la filla és un cas, perquè jo no m'ho agafava com a cuidadora, hi ha 
qui diu: co sóc, la meva vocació és això, ser metge o ser artistax, doncs 
la meva vocació era cuidar la meva filla. I si no anava enlloc, no anava, i si 
no tenia vacances, doncs no tenia vacances. Però no era en plan, ni per 
feina ni per... jo em sentia bé. Aquest és un cas./...J Però que una persona 
gran amb una filla única ja vagi amb el xip predeterminat de que la filla l'ha 
de cuidar... (PC8) 


Com es pot observar en aquest fragment de l'entrevista amb la in- 
formant 8, cuidar d'una filla es veu com una vocació, fins i tot com una 
decisió presa a consciència. És a dir, dedicar la seva vida a la de la seva 
filla és viscut com un fet al que se li adjudica un significat, mentre que 
cuidar del pare és vist com una obligació moral en què el gènere té un 
paper fonamental. Així doncs, tal com s'ha observat en molts estudis 
(Delicado et alii, 2011) el rol de cuidadora és un rol après per les dones 
a partir d'una socialització que marca desigualtats en el gènere i així la 


109 


Gerard Mora López 


construcció social del rol considera les dones com a cuidadores naturals, 
fet que suposa una coerció moral per a moltes d'elles (Bazo, 1998). 

Quan es rememora l'etapa de cuidar en les entrevistes, es denota la 
presència d'un record positiu, un record de satisfacció amb ells mateixos 
com a cuidadors i amb la persona a qui van cuidar. Alguns dels partici- 
pants ho defineixen com: da millor experiència de la seva vida, o com 
cel millor que he fet-. Tot i que d'acord amb la bibliografia hi ha senti- 
ments negatius en les cuidadores, aquests no han aparegut en el discurs 
dels postcuidadors. Aquest fet contrasta amb la literatura en la qual la 
majoria de publicacions destaquen la dificultat de definir aspectes po- 
sitius de la tasca de cuidar (Crespo i Lopez, 2007). Cal destacar que les 
entrevistes es van realitzar a persones que feia un mínim de dos anys 
que havien deixat de cuidar. D'acord amb Crespo i Lopez (2007), amb 
el pas del temps la malaltia del familiar no es converteix en un aspecte 
positiu sinó que al llarg de la seva carrera com a cuidador la persona 
pot identificar aspectes positius de la tasca de cuidar com ara la satisfac- 
ció de poder ajudar un familiar, l'augment de l'autoestima en superar 
les dificultats que apareixen en el dia a dia del cuidador i el sentiment 
d'actuar d'acord amb els seus valors. Les troballes en el nostre estudi 
destaquen que un cop ha cessat l'etapa de cuidador, les persones són 
més capaces de reconèixer moments positius i així ressaltar els aspectes 
positius de la tasca de cuidar. 

Larhin (2006) també ho constatà en el seu estudi en què més de la 
meitat dels seus informants diuen que han viscut el fet de cuidar del seu 
familiar com un honor i privilegi. D'acord amb les seves troballes i amb 
les del nostre estudi es pot afirmar que hi ha una idealització del record 
amb el pas del temps. Així doncs, si una cuidadora fa una valoració 
positiva de la seva etapa, recordarà aquells aspectes positius de la tasca 
de cuidar. Aquest concepte fa plantejar que a l'hora de realitzar estudis 
amb cuidadors i postcuidadors és important conèixer en quina fase es- 
tan i quan de temps fa que han deixat de cuidar per tal de poder fer una 
interpretació correcta dels resultats. Tal com ens explica Pedro (PC7) en 
el seu discurs, de les coses negatives de la tasca de cuidar s'extreu algu- 
na cosa positiva amb el pas del temps: 


Para mí, yo siempre lo diré, ha sido la lección y experiencia mús increíble de 
mi vida, Y no se los afios que me quedaràn por vivir pero para mí siem- 

pre estarà eso en el número uno. Es una lección de aprendizaje si sabes 
verlo des del lado positivo. Extraer algo positivo de lo negativo. Lecciones 
que te ayudan a ser mejor persona. A mí me ha cambiado por completo. 
Para mí ha habido un antes y un después del cuidar a mi madre. (PC7) 


Conèixer el significat que han donat les cuidadores durant els seu 
temps de cuidatge resulta important per tal d'entendre la transició de 
la tasca de postcuidar. Així doncs, un record positiu, encara que sigui 
idealitzat, pot ajudar a emprendre amb més tranquilitat el procés de 
transició cap a una nova vida i reforçar la sensació d'alliberament, d'ha- 
ver fet tot el que ha estat a les seves mans per al seu familiar. 


EXPECTATIVES SOBRE EL SEU CUIDATGE 


Una part del significat de la tasca de cuidar és determinada per les ex- 
pectatives sobre qui cuidarà els postcuidadors. En tres dels informants 
va sorgir aquest concepte. Aquesta pregunta és una mirada al futur, 
però alhora també es fa un balanç del passat. Tot i que els PC valoren la 
seva etapa de cuidadors d'una manera positiva són conscients del pes 
de la tasca de cuidar i en preguntar sobre les expectatives de qui tindrà 
cura d'ells refereixen que no volen ser una càrrega i pensen que el millor 
és que quan arribi el moment la seva família els institucionalitzi: 


Yo realmente, yo pienso que terminaré en una residencia, por mi hija aho- 
ra no, pero es que tampoco quiero darle esa carga a ella. Yo veo que ha 
cambiado. Mi hija dice que no, que a mí siempre me va a cuidar y que si tiene 
que trabajar que le pondrú a alguien que le ayude, no lo sé. No lo pienso. No 
sé porque no quiero darle esa carga, porque mira que yo la he llevado, la he 
asumido, no lo sé. No te puedo dar la explicación de por qué no. Pero a veces 
pienso que es injusto. (PC4) 


Tot i el record positiu que en guarden de l'experiència de cuidar, 
els PC són conscients també de l'esforç i sacrifici que els va suposar. 
La càrrega l'han experimentat en primera persona, han cuidat els seus 
familiar de la millor manera possible, com a ells els agradaria que els 
cuidessin i, per tant, han estat el model de cures de la família, però, no 
obstant això, no els agradaria que els seus fills passessin per la mateixa 
situació. 

Si m'agafés un Alzheimer o una demència senil jo vull fer unes últimes 
voluntats de que jo no vull que em cuidi ningú de la família, no vulll Que 
em posin a una residència. No és el patiment, és que és una dependència 
molt gran, són 24 hores. (PC8) 


Malgrat que en la narrativa o discurs el cuidador destaca els aspec- 
tes positius, també estan molt presents en el seu record els aspectes ne- 
gatius i les dificultats que van tenir. És per això que ara que encara tenen 
salut, volen protegir els seus familiars de la carrera de cuidador, tot i que 
sempre queda el dubte de quina decisió prendran els seus familiars i ells 
mateixos quan arribi el moment de la dependència. 


3.1.2 Organització de la vida com a cuidador 


Tot i que l'objectiu de l'estudi és analitzar la vida com a postcuidadors, 
els informants recordaven alguns aspectes organitzatius de la vida de 
cuidador que hem cregut convenient estudiar, ja que l'organització de 
la vida com a cuidador pot influir en la reconstrucció de la vida com a 
postcuidador. 

El fet d'esdevenir cuidador va suposar una reorganització de la 
vida en molts aspectes. Molts d'ells van haver de deixar la seva vida 
per construir-ne una altra abocada, gairebé en exclusiva, a cuidar del 
seu familiar. Així doncs, aquesta construcció suposa una redefinició dels 
rols, canvis a nivell social i canvis de rutines i estructuració del temps. 
Sovint, els cuidadors senten que el control sobre el seu temps els ha estat 
robat i de cop la seva vida s'organitza a través d'horaris i tasques de les 
quals tenen molt poc control (Pereira i Rebelo, 2011). Els participants 
són conscients del canvi de la seva vida i expressen que aquest canvi va 
començar en iniciar-se la seva tasca de cuidador: 


Pero yo creo que el cambio en mi vida empezó con la muerte de mi 
padre, yo diría, desde el 2008 al 2013 fue como una época así de la mu- 
erte de mi padre a volcarme en mi madre y después de ello, y ha sido un 
cambio muy importante en mi vida. (PC7) 


Sí, el va modificar. De fet, la baixa de maternitat de la M., de la meva 


dona, es va allargar més enllà del que hauria estat, tot i que va continu- 
ar treballant, però sí, d'entrada es va allargar. (PC14) 

Aquesta organització comporta una reestructuració a nivell perso- 
nal, així com una reestructuració del temps i, fins i tot, en algunes oca- 
sions a canvis molt importants en la rutina quotidiana de la cuidadora 
(Pereira, 2011) i de la persona malalta. 

Tal com ens explica Paquita, en alguns casos no només és la cuida- 
dora qui ha de reorganitzar la seva vida, sinó que el nucli familiar també 
pateix algun canvi per tal de poder donar suport a la cuidadora princi- 
pal. En el seu cas, van decidir que ella i el seu marit havien d'anar a viu- 
re a casa de la filla a una població diferent a la seva residència habitual: 


Entonces nuestra situación cambió mucho, porque nosotros vivíamos 
en Tarragona y toda nuestra vida transcurría aquí y nuestras hijas viven 
en Lérida. Y entonces nos costó mucho tomar esa decisión de decir que 
la terapia se tenía que hacer a Lérida, primeramente ellas lo querían así 
porque no querían que nosotros estuviéramos solos, pero eso te condici- 
ona a que tienes que ir a su casa, que tienes que convivir con una enfermedad 
y con unos nifios, con los hijos, més los yernos. Y entonces a mi marido 
no le estresaba porque se sentía arropado pero a mí me producía... Si- 
empre estaba deseando volver a Tarragona. (PC12) 


Fins i tot quan la persona a qui cuiden empitjora i ha d'ingressar 
a l'hospital les cuidadores es reorganitzen per tal de poder passar com 
més temps millor amb el seu familiar. Aquí es pot observar el gran vin- 
cle que hi ha entre la cuidadora i la persona cuidada. En una institució 
sanitària en moltes ocasions és la cuidadora qui realitza les tasques més 
bàsiques del fet de tenir cura com ara la higiene, l'eliminació, l'alimenta- 
ció i realitza tasques d'acompanyament i vigilància, cosa indispensable 
per al sistema sanitari actual, però que paradoxalment roman invisible 
per als ulls de les institucions sanitàries (Quero, 2010) (Mora-López i 
Ferré-Grau, 2015): 


A las siete de la mafiana yo para el hospital, si no me podía llevar alguien 
pues iba con el autobús. Llegaba, le daba el desayuno, le duchaba, (...J El 
médico venía a veces a la plaza porque sabía que estàbamos allí. Comía 
en el bar, y las tardes eran mús largas, ahora hablabas con una con la otra. 
Así todos los días... Menos en domingo que iba més tarde. (PC3) 


Les PC són coneixedores de la malaltia del seu familiar i s'encarre- 
guen del control de la medicació, de tenir-ne cura i de tasques de caire 

més tècnic, com és el cas de la Carme que ens explica que ella es feia 
càrrec de tenir cura de la colostomia del seu marit: 


Li van haver de posar... com se diu... més o menys la bosseta (colosto- 
mia)... I allavons ell no va arribar mai a posar-se-la, sempre havia d'anar 
jo en ell per a lo que pugués passar. (PC2) 


Tal com es referia en el marc teòric, el cuidador s'aboca tant a la 
vida de l'altre que la seva vida social canvia, es tanca a la vida de la 
persona cuidada i la seva relació social es veu disminuida fins a l'ex- 
trem que es perden algunes amistats. Dos dels informants expliquen 
que aquesta pèrdua d'amistats és deguda a la seva implicació en la cura 
del seu familiar i en l'organització del temps. Així doncs, el fet cuidar el 
familiar passa a ser la prioritat dels cuidadors i, per tant, es perden les 
relacions no vinculades a la seva carrera com a cuidador: 


..i m'hi vaig dedicar i llavors vaig perdre els amics i això. Al jubilar-me i 
tenir més temps hagués pogut altra vegada refer la vida, però com que 
ella estava així vaig continuar i em vaig involucrar més amb la malaltia, i 
amb tot plegat fins que al final no hi va haver manera i va morir. (PC6) 


Malauradament encara hi ha un fort estigma en algunes malalties 
mentals i és per això que alguns dels cuidadors veuen condicionat el 
suport social al tipus de malaltia que pateix la persona a qui cuida. Ana 
ens explica les seves vivències i com aquest estigma de la malaltia men- 
tal va afectar la seva vida: 


A mis amigas cuando mi padre estaba internado en el psiquiótrico yo les tenía 
que decir que estaba en un hospital. Había un rechazo social de si tu padre 
era loco tú eras loca, cualquier tontería que hiciera estaba loca como mi 
padre. Entonces a mí me creó muchos problemas el tener que ocultarlo, 
el pasarlo mal. (PC4) 


Aquest estigma és molt complex i té un impacte important sobre 
les persones amb una malaltia mental i els seus familiars, i pot interferir 
en diferents aspectes de la vida quotidiana, el treball, l'atenció sanitària 
i l'autoestima (Arnaiz i Uriarte, 2006). Ni els professionals ni les ins- 
titucions estan preparades per assumir o donar suport al cuidatge de 
persones dependents amb un problema de salut mental o de pèrdua de 
les capacitats cognitives. 

SUPORT ALS CUIDADORS 


D'acord amb Larhein (2010), part de l'experiència de la tasca de cuidar 
està envoltada de fonts de suport. Aquest suport pot venir donat per la 
família, els amics, les institucions i els professionals sanitaris. 

El suport familiar ve determinat per grau de relació de parentiu 
amb la persona cuidada. Així doncs, en el cas de persones que han 
cuidat dels seus fills podem observar com la xarxa familiar es posa en 
marxa i la tasca de cuidar no només reorganitza la vida del cuidador 
principal, sinó que la de tots els membres de la unitat familiar, cosa que 
afavoreix la cohesió familiar: 


Pel meu marit i la meva filla gran, sí, érem un tàndem. Després sempre 
fèiem treball en cadena: el papa feia de papa-grua, la germana preparava 
les coses i l'esmorzar, la mama feia les coses delicades i la pentinava i la 
posava guapa, li preparava la bossa. Sempre fèiem un equip. (PC8) 


En el cas de cuidar un fill, el suport per part de la parella és fona- 
mental. Així alguns estudis apunten que la reorganització interna de la 
família és molt més fàcil quan hi ha una implicació del pare i de la mare, 
cosa que facilita aquesta transició (Milbrath, V. M., Cecagno, D., Soares, 
D. C., Amestoy, S. C., iSiqueira, H. C. H., 2008) (Dessen, M. A., i Braz, M. 
P., 2000). En el discurs d'en Marc podem apreciar com aquesta cohesió 
de parella facilita tota l'adaptació al procés: 


Hi havia les parelles que rebentaven, que petaven, no2, cosa que no cal 
tenir un fill discapacitat per petar perquè hi ha moltes que es separen, 
però que hi ha aquestes reaccions. Hi després hi havíem les altres que 
fèiem com una pinya.l...J jo crec que ens ha posat a cadascú en la seva me- 
sura i la manera de veure el món i de ser, ens ha posat davant d'una cosa 
molt intensa i ens ha fet aflorar algun tipus de sentiments o d'emocions 
que no són fàcils ni tan sols d'imaginar que tens. (PC14) 


Aquest suport no es veu tan clar en el discurs dels PC que han cui- 
dat d'un pare o d'un marit. Així doncs, la tasca de cuidar recau en una 
única persona, generalment de gènere femení i depenent de la cohesió 
del cercle familiar es disposa de suport o no. En el cas d'Ana, que són 
cinc germans, el pes de cuidar va recaure totalment en ella. Ana justifica 
els seus germans basant-se en la tradició de la tasca de cuidar femenina, 
cosa que refereix com a costums: 

Es que haber somos cinco hermanos, pero siempre pago el pato yo. Y esas 
costumbres no se quitan. Lo llevo escrito: venir que me gusta cuidar. (PC4) 


D'acord amb Ferré-Grau (2008), tot i que la família té un paper im- 
portant en la cura de la persona dependent, les tasques que conformen 
el fet de tenir cura no es reparteixen igualitàriament entre els membres 
de la família, sinó que en molts casos es converteix en una questió bàsi- 
cament femenina i individual, cosa que suposa una sobrecàrrega física i 
emocional important en el membre de la família més implicat en la cura. 

Quatre informants refereixen que van rebre suport per part de 
les institucions i professionals sanitaris. La percepció del suport rebut 
institucionalment és condicionada per la relació amb els professionals 
i la satisfacció de les necessitats dels cuidadors més enllà de la qualitat 
tècnica del servei, les nostres troballes són similars a les descrites per 
Lartein (2010). 

Cal destacar que el concepte de suport professional i institucional 
majoritàriament està present en els postcuidadors que van cuidar de 
fills o de familiars joves. En el discurs d'en Marc i la Maria observem 
diferències en la percepció del suport rebut, en què podem observar una 
variable comuna: el factor temps. En primer lloc, en Marc valora molt 
positivament la seva experiència, ja que en un curt període de temps 
va poder rebre l'ajuda per al seu fill d'un centre infantil especialitzat en 
malalties neurovegetatives, cosa que relata com una gran fortuna, que 
va facilitar la seva carrera com a cuidador i el va ajudar a la conciliació 
familiar, tot i el fort impacte del diagnòstic i el pronòstic: 


Ens va caure el món a sobre, però després de que ens caigués a sobre, 
de seguida vam tenir la fortuna d'entrar a un centre cada dia, de dilluns a 
divendres, i llavors en certa mesura això era anar a escola igual que com 
havia anat la seva germana. (PC14) 


En canvi, la Maria valora molt negativament el suport institucional 
O professional rebut, ja que per a ella aquest suport va arribar tard, gai- 
rebé es va demorar tres anys. També fa referència a la manca de suport 
econòmic rebut. 


Fatal, fatal. Perquè la meva filla als 9 mesos va fer una hipoglucèmia 
molt severa, i a l'any ja estava diagnosticada. Bé, quan necessitava anar 
a estimulació precoç, la llista d'espera era de tres anys. I als tres anys l'estimu- 

lació precoç no fa falta fer-la. IT econòmica tampoc vam rebre cap suport de les 
institucions. (PC8) 


Aquestes diferències ens fan remarcar la importància del factor 
temps i de l'accessibilitat a les ajudes quan el diagnòstic i el pronòstic 
de la malaltia es demoren. El factor temps i la planificació d'unes cures 
d'infermeria adreçades al cuidador són de vital importància en l'ajuda 
institucional, ja que a més d'afavorir la percepció també millora la satis- 
facció i qualitat de vida dels cuidadors i els seus familiars (Rodero-San- 
chez, V., Vives-Relats, C., Ferré-Grau, C., i Cid-Buera, D., 2014). Aquest 
fet insta l'administració a agilitzar els tràmits a aquelles persones que 
solHicitin ajuda. Un altre fet que no està implícit en el discurs, però que 
creiem que condiciona el suport és la territorialitat, ja que configura 
l'accessibilitat als serveis i a les ajudes. En Marc viu a una gran ciutat, 
mentre que la María viu a una ciutat més petita, per tant, amb menys 
serveis i recursos de suport a persones amb pluridiscapacitat i als seus 
familiars. 

Una altra font de suport són les associacions, en les quals els cui- 
dadors poden trobar suport psicosocial, sanitari i poden compartir les 
seves experiències amb altres cuidadors mitjançant els grups d'ajuda 
mútua (GAM), entre d'altres. Un 2820 dels participants fan referència 
a diferents associacions, però tots coincideixen que encara són poc co- 
negudes i que a ells els va costar trobar-les, tot i això les valoren molt 
positivament. 


Las asociaciones de familiares de Alzheimer ya estàn haciendo desde 
hace muchos afios, tengan o no centro de día para el enfermo, el dar 
clases o talleres de formación o de grupos de apoyo. El crear grupos de 
apoyo para cuidadores, alrededor solo un 1096 acude a las asociaciones hay 
que plantearse que pasa con este 9096. (PC7) 


Per una banda, aquest fet pot ser degut a que les cuidadores tenen 
la creença que és una obligació moral de romandre a temps complet 
amb el seu familiar i el fet de sortir per tal d'anar a l'associació el viuen 
amb un sentiment de culpabilitat. Per una altra banda, els treballadors 
de les associacions en converses que s'han tingut per a la realització 
d'aquesta tesi refereixen que des dels serveis sanitaris no ofereixen les 
seves associacions com a recurs de suport. Encara hi ha una separació 
entre les ajudes dels professionals i les ajudes no professionals, tot i que 

són ajudes imprescindibles per al suport familiar i per a la persona de- 
pendent. 


3.1.3 Fi de l'etapa de cuidador 


En la mostra estudiada, la fi de l'etapa del cuidador va estar determina- 
da per la mort de la persona cuidada, tot i que la fi de l'etapa de cuida- 
dor també pot estar condicionada per l'ingrés a una residència o centre 
sociosanitari i en el menor dels casos en un canvi de cuidador principal 
(Cronin et alii, 2015). Així doncs, per als postcuidadors l'element comú 
que marca aquesta fi i l'inici del període de transició cap a la reconstruc- 
ció de la vida quotidiana és la mort del seu familiar. Tots els participants 
parlen dels seus sentiments i de les seves vivències referent a la mort del 
seu familiar, però no hi dediquen el mateix temps ni donen la mateixa 
importància, cosa que fa pensar que hi ha múltiples factors que determi- 
nen aquestes vivències, sentiments i records, i que això pot influir en la 
transició i en la posterior reconstrucció de la vida quotidiana. En aques- 
ta subcategoria, es presenten aquells conceptes que han emergit en el 
discurs dels diferents participants referents a la mort del seu familiar i a 
la seva fi de l'etapa de cuidador. 

Un dels elements clau que condiciona la vivència del procés de 
mort són els últims dies i la fase d'agonia de la persona malalta. El Con- 
sell General del Poder Judicial i el Ministeri de Sanitat i Assumptes soci- 
als (1999) defineixen l'agonia com: 


La situación de agonía o de últimos días es la fase que precede a la mu- 
erte cuando ésta ocurre gradualmente, con deterioro físico severo, debi- 
lidad extrema, alta frecuencia de trastornos cognitivos y de conciencia, 
dificultad de relación y de ingesta y pronóstico vital de días. 


En el cas dels PC, aquesta definició genèrica va més enllà. La vi- 
vència i el record referents els últims dies constitueixen un autèntic con- 
dicionant per a la transició, la manera com ho viuen, com s'acomiaden 
de la persona cuidada, i els sentiments que això els genera són elements 
facilitadors de la transició. Si es té la percepció que el familiar ha mort 
sense sofriment i acompanyat es genera un record positiu en el seu dis- 
curs i reforça la sensació d'haver fet tot el possible per ajudar-lo fins al 
darrer moment. 

Aquest fet contrasta amb la bibliografia analitzada, ja que la ma- 
joria d'autors que han estudiat la transició dels postcuidadors (Lar- 
Rin, 2010) (McCarron, Breen, Cronin, Hynes, O'Sullivan i MeCallion, 
2015) (Hash, 2005) no descriuen la situació d'últims dies ni estudien 
com aquesta afecta la transició. En canvi, en el nostre estudi, tots els 
informants recorden i descriuen amb detall les experiències i emocions 
viscudes durant el procés de mort dels seus familiars, i cal remarcar la 
importància d'aquesta fase. 

Quan la persona cuidada es va deteriorant augmenta el sofriment 
dels cuidadors en veure el seu patiment. Un dels aspectes que valoren 
positivament és el confort. Si la família té la percepció que s'ha treballat 
per tal d'oferir unes cures de confort i d'acompanyament, i fent aquelles 
coses que li agradaven, el record d'aquesta fase és positiu. 


El metge em va dir: Com a molt, viurà entre 4 o 7 dies, com a molt deu. 
Va viure dos mesos sencersi Sense sedar, jugant al dòmino i guanyant, 
era una cosa que ha saltat estadístiques, estava tan natural. Ara bé, en 
el moment que el van sedar, va durar 15 minuts. Això vol dir que ell tenia 
les regnes de la seva vida. (PC8) 


En canvi, si aquesta confortabilitat no es té en compte origina i 
retroalimenta un record negatiu i fins i tot traumàtic de l'agonia del fa- 
miliar, tal com es veu reflectit en el discurs d'en Pep: 


Porto fotos, la meva mare la van posar, fins l'última setmana de vida la van 
matxacar cada dia. L'última setmana el metge va dir: no l'aixequeu més 
deixeu-la estar, que estigui tranquil-la. Estava en un llit en un matalàs 
d'aquests d'aire en dos circuits, que ara s'infla un, allò que li fes un 
massatge permanent. Aquí tens un dels seus talons (ensenya una foto 
de la seva mare amb una UPP de grau V al taló), un altre taló (ensenya 
foto de l'altre taló amb úlcera grau V), úlcera de decúbit (ensenya foto 
del sacre amb úlcera). La seva mà, hi ha una altra de la seva mà, aquesta 
concretament la vaig ampliar tamany DIN-A4, la vaig emmarcar i la 
tinc discretament posada a la meva habitació. El record de la mama, unes 
mans que per mi em parlaven, sofriment, unes mans de treballadora, unes 
mans que si et fixes a la punta dels dits ja estan bastant morades, ja parlen de 
mort. (PC5) 


En consequència, l'atenció als processos de mort i la sedació pro- 
dueixen conflictes ètics entre els professionals i la família. Per tant, és 

important establir ponts de diàleg per oferir unes cures de qualitat cen- 
trades en la persona i el seu nucli familiar (Amaro, 2005). En el discurs 
de Cinta podem veure com hi ha diferències a l'hora d'oferir suport i 
pactar solucions amb els diferents professionals, cosa que pot afectar la 
seva satisfacció 


..les infermeres m'evitaven, jo vaig anar directament a parlar amb la su- 
pervisora. I he de dir que la supervisora em va escoltar i va entendre 
molt bé el que li estava demanant. Em va dir: "no et preocupis que 
parlarem amb els metges." Va avisar al metge, vam estar parlant, jo els 
hi vaig dir i tant ell, el metge, com la supervisora van quedar d'acord de 
fer-li una sedació per a que estigués tranquil-la i que no patigués. (PC10) 


Molts cops el cuidador i el familiar ja havien parlat de com serien 
els últims dies i si aquest fet es correspon a la realitat visible, el cuidador 
tancarà amb més satisfacció la seva etapa de cuidar. 


CREENCES RELIGIOSES 


Un tema que ha emergit del discurs dels informants és la importància de 
les creences religioses. És un tema molt present en les vides de més de 
la meitat de les persones entrevistades. Es pot observar en el seu discurs 
com amb les creences religioses busquen esperança, poder connectar 
amb l'altra persona i fins i tot poden trobar alleujament. Segons Yoffe 
(2012), la religió i l'espiritualitat poden ajudar a fer front a la pèrdua 
d'un ésser estimat en oferir-li sistemes de creences, pràctiques i xarxes 
de suport que els permetin sortir de l'aillament social i de la soledat 
pròpia del dol. En el discurs de Carmina es percep la satisfacció que li 
aporta haver pogut comptar amb un ritual religiós en el moment de la 
mort del seu marit: 


Y entonces el sacerdote habló con él, si quería recibir los sacramentos y 
tal. Y se los dio. Y es més, no sólo se los dio sino que yo también quería 
comulgar y nos dio la mitad de la sagrada unción... Mira, me emociono 
ahora... La mitad a él, la otra mitad para mí. Para mí, ya me quedé com- 
pletamente satisfecha. El matrimonio siempre hemos estado muy unidos, 
pero esa comunión los dos juntos, de la misma sagrada forma, para mí 
fue el súmmumíplora). Fue el súmmum de mi matrimonio. XY bueno, y ya 
murió esa noche. (PC11) 

Els rituals religiosos són percebuts per la família com un acte 
d'acomiadament de la persona cuidada, cosa que pot afavorir el procés 
de dol: 


..la extremaunción también la hicimos muy íntima, procuré al momento 
que estuvieran mis hijas, su hermano que lo cuidó muy bien porque ya 
estaba jubilado y él es fisioterapeuta y està soltero. (PC12) 


Així, els rituals ajuden a tancar en forma de símbol i context l'etapa 
com a cuidadors. 


EL MOMENT DE LA MORT 


Tots els participants narren el moment de la mort. El moment de la mort 
fa referència a aquells últims minuts d'agonia de la persona fins a la 
mort d'aquesta. Tot i que la majoria ho recorden i ho viuen com un mo- 
ment trist, destaca el sentiment d'alleujament relacionat amb la fi del 
sofriment del familiar a qui cuiden. 


Pues fatal, fatal... perquè va morir a les meues mans i no em vaig vul- 
guer moure i claro pues... va ser un cop molt dur. (PC1) 


Tot i la tristesa que provoca la mort d'un familiar, el 8090 dels 
postcuidadors refereixen sentiments d'alleujament, de sentir-se allibe- 
rats pel fet d'haver de deixar de veure sofrir el seu familiar. 


Te quedas con muchísima paz, y tranquilidad a ese nivel cuando la per- 
sona fallece porque sabes que habiéndolo hecho mejor o peor has dado 
todo lo que podías y més por esa persona con todo el amor incondicio- 
nal del mundo. (PC7) 


Tenia el consol de que la Sara s'havia deteriorar molt, llavors en el moment 
de morir, jo vaig acceptar molt bé la seva mort. Ni em vaig desganyitar 
ni vaig..., potser perquè per sort vaig dir no era el moment, a més si 
tu creus en certes coses esta bé. Ja ha fet el seu procés, ha viscut i s'ha 
mort. (PC8) 


La mort d'una persona dependent sovint va acompanyada d'una 
barreja de sentiments contradictoris de tristesa i d'alleujament, i, al ma- 
teix temps, els cuidadors prenen consciència que el seu familiar ja ha fet 
el seu camí, ara els tocarà a ells emprendre el seu camí sense la dedicació 
de tenir cura d'algú, sortint de la vida de l'altre, i reconquistant la seva i 

fent front al procés de dol que s'ha descrit anteriorment. Hi ha diferèn- 
cies en relació amb l'edat, la patologia de la persona difunta i la relació 
de parentiu amb la persona cuidada. Així doncs, no és el mateix la mort 
d'un fill amb pluridiscapacitat, que la d'un cònjuge amb una malaltia 
oncològica, ni la d'una mare o pare amb Alzheimer. 


Idees clau: Rememorant la vida de cuidador 


Gran part del discurs dels postcuidadors fa referència al re- 
cord de la seva etapa com a cuidadors. 

El fet d'esdevenir cuidador va suposar una reorganització 
de la vida. 

Els entrevistats atorguen un significat positiu a la tasca de 
cuidar, en què destaquen l'afecte i l'estima cap al seu fami- 
liar. 

Pensant en el futur, els cuidadors familiars no volen ser una 
càrrega i pensen que el millor és que quan arribi el moment 
la seva família els institucionalitzi. 

El significat de la tasca de cuidar és determinat pel grau de 
relació de parentiu amb la persona cuidada. 

Les creences religioses estan molt presents en la vida dels 
cuidadors i poden afavorir el dol. 

La manera com han viscut la fase de cuidador condiciona la 
transició a ser postcuidadors. 

3.2 Transició de la vida de cuidador a postcuidador 


Per a tots els informants, la fi de la vida com a cuidador implica l'ini- 
ci d'una transició cap a la (re)construcció de la seva vida quotidiana. 
Encara que sobre el paper es descrigui el model de transició del PC de 
manera lineal, aquesta es tracta d'una transició complexa i cíclica amb 
avanços i retrocessos al llarg del procés. 

D'acord amb la teoria de les transicions d'Afaf Meleis (1994), de- 
finirem la transició que descriuen els postcuidadors com una transició 
organitzativa, ja que es refereix a canvis en les condicions de l'entorn 
dels individus, modifiquen la seva quotidianitat i el sentit de la vida. En 
aquesta transició organitzativa hi intervenen alguns factors, que s'ani- 
ran descrivint al llarg de l'anàlisi, com ara el buit de la tasca de postcui- 
dar, el tancament de l'etapa de cuidador i el moviment cap a una nova 
vida. Aquests factors en configuren les subcategories descrites. 

La transició està present en tots els participants i presenta unes ca- 
racterístiques comunes. En primer lloc, la transició, tal com s'ha descrit 
anteriorment, està marcada per la mort del familiar a qui han cuidat. Per 
tant, en una primera etapa les persones conviuen amb el dol i amb la 
transició, cosa que és diferent per a aquelles persones que deixen de cui- 
dar perquè el seu familiar és ingressat en una residència (Cronin, 2015). 
En la taula seguent es resumeixen els codis agrupats en subcategories. 


Categoria: Transició de la vida de cuidador a postcuidador 


Subcategories jBuit de la tasca. — j Tancament Moviment cap a la 
de postcuidar de l'etapa de nova vida 
cuidador 
Conceptes Buit de la tasca. —/Rutines de Represa d'activitats, 
de postcuidar tancament, incorporació al món 
salut dels laboral, sensació de 
postcuidadors, sentir-se bé amb un 


suport percebut en l mateix 
el tancament 


Indicadors Buit, mancança — j Tasques Superació, treball, 
de fi, buidor, administratives, amistats, activitats, 
soledat, temps. — suport social, suport. 


salut, depressió, 
rutines tancament. 


TAULA 8. Categoria Transició de la vida de cuidador a postcuidador. Elaboració 
pròpia. 

3.2.1 Buit de la tasca de postcuidar 


El concepte del buit de la tasca de postcuidar ha sorgit de manera espon- 
tània en tots els informants. Descriuen el buit com un fenomen existen- 
cial que no saben explicar, alguns parlen de manca de fi, altres de forat 
negre, i tots fan referència al concepte pèrdua, que s'ha d'entendre més 
enllà del dol per la mort del pare, marit o fill. 

En la tesi de Larhin (2009), es descriu la mateixa situació, així 
doncs, els informants li parlaven de buit com un element intangible, 
multifactorial i que cadascú definia a la seva manera, tot i que en el seu 
context es feia una especial referència al sentiment de buidor causat a la 
fi del suport professional. També va concloure que el fenomen del buit 
tenia una durada aproximada d'un any, vinculat a la primera fase de la 
transició. 

Tanmateix, Cronin i col-laboradors (2015) també descriuen aquest 
fenomen del buit com a multifactorial i assenyalen factors com: la pèr- 
dua del rol de cuidador, el dol per la pèrdua de la persona estimada, 
viure en un espai buit, relacionat amb tota la desaparició de les ajudes 
tècniques i la pèrdua dels suports, que els recorda constantment la per- 
sona estimada. 

Tot i estar d'acord en molts aspectes, el seu estudi resulta impor- 
tant perquè contrasten el temps de Larhin i afirmen que el fenomen del 
buit continua més enllà del dol i que en els seus participants aquesta 
sensació s'entén fins als tres anys després de la pèrdua. Per tant, cal 
analitzar en detall el discurs del informants per tal de contrastar les 
troballes dels autors citats anteriorment. Aquest concepte és un terme 
molt abstracte de definir. 


La mort d'una persona així és un buit. Un buit molt gran. És com si, a 
veure, no m'explico bé, és com si tens, fenies un armari molt gran a casa 
teva que t'ocupava un espai i el treus, ho treus tot, i sempre hi ha aquell buit. El 
que passa és que l'armari el tornes a comprar, però aquí no... és un buit, 
jo diria que és un buit existencial. Més que un buit jo diria que és un forat 
negre. Als forats negres no se'ls hi diu negres perquè siguin negres, ...és 
per que no saben què passa allà. Ho expliquen els físics, els quàntics, allà 
no saben què passa, li diuen negre perquè hi ha una cosa que no saben 
què és. Doncs això és exactament igual, hi ha un buit però no és buit, hi ha un 
espai de la teva vida que no està. (PC8) 

Tal com es pot observar en el fragment, destaca la incertesa que no 
sap com omplir aquest espai. Tot i que tots els processos de dol i les pèr- 
dues comporten una sensació de buit, és un concepte que costa molt de 
definir. Per tal de dotar-lo de significat s'ha realitzat una recerca sobre 
la definició del buit existencial, i d'entre les nostres troballes destaca la 
definició de Susana García (2016): 


Parlem d'anestèsia emocional o buit existencial quan la persona té sen- 
timents de buit, sensacions de no estar vivint el present o es queixa 
de falta de consistència de la pròpia vida. Aquest buit existencial sol 
anar acompanyat d'un cert adormiment de les emocions davant d'es- 
deveniments traumàtics com a pèrdues o accidents de qualsevol índole 
(Susana García, 2016). 


El buit en la població objecte d'estudi està compost per un factor 
instrumental, que fa referència a aquells aspectes més físics com la man- 
ca de tasques i rutines obligatòries, és a dir, la persona cuidada i les se- 
ves necessitats ocupaven un espai en la llar i en la vida del postcuidador 
24 hores al dia i d'un factor emocional, condicionat pel vincle que el 
cuidador i el seu familiar dependent havien establert basat en una rela- 
ció molt estreta i gairebé simbiòtica en els darrers anys. Ara, el postcui- 
dador ha de trencar el fort vincle amb la vida de la persona cuidada 
i començar a reconstruir la seva, retornant a algunes coses que havia 
abandonat temps enrere, o buscant noves ambicions i objectius vitals. 
Referent a aquest buit emocional el primer sentiment que ens apareix en 
molts dels participants és la soledat: 


Em sento sol sempre, però és que crec que la persona neix i viu sola, es 
té que adaptar a tota una sèrie de circumstàncies, però de viure estem 
sempre sols, i les decisions importants les prenem sols, encara que ens 
puguem aconsellar per un o per un altre, i tot i que puguis tenir la força 
dels familiars, però les decisions les prens sol. (PC6) 


Quan estic tot sola m'heu passo molt malament. I mira que ja farà pues... ha 
fet tres anys i cinc mesos ia, ara lo dia nou del mes que ve farà tres anys 
i mig. Sí, sí.. I desde luego de llàgrimes no me'n queden. (PC1) 


Aquesta soledat fa que el sentiment de buit duri més enllà del 
temps i, per tant, en el discurs d'algunes de les participants es fa palès 
de la necessitat de companyia. 

El sentiment de pèrdua està molt present, per tant, la manca dels 
progenitors, com descriu Cinta, comporta sentiments de trencament 
dels referents de la vida. 


Quan va morir la meva mare, el primer sentiment que vaig tenir d'una 
manera clara, és que ho havia perdut tot. Perquè ja no tenia pare des de 
feia 7 anys i ara no tenia mare, em quedava òrfena, perquè una cosa és 
que tinguis germans i un fill però aquelles referències primàries que tenies 
que representen els teus pares, encara que siguin grans i que faci 30 anys 
que vius fora de casa, però allò va ser prendre consciencia de que ja no 
tenia els referents que havia tingut sempre, que em quedava sola, que a partir 
d'aquell moment jo havia de continuar el camí sola. (PC10) 


Un dels aspectes en què les nostres troballes coincideixen amb les 
dels anteriors autors és amb la pèrdua del rol de cuidador, que està com- 
post per una sèrie de factors com la finalització de les tasques de cuidar, 
la pèrdua del reconeixement i el poder dins del nucli familiar com a 
cuidador. Fins i tot, dos dels participants ho defineixen com una pèrdua 
de finalitat a la vida. Això pot ser degut a la despersonalització expe- 
rimentada durant la fase de cuidador, tal com s'ha descrit en el marc 
teòric seguint la tesi de Pereira (2011). 


Doncs trobar-te d'una vida plena, que a mi em semblava que era la 
feina que tenia que fer, a una buidor, a una mancança de fi, més que res 
és de dir cjo tinc una finalitat a la vida, aquesta finalitat es va trencar, i 
ara el que estic fent és buscar una finalitat, una finalitat que m'agradi, 
evidentment. (PC6) 


Així doncs, el postcuidador en aquesta fase de transició ha de bus- 
car una nova finalitat per a la seva vida, i ha d'assolir nous objectius que 
donin sentit a la seva vida que torni a fer-li recuperar la il-lusió i que 
l'ompli a nivell físic, social i emocional. 


Jo el que sentia era... la pèrdua de la il.lusió, la il'lusió que em feia anar- 
la a buscar a la parada, em feia il.lusió comprar-li vestits. Aquella ria- 
lla. La il-lusió... No sé, jo em sentia ben pagada en fer la tasca que feia 
i em sentia valorada. Molt ben valorada. Ella em va pagar molt bé, ella era 
molt gratificant. M'estimava molt. També he de dir que ella estimava 
a molt poca gent, era molt, no elitista, molt selectiva. (PC8) 


Dins del factor instrumental podem definir, entre d'altres, la pèr- 
dua de les tasques i rutines en les quals el cuidador dedicava un esforç 

físic i que li ocupaven un temps, i que ara com a postcuidador les ha 
perdut. Tots els entrevistats coincideixen en el fet que la gent que no 
ha estat cuidadora els consolaven referint-los alliberament, però per als 
postcuidadors era viscut com una ofensa. Se senten ofesos perquè per a 
ells cuidar el seu familiar era la seva vida. Tal com il-lustra Marc, hi ha 
present un sentiment de la pèrdua de les tasques del cuidador: 


Tot és molt més fàcil. Quina merdal La idea era que de sobte hi havia 
tot un seguit de questions que objectivament parlant eren complexes 
i farragoses, i de mobilitat i d'horaris i de cony, i en fi tot un seguit de 
coses que de sobte ja no existien. I a lluny de sentir-te alliberat les trobaves 
a faltar. (PC14) 


Com a factor instrumental, també coincidim amb les troballes des- 
crites per Cronin i altres (2015), pel que fa a la buidor de l'espai físic. So- 
vint els habitatges s'han hagut d'adequar a les necessitats de la persona 
dependent, estar rodejada d'ajudes tècniques que s'havien anat incor- 
porat progressivament a la vida dels participants i una vegada morta la 
persona, a la llar hi ha un gran augment de l'espai físic, cosa que agreuja 
la sensació de buit. 


...que només habito això d'aquí baix perquè lo del dalt és una casa molt 
gran que tots hi cabíem i ara pos tot me queda buit. (PC1) 


En ese sentido me siento sola no sé cómo decirte, estoy muy poco en 
la casa porque realmente reconozco que la casa se me cae encima. (PC12) 


Per il-lustrar aquest buit físic, vull recordar la conversa amb el 
Marc, en què em va ensenyar que per tal de tenir cura del seu fill, havi- 
en hagut de construir un ascensor a casa seva. Amb la mort del seu fill, 
aquell ascensor era un espai buit de la casa, un espai mort, on sovint es 
recordava el seu fill, i ara s'ha convertit amb un gran armari on emma- 
gatzemen caixes plenes de llibres i objectes. 


Allò va ser com una immersió en un món irreal, on no tenies cap refe- 
rent, la qual cosa era bona, però alhora, no hi havia res domèstic, res 
que el recordés, cap roba seva, cap cadira, cap cosa. (PC14) 


Cal fer incís en l'augment del temps lliure, ja que és un element 
que ha estat present en les trobades referides al fenomen del buit en 
les investigacions anteriors. Dos terços dels participants quan parlen 

d'aquest buit fan referència a l'augment de temps lliure que els queda 
després de la mort de la persona cuidada: 


Te encuentras con un vacío muy grande, has estado 24 horas al día durante 
cinco afios cuidado de alguien y te encuentras que de repente esa res- 
ponsabilidad ya no la tienes, por lo tanto estés tu solo con tu vida 4 con todo 
el tiempo del mundo para decidir lo que hacer con ella. (PC7) 


Tal com ens comenta Pedro, hi ha una sensació de pèrdua del con- 
trol del temps. Durant l'etapa de cuidador es té el temps controlat rígi- 
dament, marcat per unes rutines i unes cures marcades per les necessi- 
tats de la persona cuidada. Com a postcuidadors, no hi ha una rutina 
guiada per un calendari de tasques. Els postcuidadors experimenten 
una transició organitzativa en aquest sentit. Aquest augment del temps 
lliure pot ser vist com un factor instrumental i alhora emocional, ja que 
pot condicionar pensaments negatius i afavorir la depressió. Per tant, 
per tal d'experimentar una transició saludable, els postcuidadors han 
d'omplir i estructurar aquest temps lliure que els queda. 


La buidor és enyorança d'abraçar-lo, de tocar-lo, d'estar amb ell. Cres- 
cuda en aquest cas per la quantitat de temps alliberat que de sobte ens que- 
dava. (PC14) 


Aquesta troballa resulta important perquè aporta un nou element 
als estudis anteriors. Pensem que aquest temps pot condicionar la trans- 
ició, ja que aquest temps lliure es pot aprofitar per reconstruir la nova 
vida o, per contra, pot augmentar els sentiments de soledat, tristesa, 
que poden afavorir l'aparició de símptomes depressius. A partir dels 
resultats de l'estudi, contrastats amb els dels altres autors (Cronin et alii, 
2015) (Larhin, 2009), s'ha elaborat el gràfic seguent per tal d'entendre el 
buit que sent el postcuidador. 

GRÀFIC 8. El buit de la tasca de postcuidar. Elaboració pròpia. 


Així doncs, es pot entendre el buit de la tasca de postcuidar com 
un fenomen multifactorial, condicionat per la pèrdua dels rols i del po- 
der com a cuidador, incloent totes les tasques i el paper que el cuidador 
jugava dins del nucli familiar, l'augment del temps lliure i un buit en 
l'espai físic. Cal destacar que el procés de dol forma part del buit de la 
tasca de postcuidar, però el buit pot perdurar amb el temps, mentre que 
un dol normal s'ha de resoldre en un període aproximant d'un any i 
mig. El buit de la tasca de postcuidar és transversal en tota la transició 
i, per tant, pot condicionar aquesta d'una manera favorable o inhibir-la, 
durant tot el temps que duri la transició. 


3.2.2 Tancament de l'etapa de cuidador 


Com s'ha vist anteriorment, durant l'etapa de cuidador es va consoli- 
dant el vincle entre el cuidador i el seu familiar. En el marc teòric s'ha 
exposat el model proposat per Pereira (2011), per tal de comprendre la 
formació d'aquest vincle. Una vegada acabada l'etapa de cuidador, el 
postcuidador es veu immers en una transició que comprèn molts aspec- 

tes que van més enllà del procés de dol. Durant els primers mesos, i fins 
i tot durant els dos primers anys després de la mort, els postcuidadors 
es veuen immersos en aquest període de tancament de l'etapa de cuida- 
dor, que com hem vist anteriorment comença amb la mort de la persona 
cuidada, i el moviment cap a la reconstrucció de la nova vida. 

En el primer moment que es pren consciència de la fi de l'etapa 
de cuidador és en l'enterrament. Així, dos dels informants guarden un 
record emotiu de la cerimònia i ho viuen com un reconeixement al seu 
familiar i a la seva tasca. 


Milers de missatges al facebool, coneguts i saludats..., jo no recordo 
haver abraçat tanta gent o que tanta gent m'abracés com el dia del seu 
enterro, i sentia, I aquesta energia crec que la vam sentir. Jo no sóc gens 
esotèric, però sí hi ha una exemplificació de l'afecte, de sentir-te estimat 
va ser allò. I això ens va donar molta energia. (PC14) 


Tal com emergeix del discurs, observem sentiments de satisfacció 
pel que fa a les mostres d'afecte rebudes en les cerimònies, ho viuen 
com un estímul positiu. Valoren molt la presència d'aquells familiars, 
amics i coneguts amb qui en algun moment han compartit la seva etapa 
de cuidador. 


Vam rebre molts i molts condols, va ser un funeral molt xulo, molt maco, 
va venir molta gent, jo no em vaig enterar massa bé, perquè estava pen- 
dent de l'acte i no de la gent. Però va venir moltíssima gent. A veure, la 
gent estimava a la Sara i sabien com nosaltres estimàvem a la Sara i això 
ho veus. (PC8) 


Els dies després de la cerimònia, els postcuidadors tornen a la seva 
vida diària sense el seu familiar, sense la seva tasca de cuidar, tal com 
s'ha descrit en l'anàlisi de la subcategoria del buit, amb la pèrdua de la 
finalitat de la seva vida. En una primera fase apareix el dol latent, és a 
dir, és una fase plena d'incerteses en la qual els postcudiadors no són 
conscients d'estar experimentant el dol, i els seus sentiments no són ex- 
pressats de manera oberta, cosa que obliga els postcuidadors a amagar 
la buidor (Piccini, Bernaldo de Quirós i Crespo, 2012). 


.. va morir en divendres i teníem bitllets per anar a Canàries en di- 
lluns, tots quatre. I el diumenge al vespre havíem fet tota la cerimònia, 
les cendres, no sé què, i ens ho vam plantejar i vam dir: "Què hem de 
fer, quedar-nos" I ens ho vam plantejar i vam anar. l ens hem vam 

anar els tres. Canàries és les vacances somniades de molta gent, el lleu- 
re, les platges, i jo crec que nosaltres estàvem flotant, estàvem flotant. 
Va ser com un, de fet tenir pendent tornar a Canàries per veure-ho, 
per veure com és. Perquè realment portàvem el dol tan sagnat i tan a 
sobre que va ser com una descompressió literal tant d'espai i de tot 
molt forta i molt llarga, perquè eren quatre setmanes, perquè era tot 
el mes d'agost de vacances. I la primera percepció de pèrdua va ser al 
tornar. (PC14 


En el discurs dels informants no solen aparèixer expressions rela- 
cionades directament amb el dol, tot i això cal destacar que sí que apa- 
reixen aspectes relacionats amb el dol anticipatori, sobretot en aquells 
postcuidadors que cuidaven d'un fill: 


És veritat que el seu coeficient de fragilitat havia augmentat, ja ens ha- 
via donat un parell d'ensurts en els últims anys. (PC14) 


Dins d'aquesta etapa de tancament, s'engloben unes rutines i unes 
tasques relacionades directament amb la mort, com ara els tràmits ad- 
ministratius, econòmics i legals, així com el fet de desfer-se d'aquells 
objectes de la persona difunta que ja no són necessaris. Aquest ritual 
forma part de les rutines de tancament quan alguna persona estimada 
mor. En aquest cas, es veu augmentat donat el volum d'ajudes tècniques 
i material sanitari dedicat a la cura del familiar. Un fet que crida l'aten- 
ció és que tots aquests materials no són llençats, sinó que són redistri- 
buits a persones o entitats que ho necessiten, ja que tenen molt present 
les dificultats per adquirir-los i els seu cost econòmic. Pel que fa a la 
temporalitat, tots els informants coincideixen que aquest buidatge es fa 
abans dels tres mesos. 


Va haver-hi com un buidatge de tots els armaris i tal, jo recordo omplir el 
cotxe de tots els seus artiguis: dues cadires de rodes, un pla vertical, tot 
un seguit de coses per portar-les a l'escola perquè les aprofités un altre nen i 
també per treure-ho de davant. (PC14) 


Continuant amb les rutines instrumentals de tancament, els 
postcuiadors fan referència a una sèrie de tràmits administratius i eco- 
nòmics com ara canvis de titularitats, comunicació de defuncions, bai- 
xes administratives, que duren més d'un any. Aquests tràmits compor- 
ten un augment de l'activitat dels postcuidadors: 

Primer afio. Yo tengo muchísimas actividades, de que tengo que arre- 
glar 80.000 papeles, el gobierno te da cinco o seis meses, ya no me acuer- 
do muy bien, para arreglar todo, buscar papeles. O sea, tenía un mon- 
tón archivadores allà en el despacho. Y estaban todos los papeles, lo 
del testamento que es lo primero que tienes que mandar para las últimas 
voluntades y todo esto. El primer afio se te va en todo eso. En cambiar titu- 
laridades, en hacer esto que ya te digo que es medio afio. Hablar con tus 
hijos. Había muchas cosas que estaban arregladas porque primero, que 
mi marido ya había arreglado conmigo cuestiones económicas. (PC12) 


Un dels factors que angoixa més els postcuidadors en aquesta fase 
de transició és la diversificació de l'administració i la lentitud a l'hora 
de resoldre els tràmits: 


..encara després d'aquell mes de maig que jo estava superant el dol, en- 
cara rebia coses de l'administració a nom d'en Llucl O exigint-me que 
no... va haver-hi una cosa demencial: que és que em deien que havia 
cobrat dos mesos més de la Llei de la dependència, saps2 A sobre et 
renyavenl Escolta, s'ha mort, vam fer els papers, vull dir, la sensació era 
de dir: hòstia, en una cosa tan delicada com això hi hauria d'haver com 
una oficina única o com un boto únic que tothom es donés per assabentat.v 
Perquè això es va allargar molt i era emprenyador, i a part pensava, és que 
és irònic. (PC14) 


Aquesta questió pensem que depèn d'un factor sociocultural i de 
les polítiques pròpies de cada país, ja que en els estudis anteriors com 
el de McCarron (2015) es descriu la mateixa angoixa, però generalitzada 
en l'obtenció del certificat de defunció. Així doncs, tal com apunta Marc 
caldria pensar a fer més àgils tots els tràmits administratius, per tal de 
poder facilitar la transició, ja que aquests tràmits que són generals cada 
persona els viu d'una manera molt sentida. 

En aquesta fase de transició, els postcuidadors segueixen mante- 
nint aspectes que els recordin la seva vida de cuidador, per omplir el 
seu buit i per recordar tota la seva etapa dedicada a tenir cura del seu fa- 
miliar. En sis dels informants emergeix aquest fenomen. Crida l'atenció 
el testimoni d'Angeles, ja que el seu marit va estar ingressat a l'hospital 
durant els últims mesos de vida, i en preguntar-li per l'hospital ella ens 
explica que els primers moments després de la mort del seu marit anava 
a veure el company d'habitació del seu marit i a cuidar-lo: 

A veces iba a ver a Pedro porque me daba pena, y él se alegraba pero el 
pobre estaba muy mal, a veces gritaba y trataba mal a las enfermeras 
y al final lo trasladaron a Amposta a lo de los locos, porque fue el 
companero de habitación de mi marido, y me daba mucha pena, un chico 
joven y con esa vida, y a mí no me costaba nada y él se alegraba 4 así 
veia a la gente del hospital. Pero fue al poco de morir. (PC3). 


D'aquest discurs sorgeix el concepte de mantenir-se connectada en 
el tancament, que és, d'una banda, un element de preparació per al tan- 
cament i, d'una altra banda, força aquest tancament. Cap dels autors 
anteriors ho ha referit. El que ens explica Angeles és que en els primers 
moments de la fase de tancament ella s'aferrava a allò que li quedava 
de la seva etapa de cuidadora: el company d'habitació i el personal de 
l'hospital. Aquest fet crida molt l'atenció i, per tant, és un concepte que 
requereix un estudi en profunditat. És per això que s'han revisat totes 
les entrevistes per veure si el patró es repeteix en altres informants. La 
Carmina recorda la seva etapa de cuidar el seu marit i s'ofereix a cuidar 
una veina: 


Y entonces, como la conocía, conocida, la llamé y le comenté digo: €Oye 
mira, 4/0 como he cuidado mucho a Luis y un poco sé, si quieres algún rato 
vengo a hacer compafiía y a cuidarlo." (PC11) 


Per tant, podem observar com mantenir-se connectat en la tasca de 
cuidar i anar sortint progressivament pot afavorir la transició cap a la 
nova vida. 

Tal com descriuen Hash (2005) i Lartin (2010), i tal com hem vist 
en la categoria del buit, en aquest període hi ha un canvi en la rutina de 
les persones: 


Sí que notas ese cambio del estar todo el día pues con una persona de- 
pendiente a tu cargo a ser completamente libre, a poder hacer lo que quieras 
cuando quieras sin tener que estar pendiente de unos cuidados ni de 
nadie. (PC7) 


A causa d'aquests canvis en aquesta fase, referida per alguns au- 
tors com un crash, poden apareixen problemes de salut, entre els quals 
destaquen els síndromes depressius tal com descriuen Hash (2005) i 
Rim (2009) en els estudis, respectivament. En la nostra mostra, quatre 
cuidadors han manifestat implícitament que van patir estrès i depressió: 

I al final després d'una setmana d'estar així que no dormia, estava can- 
sada contínuament, hi havia coses que no les podia fer, qualsevol esforç 
físic, tenia el dolor, com una espècie de dolor. Llavors, vaig consultar 
amb un metge i em va dir: atens un quadre d'estrès de llibres, em va dir. 
Em va donar una miqueta de medicació i vaig estar 4 o 5 mesos prenent 
la medicació i llavors em vaig tranquil-litzar i vaig reflexionar una mica 
del per què m'havia passat. (PC10) 


Com podem veure en el discurs de la Cinta, és important el suport 
professional i el fet que la postcuidadora sigui conscient del seu proble- 
ma emocional fa que pugui reflexionar sobre si mateixa i assimilar la 
situació. 

Comencé a somatizar mucho a nivel físico, a nivel de enfermedades, a ni- 
vel de estrés, a nivel de piedras en la vesícula, no comer, y llegar incluso 
a una depresión muy gorda./...J Los efectos son mucho mús duros y devasta- 
dores de lo que realmente yo me pensaba. Y hablando con profesionales me 
decían el sistema nervioso ha llegado a un punto que esta sobresatura- 
do y estàs haciendo una petada por un cúmulo de cosas. (PC7) 


Pel que fa al suport familiar, social i professional percebut en els 
postcuidadors hi ha algunes diferències entre les publicacions anteriors 
i el nostre estudi. Larhein (2010) va concloure que una vegada finalitza 
el temps de cuidador el suport familiar i professional desapareix, ho 
defineix com un cop de porta dels professionals implicats en el suport a 
la persona dependent. Els seus participants se sentien molt sols i expe- 
rimentaven un fort sentiment d'abandonament. També Cronin i altres. 
(2015) fan palesa la manca de preparació dels professionals en el suport 
a l'etapa de postcuidadors. En el context descrit, els participants refe- 
reixen un bon suport familiar, valoren la proximitat dels fills i poder 
desenvolupar activitats conjuntament, i creuen que han tingut l'ajuda 
necessària per part de la família. Aquests resultats referents al suport 
familiar són similars als de Larlein (2006), que va descriure que la família 
brinda un suport emocional i instrumental. 


..tenim garriga (terra, hort) i me'n vaig anar en mon fill a la muntanya, 
i allí mos ho vam passar tots dos, i llavors que ne tinc un altre que mos 
venia a ajudar tot lo que podia i mira i així vam anar fent. (PC2) 

Pel que fa a les amistats, durant l'etapa de cuidador moltes d'aques- 
tes han canviat, i els postcuidadors se senten més recolzats i compresos 
per les amistats que han estat vinculades a la seva etapa de cuidador. 


Por un lado apoyo personal a través de las amistades, més amistades de lo 
que eran las amistades anteriores. (PC7) 


En el discurs dels participants no figura cap referència relacionada 
amb el suport professional en la transició, pensem que, tal com apunta- 
ven Cronin i altres (2015), aquest fet pot tenir relació amb la manca de 
formació dels professionals sanitaris sobre la tasca de postcuidar. 

Una de les coses més molestes en la transició per als postcuidadors 
són les expressions rebudes per coneguts o per la societat referents al 
merescut descans per haver finalitzat la seva etapa com a cuidadors. 
Totes les persones que van tenir cura dels fills en fan referència i també 
quatre dels postcuidadors dedicats a cuidar gent gran. 


Ni quina sort que s'hagi mort, ni res. S'ha mort perquè s'havia de morir. 
(PC8) 


Una mania que té la gent, que deia: "home, com a mínim ara estareu més 
tranquils, no tindreu tanta feina." I pensaves: " No em diguis això, me cago 
en la putal, no ens digueu que ara estem més bé", perquè de bona fe la gent 
té la tendència, fa una muntanya, veu al teu nen allà desmanegat a una 
cadira i pensen quina por, mira, com a mínim ara descansa. (PC14) 


Com que aquest concepte apareixia en moltes entrevistes, es va 
indagar i els postcuidadors van referir una construcció de la realitat ab- 
solutament errònia, o punts de vista totalment oposats. Per una banda, 
trobem les persones que mai han estat cuidadores i que viuen allunya- 
des de la vida diària dels cuidadors, que en algunes ocasions veuen el 
món de cuidar com una muntanya i, tal com descriu Marc, els nens mul- 
tidiscapacitats, com a monstres. I, per una altra banda, ens trobem els 
postcuidadors immersos en un procés de trencament i reconstrucció de 
la seva vida, en la qual s'ha finalitzat un objectiu vital que era tenir cura 
del seu fill. Així doncs, el que per a la societat és una sort els cuidadors 
ho viuen com una desgràcia i aquesta visió oposada pot generar con- 
frontacions morals que poden afectar la relació dels postcuidadors amb 
altres persones. 

3.2.3 Moviment cap a la nova vida 


Aquest concepte fa referència a com els postcuidadors comencen a mou- 
re's cap a la nova vida. Inclou les activitats de cuidar d'un mateix man- 
tenint-se actiu, començant a involucrar-se en activitats socials i prendre 
consciència de la situació de canvi (Cronin et alii, 2015). Les fases de la 
transició no són lineals i, per tant, cada persona viu el seu procés i ini- 
cia aquest moviment amb el seu ritme. En el discurs es poden observar 
indicatius que fan referència al tempo que necessita cadascú per repren- 
dre activitats, viatjar, recobrar amistats, etc. Es tracta d'una transició 
complexa, en la qual els postcuidadors comencen el moviment cap a la 
reconstrucció del que serà la seva nova vida quotidiana. Els informants 
defineixen temporalment la seva transició i el seu moviment: 


Segundo afio, pues bien. Ademús yo siempre he viajado mucho y seguí 
viajando, de hecho, a los tres meses de morir mi marido, unos amigos 
con los que viajamos se fueron a Portugal y les dije: eme voy con voso- 
trosx. Segundo afio, pues yo me empecé a apuntar a una serie de actividades. 
Y luego también tengo nietos, echar manos pues todas las que pudieras. 
(PC11) 


Crida l'atenció que un terç dels informants refereixen que quan 
pensaven que estaven refent la seva vida van notar un empitjorament. 


Yo pienso que es el tercer afio el que te da el bajón. Y luego ya, pues 
bueno, lo vas superando. (PC10) 


Més de la meitat dels informants fan referència a una millora 
després del tercer any. En aquest any, tenen la sensació d'empitjorament 
però una vegada superat el procés comencen a prendre consciència que 
estan refent la seva vida. 


Bueno a partir dels tres anys vaig fent, estava bé però era com a molt 
soso, inclús fins i tot tenia la sensació de que no era real tot, de que 
era com si somies /...JA més, després dels tres anys aquests de recupe- 
rar-me, pues ja comences a fer coses: comences a treballar, comences a allò. 
(PC8) 


Com s'ha descrit anteriorment, les nostres troballes quant a tempo- 
ralitat contrasten amb les de Larhein (2006), ja que referia que la transició 
durava aproximadament un any i en la mostra d'aquest estudi la trans- 
ició pot durar fins a passats els tres anys. 

Quan el postcuidador té una vida laboral activa, un dels elements 


clau és 


la incorporació a l'activitat laboral. De la incorporació al treball 


en destaquen dos sentiments positius: la sensació d'alliberament i la 
percepció de poder-se dedicar amb menys o amb més intensitat, a la 
feina, cosa que genera satisfacció. 


A nivell laboral, sí que quan vaig acabar, per una part va suposar una 
alliberació perquè jo pensava que em podria dedicar a lo meu tranquil- 
lament, sense cap càrrec de consciència, perquè això també és impor- 
tant. (PC10) 


Intento refer la meva vida i em poso a treballar, i em dedico a mi, el que 
he de fer més bé és treballar i dedicar-me a mi. (PC8) 


Per contra, es fa palès un fort sentiment de frustració quan a causa 
del temps invertit a cuidar els postcuidadors tenen dificultats per incor- 
porar-se novament al món laboral tal com ho explica Pedro: 


Yo venía del mundo de la comunicación audiovisual y pensaba para 
qué he estudiado lo que he estudiado, para qué he hecho lo que he hecho 
y cuando vaya a enviar un currículum a alguien me diré: Bueno, 4y 
estos últimos cinco o diez afios qué has hecho2, Estàs completamente obsoleto. 
(PC7) 


Un dels elements indicadors d'assoliment del moviment de la 
transició és el sentiment que manifesten els informants de sentir-se bé, 
al cap del temps viuen aquest sentiment que emergeix espontàniament, 
en qualsevol moment de la vida, i els postcuidadors no saben com de- 
finir-ho exactament, és una sensació de tornar a sentir-se bé amb un 


mateix: 


Jo, personalment, i això és molt íntim, jo personalment recordo, i ho 
recordo a més perquè van ser uns dies que vam estar a Zagreb a un con- 
grés literari amb dos amics més, i allà, això era al maig de l'any seguent, 
i allà vaig tenir la primera sensació de que superava el dol. (PC14) 


Aún habiendo escrito un libro, aún habiendo llegado profesionalmente 
a donde he llegado yo creo que el mejor momento el mejor punto empiezo a 
tenerlo ahora. 22 meses después. (PC7) 


Cal insistir que la transició de la tasca de postcuidar és una trans- 
ició complexa i multifactorial, en la qual les persones que abans eren 
cuidadores han perdut els referents i s'han de moure cap a una nova 

vida. Una nova vida que estarà marcada per la redefinició de nous rols, 
l'abandonament de la tasca de cuidador, i el trencament del fort vincle 
personal i afectiu que els unia amb el familiar dependent. 

Pel que fa a la comprensió del que significa aquest trencament 
del vincle envers la persona cuidada és útil recórrer a la tesi de Pereira 
(2011), en la qual descriu els quatre aspectes que configuren la immersió 
en la vida de cuidador i en la vida de la persona cuidada: 1) la pèrdua 
del control del temps, 2) sentir-se sol, 3) expectatives fallades i 4) fer-se 
càrrec de la vida d'un altre. Aquesta seria la transició que una perso- 
na experimenta en esdevenir cuidador principal. Ara bé, quan esdevé 
postcuidador haurà d'experimentar aquesta transició a la inversa. 

En aquest sentit, un factor comú que apareix en tots els relats és 
la pèrdua del control del temps, mentre que quan van esdevenir cuida- 
dors la pèrdua del control del temps estava marcada per l'organització 
temporal segons les tasques de cuidar i experimentaven una desestruc- 
turació del temps personal. En la transició de la tasca de postcuidar les 
persones passen de tenir una estricta organització del temps basada en 
les necessitats de cures del seu familiar a experimentar una sensació de 
no saber què fer del seu temps amb un gran període de temps lliure buit, 
desorganitzat i en el qual no troben cap finalitat. 

La soledat també està present en l'etapa de postcuidador, en aquest 
cas, definida pel buit, que tal com s'ha descrit està compost per factors 
instrumentals i emocionals. Per tant, els postcuidadors han de ser capa- 
ços d'omplir aquest buit cercant noves ambicions i finalitats en la seva 
nova vida. 

Pereira (2011) va definir discrepàncies a l'hora d'esdevenir cuida- 
dors, del discurs dels postcuidadors sorgeixen algunes discrepàncies 
que cal tenir en compte en els postcuidadors familiars: 

Discrepàncies administratives: Els postcuidadors voldrien resol- 
dre tots els tràmits administratius relacionats amb el tancament de l'eta- 
pa de cuidador, el més aviat possible, cosa que resulta complicada per 
a l'organització administrativa. Això fa que les persones es vegin im- 
merses en un procés cíclic repetitiu que pot dificultar la seva transició, 
ja que genera sentiments d'impotència i d'indefensió davant el model 
organitzatiu i burocràtic. 

Discrepàncies socioafectives: Els postcuidadors modifiquen les se- 
ves relacions socials durant l'etapa de cuidador, una vegada aquesta 
finalitza han de tornar a establir noves relacions socials, però que en la 
majoria dels casos no seran tan íntimes com en la seva etapa de cuida- 
dor. 

Discrepàncies en els projectes personals: Una vegada finalitza la 
tasca de cuidar, la persona es veu immersa en un món on ha de redefinir 
els seus projectes personals, les relacions familiars i el contacte amb el 
món laboral. Aquests aspectes tenen una especial rellevància quan la 
persona ha deixat, durant molts anys, els seus projectes personals per 
abocar-se al projecte de cuidar el seu familiar. 

Finalment, el postcuidador ha de sortir de la vida de l'altre. El vincle 
que s'estableix durant la vida de cuidador és molt fort, tal com descriu 
Pereira, amb la mort de la persona cuidada el postcuidador ha de sortir 
de la vida de l'altre i tornar a prendre les regnes de la seva vida. Pro- 
gressivament, les persones van ocupant el seu temps, van redefinint les 
seves relacions socials i van tancant les finestres de l'etapa de cuidador 
per (re)construir una quotidianitat marcada per les noves rutines i les 
noves relacions amb els altres. 

GRÀFIC 9. L'engranatge que sustenta el moviment. Font: Elaboració pròpia a 
partir de Pereira (2011). 


En aquesta figura, seguint el model de Pereira (2011), es descriu 
gràficament el moviment cap a la nova vida. Així doncs, el postcuida- 
dor, una vegada finalitza la seva tasca, ha de trencar amb el vincle que 

havia creat amb el seu familiar i ha de fer front a les discrepàncies que 
sorgeixen en la tasca de postcuidar, ha d'anar treballant per tal d'ocupar 
el temps i buscar una nova finalitat a la seva vida, i, tal com ha emergit 
del discurs, sempre viurà amb el record de la seva etapa com a cuidador. 
Aquests elements són els que constituiran l'engranatge que farà moure 
la persona cap a la reconstrucció de la seva vida quotidiana i, per tant, 
de la seva nova identitat com a postcuidador. 


Idees clau: Transició de la vida de cuidador a postcuidador 


Es tracta d'una transició complexa i cíclica amb avanços i 
retrocessos al llarg del procés. 

La transició pot començar abans de la mort de la persona 
cuidada. 

Del discurs emergeix el concepte de buit del postcuidador 
compost per factors instrumentals i per factors emocionals, 
alguns aspectes que el configuren són: no saber què fer amb 
el temps, el procés de dol, la pèrdua del sentit de la vida i el 
buit de l'espai físic. 

En aquesta fase de transició, els postcuidadors segueixen 
mantenint aspectes que els recordin la seva vida de cuida- 
dor. 

En aquesta fase s'engloben unes rutines de tancament rela- 
cionades amb la mort de la persona cuidada. 

Un dels factors que angoixa més els postcuidadors en aques- 
ta fase de transició és la diversificació de l'administració i la 
lentitud a l'hora de resoldre els tràmits. 

No es percep un suport sanitari i social específic. 

3.3 Nova vida com a postcuidador 


En aquesta categoria s'engloben aquells aspectes de la quotidianitat 
que els informants han incorporat en el seu nou dia a dia. Tal com s'ha 
referit al primer capítol, la vida quotidiana (Villegas i Gonzalez, 2011) 
està carregada de rutines i símbols, construits mitjançant interaccions 
grupals (Vigotshey, 1977), i que al-ludeixen a processos d'intersubjectivi- 
tat que, a la vegada, serveixen de base per a la construcció dels sabers 
dels que practiquen la vida social en determinats contextos. Per tant, 
podem definir que la vida quotidiana dels postcuidadors esta composta 
pel context domèstic, és a dir, per aquelles tasques i rols que la persona 
desenvolupa dins un nucli familiar, per un context social relacionat amb 
les activitats i les relacions amb els altres, i per una raó de gènere. 

Tal com s'ha descrit anteriorment, en la transició ja es va configu- 
rant aquesta nova vida quotidiana, en la qual els elements facilitadors 
ajudaran a que la persona assoleixi aquesta nova etapa. 

En més de la meitat del discurs dels entrevistats, els informants 
parlen de la seva vida actual, del seu dia a dia i de com han reconstruit 
la seva vida. Cal remarcar que la quotidianitat està formada per ruti- 
nes, i per les relacions familiars i socials. Per tal de comprendre aquesta 
categoria, s'han establert les subcategories que es mostren en la taula 
seguent: 


Categoria: Nova vida com a postcuidador 
Subcategories /J Rutines en la vida de Relacions i suport al 
postcuidador. postcuidador. 
Conceptes — Rutines — Relacions familiars 
— Ocupació del temps — Relacions socials 
— Viure amb el record — Suport als postcuidadors 
Indicadors Rutines, tasques domèstiques, /J Família, fills, néts, 
temps, aficions, associació, professionals, suport, 
voluntariat, record. amics. 


TAULA 9. Categoria Nova vida com a postcuidador. Elaboració pròpia. 

3.3.1 Rutines en la vida de postcuidador 


La definició de rutina segons el Diccionari de la llengua catalana de l'Insti- 
tut d'Estudis Catalans: eCostum pres de fer una cosa d'una certa mane- 
ra-. Els participants defineixen les rutines com el seu dia a dia, relacio- 
nat sobretot amb les tasques domèstiques. 


Escuro, faig lo dinar, poso la rentadora, algun dia faig, quan arriba mon fill: 
etrau-me tu la rentadora,, pos la trau, i mira, i així anem fent... (PC2) 


En aquests discurs, es pot copsar la visió de gènere en què les tas- 
ques domèstiques i la cura de la llar són atribuides a la dona, que al ma- 
teix temps té cura dels fills. En el discurs d'en Pep, es pot veure com la 
seva rutina està configurada fora de la llar, tot i que també se li atribueix 
la tasca de tenir cura dels néts. 


Doncs mira, surto al matí i vaig a esmorzar a un bar, trobo una colla 
d'amics, que he fet un grup molt maco. També aprofito per llegir el Di- 
ari de Tarragona i després cap a casa. Faig de cangur amb els meus néts. 
Vinc aquí a Tarragona, van al col-legi, i els recullo anem a berenar i després 
a un el porto a anglès. (PC5) 


En el discurs de la Teresa podem apreciar com tots els dies són 
iguals, menys els diumenges que és el dia de la reunió familiar: 


Pues anar passant i esperant que vingui el diumenge, que es lo dia que ma- 
tino més perquè així arreglo les coses i... però els altres dies pues mira... 
m'aixeco tard i vaig fent la faeneta, trobo els dies curts i llargs. Los diumenges 
pos los visc en alegria, faig les coses allò pos com igual que si visquesa ell 
i parlo i faig: aveus Antonio, ara avui pujaran tots. (PC1) 


Aquest fenomen es repeteix en el discurs de quatre cuidadors 
més. Es pot observar com els dies laborables les tasques de la llar són 
un element variable en la vida de les postcuidadores, és a dir, no tenen 
una rutina establerta com quan cuidaven del seu familiar, més aviat 
predomina el discurs de: tinc tot el dia per fer-ho (PC1). En canvi, els 
dies de reunió familiar el temps de dedicació a les tasques es torna a 
organitzar i motivar, igual que en la vida de cuidador. Aquesta deses- 
tructuració del temps és un dels principals canvis en la nova vida com 
a postcuidador. 

Una vegada acceptada la pèrdua és el moment que es recuperen 
algunes aficions que s'havien abandonat durant la tasca de cuidar o en 
comencen de noves. 


Buscant alguna cosa que satisfés les meves ambicions. Tant psicològiques 
com físiques. Mira m'he dedicat a fer viatges, a organitzar viatges pel barri, 
l'agrupació aquesta de ferrocarrils. I...) Podríem dir, mirar de buscar coses 
que m'entretinguin. M'agrada la física, estic escrivint un llibre de física 
per a la meva néta, de física elemental, això m'ha omplert moltes hores. 
I no llegeixo novel-les ni gaires coses, llegeixo llibres d'història. (PC6) 


Participar en activitats no només és una manera d'omplir el temps, 
sinó que va molt més enllà, és una via que els permet sentir-se integrat 
dins de la comunitat o societat, descobrir noves finalitats per a la seva 
vida, sentir-se útil i poder realitzar-se personalment. En definitiva, aju- 
da a omplir el gran buit de l'etapa de cuidador. 


Voy a informàtica, vamos con esta amiga a cantar, vamos a imglés, 4Por 
qué2 Porque algún día que por ejemplo al principio no, pues me podía 
estar en la cama hasta las 12.00, hasta la 1.00, porque no tenía, nada 
me esperaba, nadie me controlaba, nada me importaba. Solamente me 
interesa ocupar mi vida ya me doy cuenta. (PC12) 


En el fet de realitzar activitats imperen tres elements que en la 
transició es poden haver perdut: obligació, implicació i estructuració, 
entenent obligació com allò que un està obligat o imposat a fer en relació 
a normes, ja siguin legals o morals, en aquest cas autoimposades per 
la persona. La implicació té relació amb la voluntat dels postcuidadors 
de participar en les activitats per tal de buscar aquesta nova finalitat 
de la seva vida, i, finalment, l'estructuració que vol dir saber organit- 
zar-se per tal de poder assistir i desenvolupar aquestes activitats. Tal 
com s'observa en el discurs anterior, la Paquita no tenia cap necessitat 
de matinar, d'organitzar-se el temps, cap obligació, fins al moment en 
què comença a realitzar activitats que per tal de poder desenvolupar-les 
s'ha d'imposar uns horaris i unes normes. 

Aquests resultats concorden amb els de Larlein (2010) i amb els de 
Cronin (2012) en el sentit que els postcuidadors busquen activitats per 
tal d'ocupar el seu temps. També resulta interessant el fenomen descrit 
per aquests autors i que és similar en la nostra mostra. La necessitat 
d'involucrar-se en les associacions de malalts i familiars i en tasques de 

voluntariat lligades a la tasca de cuidar. El 6520 (nou del total) dels parti- 
cipants dedica part del seu temps al voluntariat i a l'associacionisme. Un 
aspecte que cal destacar és que els postcuidadors viuen positivament el 
fet de poder ajudar les persones. Fins i tot alguns manifesten que la tas- 
ca social els ajuda a satisfer alguns dels seus sentiments. Aquesta mena 
de sentiment els ajuda a mantenir-se connectats amb la seva vida de 
cuidador i a satisfer les seves necessitats: 


O sea 10 soy yo la que ayudo. A mí me ayuda el voluntariado. A mí me ayuda 
vamos... No, pero es que me lo paso bien. Luego ya no es una ayuda. O 
sea, yo pienso que la ayuda aparte de pasàrtelo bien tiene que costarte 
algo. Pero es que no me cuesta y estoy feliz. (PC11) 


No entro a valorar-ho, és una cosa que faig molt a gust i per mi no té 
mèrit. Perquè en certa manera això m'ajuda a mi. (PC5) 


Aquesta troballa resulta important per tal de plantejar programes 
d'ajuda a cuidadors, incloent els postcuidadors, ja que, per una banda, 
es pot aprofitar l'experiència i els coneixements dels postcuidadors en 
l'ajuda a nous cuidadors i, per una altra, pot augmentar la seva auto- 
estima. Aquest fet es veu al Grup d'Ajuda Mútua en què participa una 
de les nostres entrevistades. En aquest grup convergeixen cuidadors i 
postcuidadors (que ja formaven part del grup quan eren cuidadors) i 
s'hi estableix un vincle de suport molt cohesionat que genera una rela- 
ció d'amistat que continua fora del GAM: 


Una relació pues quan ens veiem, ens fèiem una abraçada amb ganes de 
contar-nos tot el que havia passat durant aquell temps, a vegades mos 
trobàvem en grup sense fer una reunió a la C. R. (local de reunió del 
grup), mos trobàvem per a fer un cafè fora del grup. (PC9) 


Tres de les postcuidadores que no formen part de cap moviment 
associatiu, segueixen vinculades a la tasca de cuidar, com a cuidadores 
secundàries de persones properes al seu nucli familiar: 


Cuando voy al pueblo ayudo a mi sobrino con su madre por que vaya 
pobres (mirada baixa). Yo lo siento por él y por mi hermana. Cuando 
llegué este verano al pueblo estaba sucia, con la ropa vieja y fui a comprarle 
ropa, y le ayudé a bafiarla. Y claro cuando llegas lo primero que hace la 
gente es cAy, Antonia, tu hermana està muy malo, Antonia, çhas visto 
a tu hermana2, y claro te preocupas pero yo no estoy siempre allí. PC3) 

Aquesta expertesa es dóna per la connexió i l'experiència adqui- 
rida durant l'etapa de cuidadora. Així, amb els anys, la cuidadora ha 
anat elaborant un rol perpetu de cuidadora en el nucli familiar, i tot i 
que en el moment actual no cuidi ningú, és un referent per a familiars 
o amics que cuiden dels seus familiars, i en la postcuidadora emergeix 
l'obligació-satisfacció de donar-los suport. 

Per als cuidadors que estan en edat laboral, una manera d'ocupar 
aquest temps és abocar-se novament a la seva feina: 


Mi trabajo es muy variado. Es como me gusta y funciono mejor, o sea yo 
sentado en un despacho ocho horas al día no podría, entonces voy cam- 
biando. (...) Es una mezcla de muchas cosas. En 18 meses ha cambiado 
completamente mi vida. (PC7) 


Dels aspectes positius del treball en deriva la satisfacció laboral de- 
finida com el resultat entre la motivació amb l'activitat efectuada i la for- 
ma en què l'individu percep la relació entre esforç i recompensa (Clarhe, 
Osvvall i VVar, 1996), i d'acord amb les funcions que Jahoda (1987) adscriu 
a la vida laboral (organització del temps, relacions interpersonals fora 
del nucli familiar, estatus social, clarifica la identitat personal, requereix 
d'una activitat quotidiana, etc.), podem dir que reincorporar-se al món 
laboral és un element facilitador de la transició i que genera benestar en 
la nova vida quotidiana dels postcuidadors. 

De les hores i el temps dedicats a l'activitat laboral en deriva un 
altre dels aspectes positius d'aquesta activitat laboral com és el suport 
que perceben els postcuidadors per part dels companys de treball amb 
qui s'estableix una relació, que ajuda a omplir el buit de la pèrdua. 


Em vaig sentir recolzada, molt recolzada per les companyes de la feina que 
era on passava més hores durant el dia. (PC10) 


El record del familiar a qui van cuidar estar molt present en les 
vides dels participants. Aquests record s'ha vist en els espais, a les ca- 
ses on s'han realitzat les entrevistes hi havia fotografies, escrits, cartes i 
objectes de la persona difunta, cosa que confirma que el record conviu 
amb la necessitat de reestructurar la nova vida. La idea central és que el 
record està omnipresent en el discurs dels postcuidadors i tal com s'ha 
descrit en l'anàlisi de la primera categoria, es tracta d'un record positiu, 
idealitzat amb el pas del temps. 

En alguns casos, el record de la persona cuidada es retroalimenta 
amb rutines de caire espiritual que confeccionen una part de les rutines 
dels PC. 


..dos dies a la setmana pues me'n vaig al cementeri que és lo que més 
me fa i estic un rato allí... pos diràs que parlo com si me pensés que ell me 
sent. (PC1) 


Ara lo dia de sant Josep que era lo sant d'ell, primer me porten al cementeri i 
después se'n van. Ahl I de tarde li fem la missa, que ell, a n'ell li agradava 
anar a missa i a mi també. (PC1) 


Així doncs, les cerimònies religioses són viscudes com un home- 
natge al familiar difunt, on sovint s'aplega tota la família i es recorden 
i rememoren moments passats, generalment, en destaquen records 
agradables. Aquests rituals s'incorporen dins a la vida quotidiana dels 
postcuidadors i configuren un calendari per a la família. Així doncs, el 
dia del sant, els diumenges o alguns dies com ara Tots Sants, es confi- 
guren com el dia en què la família s'unirà per recordar i homenatjar el 
seu familiar. 

Aquest record també és present en alguns llocs que havien condi- 
cionat la vida com a cuidador: 


Perquè estic com a casa (al bar habitual), i esmorzo al costat de la rajola on 
ell va morir, i això, si tanques aquesta porta ja no la tornes a obrir mai 
més. l és un record molt dolorós, però jo el puc mirar a la cara, jo el puc 
verbalitzar, i que en podem parlar, i no en fem tabú i jo crec que això és 
el que ens va ajudar més. (PC14) 


Tal com podem observar en el discurs d'en Marc, en moltes ocasi- 
ons els postcuidadors han d'enfrontar-se a records dolorosos o negatius, 
per tal de superar el dol, i per afavorir la transició cal enfrontar-se als 
records i convertir-los en positius. Aquest fet afavoreix el benestar de 
la persona i permet reconstruir la seva vida quotidiana sense sentir-se 
culpable. 

El record també està present en les celebracions o en esdeveni- 
ments clau del nucli familiar i se segueix mantenint l'espai simbòlic de 
la seva presència. 

Otros pequefios homenajes que hacemos a nivel de pareja, que es, po- 
ner una silla vacía el día de Nochebuena, Navidad mayormente a la hora 
de la cena o comida. (PC13) 


Sempre que anem de viatge el tenim molt present quan agafem els avi- 
ons, perquè era molt complicat amb ell, i tot. I fem algun record explícit. 
(PC14) 


Recordar és parar el temps, domesticar-lo, construir-lo, anticipar-lo 
iinclús elaborar un horitzó d'allò que vam ser, i en consequència del que 
som i del que podem ser (Martorell-Poveda, 2015), per als postcuida- 
dors és important recordar allò que van ser, els moments que van viure 
amb els seus familiars per tal de superar el dol i elaborar una transició 
saludable per tal de construir la seva vida marcada per l'absència del 
seu familiar i la pèrdua de la seva identitat com a cuidador. Aquesta 
absència és substituida i idealitzada pel record. 


3.3.2 Relacions i suport al postcuidador 


Un altre dels aspectes que condicionen la vida quotidiana són les rela- 
cions amb els altres. La manera amb què establim les relacions i com les 
relacions socials i familiars formen part de la nostra vida diària. Els par- 
ticipants fan referència al suport i a les relacions en el seu discurs. Les 
relacions familiars es veuen modificades en aquesta nova vida d'una 
manera diferent entre uns postcuidadors i uns altres. Aquest fet pot te- 
nir relació amb el vincle familiar que els unia a la persona cuidada. En 
el seu discurs, la Cinta explica com ha canviat la relació amb els seus 
germans una vegada que la seva mare va morir: 


Quan ella no hi va ser amb el gran vam tenir menys relació, molta menys 
relació, el petit i jo hem continuat amb la mateixa relació de sempre i 
amb la resta de família igual, sempre hem tingut una relació molt propera. 
(PC10) 


S'entén que hi ha tot un seguit de factors que condicionen les re- 
lacions familiars i que en aquesta nova etapa es posa a prova la cohesió 
del nucli familiar. Quan el postcuidador és el pare o la mare, els fills 
ofereixen suport, així ens ho manifesten. 

..amb l'ajuda dels meus fills que no m'han deixat i que estan molt inten- 
sament amb mi. (PC1) 


Cinc dels informants fan referència als seus néts. Expliquen com 
els cuiden, com parlen amb ells i la satisfacció que els suposa tindre més 
temps per cuidar-los. Així doncs, els néts són un element de cohesió 
entre mares i fills. 


Ahora yo con mi nieta de 10 afios tengo una comunicación, pero en esto 
en estas cosas, de la técnica y de todo que me encanta. Y con los hijos 
es imposible porque los hijos estàn súper ocupados, pero tienen sus 
maridos, tienen sus nifios y la abuela pues ya lo tiene todo hecho. (PC12) 


En la (re)estructuració de la vida quotidiana de la tasca de postcui- 
dar un dels aspectes que crida l'atenció és la modificació en els patrons 
de reunions familiars i celebracions. En preguntar als participants, tots 
coincideixen que han canviat. Aquest canvi és determinat, per una ban- 
da, per l'absència del familiar estimat i, per una altra banda, pel canvi 
de rols: mentre abans era la persona cuidadora qui organitzava les cele- 
bracions a casa d'ella, ara ha passat a un segon pla i és la postcuidadora 
que en la majoria dels casos va a casa dels familiars. 


Pues ara vaig a casa d'ells, un dia, un any vaig a casa d'un de l'altre, o si- 
gui que Nadal i Cap d'Any vaig a casa els fills. 1 el dia de Reis ja de sempre, 
sempre venien aquí el dia els reis i ara pues al morir-se ell, pos les nores 
principalment diu ho ham de fer igual, lo dia els reis tots aquí:. (PC1) 


Quan vénen festes, escolta, per exemple a Nadal algun any han vingut 
a casa i continuem fent com si tot fos igual, ara jo vaig a casa de la meva fi- 
lla i llavors és ella qui ho organitza, i amb els néts, i tot plegat. No són unes 
fetes per mi, no és aquí on penso o deixo de recordar lo que era. (PC6) 


Aquest canvi imposat per la família, moltes vegades per evitar un 
record que pot ser dolorós, fa que en algunes ocasions els postcuidadors 
sentin la pèrdua amb més intensitat, ja que viuen les celebracions en un 
ambient no quotidià (com les cases dels fills o de les nores), on a vegades 
se senten incòmodes, i passen de ser l'amfitrió a ser un invitat més. Per 
una altra banda, fa que la persona ho visqui com si les seves habilitats a 
l'hora d'organitzar els esdeveniments familiars hagin disminuit. 

..los fines de semana a preparar la comida los domingos, bueno los que 
quieren. Ahora dirús que les parece que molestan, muchos domingos soy yo 
la que tengo que ir a casa de ellos y otros vienen aquí. (PC3) 


Pel que fa a les relacions socials, tots els informants parlen de can- 
vi. En alguns casos, les amistats es van perdre durant la tasca de cuida- 
dora tal com ens explica Conxi. 


Clar, llavors, jo quan els veia o em trucaven doncs parlava, no tinc cap 
problema en explicar les meves coses, però no em truquis cada dia per 
preguntant-me com esticl perquè al final no t'agafaré el telèfon. Llavors si no 
tenien el respecte a que cadascú és com és. A mi no m'agrada que m'esti- 
guin damunt i més si a sobre els he d'animar. (PC8) 


Un terç dels informants han fet relacions noves vinculades a la 
seva etapa de cuidador i les mantenen en aquesta fase de postcuidador 


Mira avui soparé amb gent de N. (centre on anava el seu fill). Jo amb N. he 
mantingut el contacte i molts dels cuidadors de quan va estar el Lluc i tenim 
relació. I és com una relació de molt d'afecte. I després de vegades atzarosa- 
ment amb alguns pares coincideixes. (PC14) 


Cal destacar que en aquesta etapa les relacions socials no es viuen 
tan intensament, ja que els postcuidadors tenen una manca molt impor- 
tant en la seva vida i, per tant, no tenen el mateix concepte d'amistat que 
en etapes anteriors. Aquest fet pot ser degut a que els postcuidadors no 
troben en la seva vida algú amb qui poder establir un vincle tan estret 
com amb el familiar que havien cuidat. A més, cal destacar que durant 
l'etapa de cuidador es trenca la relació amb algunes amistats, ja que 
l'element prioritari per als cuidadors és el seu familiar. Una vegada el 
familiar mor, resulta molt difícil tornar a establir els lligams trencats 
amb alguns amics. 


..he fet no amics sinó coneguts amb aquestes caminades que la doctora 
em va dir. M'ha agradat caminar tota la vida, ho puc fer i llavors m'he 
apuntat, faig relacions noves. (PC6) 


Organicé a lo mejor unas comidas de los sàbados para que vinieran 
unas amigas a comer, a mí me gusta cocinar, lo hacíamos, pero después 
empezaba que consideraban como una obligación cAy no, porque siempre 
y tals y digo Pues si no os digo nada, ademàs que os hago la comida, 

si no tienen por qué traer flores:. Pero aún eso, bueno pues lo he dejado 
córrer. (PC12) 


Aquest fet té relació amb les relacions establertes en l'etapa de 
cuidadors, aspectes íntims del cuidatge. Així doncs, durant l'etapa de 
cuidadors les persones s'aboquen en la seva tasca de cuidar i, per tant, 
emergeixen alguns aspectes íntims relacionats amb les necessitats d'ali- 
mentació, eliminació, higiene, afectivitat, entre d'altres, que els cuida- 
dors comparteixen amb altres cuidadors que estan passant per la matei- 
xa situació, però una vegada finalitza la fase de cuidador els manquen 
aquests aspectes íntims per poder compartir amb altres cuidadors. 

Hi ha diferències en les modificacions de les xarxes socials dels 
postcuidadors depenent del nucli on viuen. Els fragments mostrats an- 
teriorment fan referència a persones que viuen en nuclis urbans, on els 
canvis són més evidents i profunds, d'altra banda, en els postcuidadors 
que viuen en nuclis rurals s'observa més proximitat en les relacions i, es- 
pecialment, amb les relacions de veinatge que en molts casos perduren 
més enllà de la pèrdua de la persona cuidada. 


I al ser la gent de sempre, vivim com a familiars, perquè les visites quan 
hem estat a l'hospital no m'han fet falta. I si me convé alguna cosa, lo 
primer que te diuen: ade nit i de dia i a l'hora que sigue. Per mi això es 
molt bonic. (PC2) 


..me ve sempre molta companyia (veina). Ara vaig jo també a vegades a casa 
d'ella un rato, però primer, los dos primers anys, igual ella que l'home 
pues tota la tarde venien aquí en mi. (PC1) 


Pel que fa al suport professional als postcuidadors, aquests valo- 
ren la proximitat dels professionals, sobretot els del seu centre d'atenció 
primària, però en el discurs dels informants, encara que reconeixen l'in- 
terès mostrat per la seva situació, no concreten cap activitat específica 


de suport en la seva nova etapa, més enllà d'unes paraules d'ànim sem- 
blants a les rebudes per altra gent de l'entorn. 


Quan me veuen (la metgessa i la infermera) me fan eva vingal Anima't, 
anima'tlo sempre, sempre quan, no que vaigue jo a la consulta només 
quan me troben o així ja veus que em toquen i ava, Tere, vinga vals (PC1) 

En alguns casos, aquest dèficit de preparació referent als cuida- 
dors i els postcuidadors fa que les persones tinguin sentiments negatius 
quant a la percepció de suport rebut. 


El que passa que et sents desemparat tant si cuides com quan deixes de 
cuidar. (PC8) 


En el discurs de la informant, es percep la manca de suport for- 
mal i institucional durant l'etapa de cuidador i en la fase de la tasca de 
postcuidar. Això fa palesa la manca d'un programa específic de suport 
als postcuidadors, cosa que fa que els professionals sanitaris s'hagin de 
preguntar com ha de ser aquest suport. Això va ser una de les preguntes 
que es va realitzar als participants i a continuació es presenta un resum 
de les seves aportacions. La majoria parlen d'acompanyament, la Cinta 
ens explica com ha de ser aquest acompanyament: 


Mentre cuides és important tenir algú que et recolzi. Quan les persones 
que han estat al teu costat mentre el cuidatge, si quan s'ha acabat tot que el 
pacient ha mort i tu ja et trobes que no saps el que has de fer, si no tens ningú 
al costat, et costa molt més. (PC10) 


Va resultar interessant la seva aportació i es va creure convenient 
preguntar-li qui l'hauria de donar aquest acompanyament: 


Des de l'àmbit de l'atenció primària. Perquè la infermera d'atenció pri- 
mària no cuida únicament el malalt, cuida la família, i sobretot i els 
cuidadors i el malalt eren tot un nucli familiar, i per tant quan s'acaba 
tot el període de cuidatge moltes dones es queden que no saben què fer. 


Jo crec que el paper de la infermera és fonamental. Ha d'estar al tanto. Ha de 
citar la cuidadora i preguntar-li: dhi ha alguna cosa que li molesti2o, coses que 
formen part de la quotidianitat, però que són fonamentals per a la recuperació 
de la vida de la cuidadora. (PC10) 


En aquest fragment de Cinta, podem observar com es valora tant 
la infermera com el professional sanitari de referència, és a dir, veuen 
les infermeres com a properes. Més concretament s'atribueix aquesta 
funció a la infermera d'atenció primària, ja que és qui coneix la persona 
postcuidadora i el seu entorn familiar. 

Més enllà del suport al procés de la tasca de postcuidar, un dels 
altres aspectes importants a considerar és el suport en el procés de dol, 
Marc explica com ha de ser: 

El primer i més important és que actui amb naturalitat, que no s'autoim- 
posi cap dol específic o comportament forçat per les circumstàncies. I el 
segon que practiqui la memòria, perquè la memòria el que t'evita és crear bar- 
reres. La memòria flueix i fa que el record que és dolorós per l'absència 
s'emmorosegj, i de sobte l'acabes sentint confortable amb el record. (PC14) 


Alguns participants refereixen que aquest suport ha d'anar acom- 
panyat de polítiques socials que afavoreixin la reconstrucció de la vida 
quotidiana, tal com ens explica Pedro: 


Si muchos ex cuidadores tienen que acabar viviendo de ayudas del es- 
tado, en lugar de entre comillas convertirse en una carga económica para la 
sociedad si encontràramos vías de reintegrarlos dentro de la sociedad y de la 
rueda nos encontraríamos que eso ayudaría a mejorar la economía del 
país en vez de generar un gasto económico para el país. (PC7) 


Tal com s'exposa en el discurs anterior, els postcuidadors mani- 
festen la necessitat d'aportar a la societat tot el que han après en el pro- 
cés de cuidar. Així doncs, caldria valorar individualment la situació de 
cada persona per tal d'estudiar quina és la millor alternativa, per tal que 
construeixi la seva vida quotidiana dins d'una societat multifactorial, 
cosa que farà afavorir la transició. Com s'ha descrit anteriorment, al- 
guns elements a tenir en compte són la facilitació en la reinserció al món 
laboral en el cas de persones amb edat laboral o la inserció en activitats 
col-lectives relacionades amb l'associacionisme de diferents àmbits en 
aquelles persones jubilades. 

Fins aquí, l'anàlisi del contingut de les entrevistes s'ha realitzat de 
manera lineal per tal de poder plasmar en el paper la narrativa dels in- 
formants i identificar les categories i subcategories que emergeixen en el 
discurs. Som conscients que la transició que experimenten els postcui- 
dadors no és un procés lineal com s'ha descrit, ans al contrari, es tracta 
d'una transició cíclica, multidimensional d'on els postcuidadors entren 
i surten, avancen i retrocedeixen en un procés continu de (re)construcció 
de la seva vida més enllà del cuidatge. 


152 


Postcuidadors familiars. Estudi qualitatiu sobre la reconstrucció de la vida quotidiana 


Idees clau: Nova vida com a postcuidador 


e — Enla nova vida com a postcuidador hi ha una desestructu- 
ració del temps. 

e — Una de les necessitats que tenen els postcuidadors és omplir 
la quantitat de temps que els ha quedat lliure. 

e — La majoria dels postcuidadors omplen aquest temps inten- 
sificant l'activitat laboral o vinculant-se a associacions i vo- 
luntariats relacionats amb la cura de les persones. 

e — El record del familiar a qui van cuidar està molt present en 
les vides dels postcuidadors. 

e — Enla (re)estructuració de la vida quotidiana del postcuidat- 
ge un dels aspectes que crida l'atenció és la modificació en 
els patrons de reunions familiars i celebracions. 

e — La identitat del postcuidador implica: el record de la seva 
etapa com a cuidador i les rutines i activitats que desenvo- 
lupa en la seva vida quotidiana. 

e — Hi ha diferències en les modificacions de les xarxes socials 
dels postcuidadors depenent del nucli on viuen. 

e —S'evidencia la manca d'un programa específic de suport als 
postcuidadors. 

3.4 Comprenent la transició dels postcuidadors des de la teoria 
de les transicions d'Afais Meleis 


En aquest apartat es pretén realitzar una anàlisi en detall de la transició 
de la tasca de postcuidar des de la teoria de les transicions de Meleis 
(TTM). 

Anirem descrivint i identificant els diferents elements que han 
constituit la seva transició des dels tres apartats en què la TTM els englo- 
ba o modela: començarem per la naturalesa (tipus, patrons, dimensions 
i propietats), seguirem per les condicions o circumstàncies personals i 
de l'entorn que, dificultant o facilitant el que la seva transició de la tas- 
ca de postcuidar estigui fluint o hagi fluit saludablement, i, finalment, 
detallarem les respostes mostrades. Respostes que permeten determinar 
com de saludable o dificultós està sent el procés. 


Naturalesa de la transició — Condicions de les transicions. Facilitadors i o Patrons deresposta —— 


GRÀFIC 10. Adaptació de la transició de la tasca de postcuidar a la TTM. Ela- 
boració pròpia. 


Naturalesa de la transició 


Si considerem la tasca de postcuidar com una etapa pròpia en la vida de 
les persones que han cuidat, identifiquem que la naturalesa de la transi- 
ció és de tipus situacional i organitzativa, ja que l'afrontament a la nova 
condició de postcuidador implica aprendre a adaptar-se a una nova rea- 

litat que els obliga a modificar i assumir nous rols, els ha fet canviar les 
seves rutines i ha modificat substancialment la seva vida diària. 

Pel que fa als patrons que segueix la transició són múltiples, ja que 
el postcuidador, en moltes ocasions, ha de fer front a canvis de domicili, 
canvis organitzatius i redefinicions del seu paper en el nucli familiar, 
laboral i social. Paral-lelament, experimenten la transició per tal de su- 
perar la pèrdua del seu familiar: marit, esposa, fill, filla, pare o mare. 
En molts aspectes, les dos transicions presenten aspectes similars, cosa 
que fa que es fusionin en una mateixa transició. Així doncs, la transició 
de la tasca de postcuidar engloba també aspectes referents a la mort i al 
procés de dol. 

En alguns casos, la transició s'inicia dies, fins i tot mesos abans que 
el familiar mori, atès que hi ha una preparació prèvia en què el cuidador 
comença a ser conscient i inclús desitja el desenllaç per evitar patiments 
innecessaris a la persona que cuiden. Això marca un procés de dol anti- 
cipatori. Podem dir que la consciència està present en la transició, ja que 
les persones són conscients de la proximitat del canvi. Malgrat això, el 
coneixement de la situació de la persona cuidada no manté una cohe- 
rència amb els aspectes emocionals del cuidador com la manca d'expec- 
tatives, o expectatives negatives, la inexistència d'expectatives positives 
i de preparació, sumat a la falta de motivació i de voluntat de deixar la 
tasca de cuidar reflecteixen aquesta absència de compromís. 


Naturalesa de la transició de la tasca de postcuidar 


Tipus: Situacional, organitzativa 


Patró: Múltiple 


Propietats: 

Consciència: Consciència de la mort de la persona cuidada. 

Connexió / compromís: Manca de voluntat / compromís. 

Canvi: Abandonament tasques cuidar, pèrdua de rols, pèrdua i dol familiar, 
trencar amb la seva vida. 

Punts crítics: Mort del familiar, superació del dol, prendre consciència dels 
canvis, moviment cap a la nova vida, descobriment noves motivacions, 
pèrdua del rol dins de la família (mare, pare, fill). 


TAULA 10. Naturalesa de la transició de la tasca de postcuidar. Elaboració prò- 
pia. 

El canvi que ha portat a les seves vides ha estat l'abandonament de 
les tasques pròpies de cuidar (on s'inclouen aspectes similars a la tran- 
sició de la jubilació (Pérez, 2011), trencar amb el poder dins de la família, 
trencar amb la seva vida ja configurada i quedar-se orfes d'aquest rol 
social, no ha estat ben acceptat. El efectes d'aquest canvi, importants per 
entendre bé la transició, són en ells més contraproduents pel significat i 
valor negatiu que li atorgaven a l'esdeveniment, marcat per un buit, un 
buit físic, instrumental i emocional. Els punts crítics de la transició de la 
tasca de postcuidar han estat en primer lloc la mort de la persona cui- 
dada, quan el postcuidador pren consciència de la magnitud dels canvis 
que li esdevenen, la superació del dol, la recerca d'un nou sentit a la 
seva vida, moviment cap a la nova vida, que és quan les persones s'ado- 
nen que estan superant la transició de la tasca de postcuidar i posen els 
seus esforços a seguir endavant. 


Condicions de la transició de la tasca de postcuidar 


Les condicions de la transició són les circumstàncies que influeixen en el 
fet com una persona es mou cap a la transició, que faciliten o inhibeixen 
el progrés per assolir una transició saludable. 

Tal com s'ha descrit en l'anàlisi de la categoria, tant els condicio- 
nants personals com el significat que donen a la transició, les creences i 
actituds personals (com han fet front a la transició), l'estat socioeconò- 
mic, la preparació i el coneixement, la comunitat i la societat, han fet que 
la transició hagi estat saludable. 

Si entrem a analitzar en més detall aquestes condicions, en relació 
amb les condicions personals, cal destacar que el significat que atorguen 
els postcuidadors a la seva nova situació és un element que influeix sig- 
nificativament en ells i, en moltes ocasions, actua com a inhibidor. Als 
informants els costarà trobar un significat o finalitat a la seva nova vida, 
un element antagonista del significat és ocupar el temps en activitats de 
lleure o de voluntariat, cosa que fa que la persona atorgui un significat 
a la seva vida, tot i que no és tan poderós com el significat que atorgava 
a cuidar el seu familiar. Per tant, aquesta recerca d'activitats per ocupar 
el temps facilita el pas cap a la transició saludable. 

Les creences i actituds culturals, en la nostra mostra, les configuren 
les creences religioses i les actituds socials i culturals, que influeixen en 

l'etapa del dol i que fan que els postcuidadors mantinguin el record del 
seu familiar idealitzat i positiu, cosa que els fa viure una transició basa- 
da en el record agradable. 

L'estat socioeconòmic és un dels condicionants de la transició de 
la tasca de postcuidar, aquest concepte engloba aspectes econòmics, 
però també tots els tràmits de tancament, com ara baixes administrati- 
ves, canvis de titularitats, que poden interferir de manera negativa en 
la transició cap a la nova vida. Tal com s'ha descrit anteriorment, en la 
majoria dels casos hi ha una preparació i un coneixement per afrontar la 
mort del familiar a qui han cuidat, però tal com emergeix del discurs no 
hi ha una preparació per tal d'afrontar la transició de la tasca de postcui- 
dar que va més enllà del dol. 

Els postcuidadors han d'estar preparats per trencar amb la que 
havia estat la seva vida quotidiana fins al moment de la mort del seu 
familiar i començar a construir una nova identitat. 

Pel que fa als condicionants de la comunitat i la societat són ele- 
ments clau en la transició. Entenem comunitat com l'entorn on el 
postcuidador estructura les seves relacions i viu la seva vida, aquesta 
comprèn la família, les amistats i les persones més properes als parti- 
cipants. Tot i que refereixen canvis en les amistats, i en alguns casos en 
el nucli familiar, la relació i el suport per la seva part és un element que 
evita l'aillament del postcuidador. 

Quant al suport professional, podria actuar com un element faci- 
litador, però els informants no han percebut cap suport de caire profes- 
sional, i, per tant, pot ser un aspecte a treballar per millorar l'atenció a 
les persones que deixen de ser cuidadors. 

Pel que fa a la societat, ens referim a una societat global en què 
els postcuidadors ens veuen immersos, aquesta comprèn els recursos 
que poden tenir a l'abast. Com s'ha descrit anteriorment, la burocràcia 
administrativa pot fer inhibir la transició, mentre que la societat ofereix 
recursos com les associacions que poden servir com a facilitadors. En la 
taula segúent es detallen aquells condicionats que han emergit del dis- 
curs dels participants i es classifiquen en facilitadors i inhibidors. 

Condicionants de la transició de la tasca de postcuidar 


Personals: Significat 


Facilitadors —j Recerca d'una finalitat en JInhibidors (Manca de fi en la 


la vida. vida. 

Record positiu de l'etapa Canvi en el 

de cuidador. significat de les 
relacions. 
Tristesa. 
Depressió. 


Personals: Creences i actituds culturals 


Facilitadors —J Creences religioses. Inhibidors 
Rituals i cerimònies 
religiosos d'homenatge al 
difunt. 

Record positiu del familiar. 


Personals: Estat socioeconòmic 


Facilitadors —J Ocupar el temps en Inhibidors /j Pèrdua econòmica. 
activitats socials. Dependència dels 
Activitat laboral. fills. 


Personals: Preparació i coneixement 


Facilitadors —j Dol anticipat. Inhibidors Manca preparació 
per tal d'abandonar 
la tasca de 
cuidador. 

Comunitat 

Facilitadors —J Suport familiar. Inhibidors j Pèrdua amistats 

Suport amistats. antigues. 
Suport veinal en nuclis Compassió per 
rurals. part de terceres 
Ajuda a altres cuidadors. persones. 
No acceptació del 
seu dolor. 
Societat 
Facilitadors —/ Voluntariat. Inhibidors — Burocràcia 
Associacions. Grup administrativa. 


d'ajuda mútua. 


TAULA 11. Condicionants de la transició de la tasca de postcuidar. Elaboració 
pròpia. 

Patrons de resposta 


En evolucionar la transició van apareixent indicadors que evidencien 
respostes de presa de consciència de la necessitat de reformular la iden- 
titat. Els participants s'han mogut cap a una transició positiva, caracte- 
ritzada per respostes saludables. Actualment, se senten connectats i han 
desenvolupant elements d'afrontament. Tot i que per tal de situar-se al 
nou rol han requerit un període de temps llarg, sorgeix una peculiaritat, 
ja que tot i que la transició és positiva, els postcuidadors cerquen en la 
seva nova vida quotidiana elements que els mantinguin connectats des 
del record amb la seva vida de cuidadors. 

Aquest record, per una banda, pot ser físic i social, com és el cas 
de la majoria dels informants que es dediquen a activitats socials i de 
voluntariat relacionades, en certa manera, amb el cuidatge, i desenvolu- 
pades en associacions en què ells havien participat quan eren cuidadors. 
Per una altra banda, es troba el record emocional del seu familiar, un 
record que en petits moments del seu dia a dia està present. Tal com ens 
expressaven els participants a l'hora de dinar, a les celebracions, quan 
es realitza alguna activitat com agafar un avió, anar a algun lloc on ana- 
ven amb el familiar, fa encendre l'espurna del record positiu. Per tant, 
aquest record positiu i la superació de sentiments negatius relacionats 
amb el record pot ser considerat com un indicador de resultat. 


Indicadors d'una transició saludable 


Indicadors de procés: 

Desenvolupar afrontament i confiança 

Millorar problemes psicològics 

Interactuar els postcuidadors amb altres persones 
Ocupar el temps 


Indicadors de resultat: 

Benestar, satisfacció. 

Record positiu. 

Reconstrucció d'una nova vida quotidiana. 


TAULA 12. Indicadors d'una transició saludable. Elaboració pròpia. 

Terapèutica d'infermeria 


Pel que fa a la terapèutica d'infermeria proposada per Meleis (2010), 
d'aquest estudi sorgeixen aspectes per treballar la transició amb els 
postcuidadors. La primera mesura de la terapèutica d'infermeria de 
Meleis implica un esforç multidisciplinari per conèixer el client: va- 
lorant cada condició de la transició per crear un perfil individual de 
preparació del client. D'aquesta tesi se'n deriven els elements comuns 
que actuen com a condicionants de la transició dels postcuidadors i, per 
tant, poden servir d'utilitat en l'atenció d'infermeria a persones que es- 
tiguin experimentant una transició similar. 

El segon supòsit valora la preparació per a la transició com una 
terapèutica infermera. Així doncs, la preparació per a la transició inclou 
empoderar la persona per crear les condicions òptimes per a la transició. 
Referent als postcuidadors, la infermera mitjançant les seves intervenci- 
ons ha d'ensenyar a les persones tècniques de control de l'estrès i d'es- 
tructuració de la seva vida. Una bona mesura pot ser ensenyar i treballar 
amb les persones la tècnica de resolució de problemes (TRP). La TRP 
és una eina de què disposa el professional d'infermeria per ajudar a 
reflexionar i, al mateix temps, formant el postcuidador en la millora de 
la presa de decisions relacionades amb una situació o problema difícil 
de resoldre (D'Zurita, T. J., 1993). Aquesta tècnica ha demostrat la seva 
efectivitat en la resolució de problemes, així com també la reducció dels 
nivells d'ansietat i de depressió dels cuidadors familiars actius (Ferré- 
Grau i col., 2014). 

En tercer lloc, en relació amb la terapèutica d'infermeria de Meleis 
es considera la suplementació del rol, tot i que no es va desenvolupar 
en la teoria intermèdia de les transicions. En els postcuidadors familiars 
seria l'abandonament del rol de cuidador i la construcció de nous rols. 
La infermera ha d'ajudar la persona en el reconeixement dels rols de la 
persona i en la recerca de noves finalitats per a la seva vida. Així doncs, 
l'entrevista terapèutica pot ser un bon element per tal de desenvolupar 
les intervencions infermeres. 

Idees clau sobre l'adaptació de la teoria de les transicions a la 
tasca de postcuidar 


e — La naturalesa de la transició és de tipus situacional i orga- 
nitzativa. 

e — Els patrons que segueix la transició són múltiples. 

e — El canvi que ha portat a les seves vides ha estat l'abandona- 
ment de les tasques pròpies de cuidar. 

e — Els punts crítics de la transició de la tasca de postcuidar han 
estat, entre altres, la mort de la persona cuidada, prendre 
consciència de la magnitud dels canvis que li esdevenen, la 
superació del dol i la recerca d'un nou sentit a la seva vida, 
i el moviment cap a la nova vida. 

e o Hi ha múltiples condicions que poden afavorir o inhibir la 
transició. 

e — Valorar cada condició de la transició permet crear un perfil 
individual de preparació del client, i forma part de la tera- 
pèutica d'infermeria. 

e — La preparació per a la transició inclou empoderar la persona 
per crear les condicions òptimes per a la transició. La tècnica 
de resolució de problemes pot ser una bona eina per facilitar 
les intervencions infermeres. 

IV. Conclusions 


L'estudi realitzat ha permès assolir els objectius inicialment plantejats, 
cosa que ens porta a respondre les preguntes inicials de la recerca i a 
formular les conclusions segúents: 

En finalitzar l'etapa com a cuidadors familiars, els postcuidadors 
familiars experimenten una transició múltiple en la qual han de redefi- 
nir la seva identitat i han de reconstruir la seva vida quotidiana. Aques- 
ta transició s'inicia abans de la mort del familiar i perdura més enllà del 
procés de dol. En aquest procés, els postcuidadors expressen múltiples 
vivències i sentiments que constitueixen elements clau per a la recons- 
trucció de la seva nova identitat com a postcuidador. 


Toti les dificultats viscudes durant l'etapa com a cuidadors, 
els postcuidadors atorguen un significat positiu a l'experiència 
narrada, en què destaquen l'afecte i l'estima cap al seu familiar, 
i la satisfacció d'haver pogut cuidar-lo. 

En la transició de la tasca de postcuidar es configura el buit 
de la tasca de postcuidar, en el qual intervenen múltiples fac- 
tors: un procés instrumental, relacionat amb (re)organització 
del temps, la pèrdua de tasques, rutines i activitats significati- 
ves, la buidor en l'espai físic. l un procés emocional relacionat 
amb les diferents pèrdues: la mort del familiar, la pèrdua del 
roli del poder en el nucli familiar, i tot això configura un buit 
existencial. 

S'han definit rituals de tancament o d'acomiadament en tots 
els informants com són el buidatge d'armaris, la donació de 
les ajudes tècniques a associacions, així com els tràmits admi- 
nistratius. 

Alguns dels moments més significatius en la transició de la 
tasca de postcuidar són la mort del familiar, el descobriment 

de noves activitats i motivacions en la vida, la reconfiguració 
de rols dins el nucli familiar i la presa de consciència del canvi. 

e — Els elements que poden afavorir la transició de la tasca de 
postcuidar cap a la nova vida són: 


- A nivell personal: La recerca d'una finalitat en la vida, el re- 
cord positiu de l'etapa de cuidar, les creences religioses, la 
celebració de cerimònies i rituals de record de la persona di- 
funta, ocupar el temps en activitats lúdiques o incorporar-se 
a l'activitat laboral, i el dol anticipat. 


- A nivell comunitari: El suport familiar i de les amistats, i 
l'ajuda a altres cuidadors. 


- Anivell social: La participació en programes de voluntariat, 
en associacions o en grups d'ajuda mútua. 


e — Els elements que poden inhibir la transició de la tasca de 
postcuidar cap a la nova vida són: 


- Anivell personal: La manca d'una finalitat en la vida, canvis 
en el significat de les relacions, depressió i manca de prepa- 
ració per abandonar la tasca de cuidador familiar. 


- Anivell comunitari: La pèrdua d'amistats i la compassió per 
part de terceres persones. 


- Anivell social: La perllongació dels tràmits burocràtics i ad- 
ministratius. 


e — En la configuració de la nova vida dels postcuidadors famili- 
ars hi ha una desestructuració de l'organització de les tasques 
domèstiques i de les rutines. 

e — En la (re)estructuració de la vida quotidiana del postcuidatge 
un dels aspectes que crida l'atenció és la modificació en els pa- 
trons de reunions familiars i celebracions. 

e —S'evidencia una manca de suport sanitari i social en l'etapa de 
la transició de la tasca de postcuidar familiar. 

e — Les associacions de malalts i familiars són una font important 
de recolzament als postcuidadors familiars, els permet seguir 
lligats al record positiu de la seva etapa com a cuidador. 

e — Els postcuidadors familiars són una font de suport i d'ajuda a 
nous cuidadors familiars. 

e — La nova identitat com a postcuidador és condicionada per la 
integració entre el record de l'etapa de cuidador i les tasques 
generades per les noves rutines, activitats i finalitats vitals 
construides en la nova vida quotidiana. 


Per finalitzar, creiem que la teoria de les transicions de Meleis per- 


met descriure i comprendre l'experiència viscuda pels postcuidadors 
familiars. 

V. Limitacions, futures línies de recerca 
i implicacions per a la pràctica 


En aquest apartat, es presenten les limitacions de l'estudi i, a continua- 
ció, les futures línies d'investigació, ja que pensem que, d'aquesta mane- 
ra, podem proposar possibles solucions als problemes detectats. 


5.1 Limitacions i futures línies de recerca 


Les principals limitacions d'aquesta tesi fan referència a l'elecció de 
la metodologia. Els estudis qualitatius produeixen dades de gran va- 
lor social en el context en què es realitza la recerca, alhora que això fa 
que siguin difícilment generalitzables. Els resultats d'aquest estudi sols 
poden ser generalitzables amb persones que presentin característiques 
sociodemogràfiques i socioculturals similars. No obstant això, hi ha 
moltes similituds amb els estudis de Larhin (2016) i Breen i els seus col- 
laboradors (2015) realitzats en el context anglosaxó. 

Donat el caire qualitatiu de la recerca no s'ha utilitzat cap instru- 
ment de mesura, com ara escales o test, quantitatiu per tal de valorar 
aspectes com ara els nivells d'ansietat, depressió o qualitat de vida dels 
postcuidadors familiars que podrien donar un valor afegit als resultats 
plantejats. La realització posterior amb metodologia quantitativa, amb 
la utilització d'escales d'ansietat i de depressió, podrien complementar 
els resultats aportats en aquesta tesi. 

L'altra limitació fa referència a la mostra. Un aspecte que crida 
l'atenció és que nou dels participants (un 64,320 dels informants) tenen 
estudis universitaris, cosa que contrasta amb les característiques gene- 
rals descrites en la bibliografia sobre cuidadors i postcuidadors. Així 
com també que hi ha pràcticament el mateix nombre d'homes com de 
dones en les entrevistes. Aquest fet pot ser degut a una selecció de la 
mostra, ja que molts dels informants provenen de diferents associacions 

i pensem que aquestes han pogut designar aquelles persones que han 
cregut més ben preparades. També fa palès una nova realitat fins ara poc 
estudiada, com és el canvi del perfil de cuidadora familiar descrit fins 
a l'actualitat, que creiem que és un univers a explorar i aprofitar com a 
aportació al suport dels cuidadors i postcuidadors i, potser també en 
alguns casos, ha modificat la vivència del dol. 

En aquest estudi s'han considerat com a postcuidadors aquelles 
persones que han deixat de cuidar el seu familiar a causa de la mort 
d'aquest, però en la literatura hi ha autors que consideren com a postcui- 
dadores aquelles persones que el familiar ingressa en un centre sociosa- 
nitari o en una residència. Per tant, pensem que és una línia a investigar 
per tal d'establir similituds i diferències entre els diferents models d'es- 
devenir postcuidador. 

Aquesta tesi és la primera dedicada al món dels postcuidadors fa- 
miliars en el nostre entorn i, dels resultats, conclusions i de les limitaci- 
ons d'aquest estudi se'n deriven futures línies de recerca de les quals es 
vol llençar un repte per al col-lectiu infermer. Així doncs, el coneixement 
aportat en aquesta recerca obre les portes a la necessitat d'identificar, de- 
senvolupar i avaluar intervencions infermeres que incorporin la diver- 
sitat i la complexitat de l'experiència d'esdevenir postcuidador familiar, 
i que ajudin en la reconstrucció de la vida quotidiana i la redefinició de 
la nova identitat. 


5.2 Implicacions per a la pràctica 


Els resultats d'aquest estudi poden ser utilitzats en les diferents vessants 
de la infermeria: assistencial, investigadora, docent i gestora. Una pri- 
mera implicació és comuna, ja que fa visible la figura del postcuidador 
familiar, que fins ara havia passat per desapercebuda, en tots els àmbits. 

Les implicacions per a la pràctica en la recerca han quedat descrites 
en els apartats anteriors, així doncs anem a centrar-nos en primer lloc en 
la pràctica assistencial. 

Tal com ha emergit del discurs dels participants, hi ha un buit pel 
que fa a l'atenció per part dels professionals sanitaris. Així doncs, l'apli- 
cació més visible en la pràctica assistencial és propiciar el canvi per tal 
que els postcuidadors familiars rebin aquesta atenció que demanden. 
Aquesta ha de ser liderada per la infermera d'atenció primària que és 

qui coneix l'evolució de la persona com a cuidadora i com a postcui- 
dadora. Per tant, seria convenient dissenyar un element de valoració 
integral del postcuidador per tal de poder establir un pla de cures per- 
sonalitzat. Tot i que el canvi ha de ser liderat per les infermeres d'aten- 
ció primària en tots els àmbits, s'ha de treballar per oferir unes cures 
de qualitat als postcuidadors familiars. Així doncs, cal tenir en compte 
que una situació de malaltia o d'ingrés hospitalari es poden veure con- 
dicionades a nivell emocional pel procés de transició que esta vivint el 
postcuidador familiar. 

No vull oblidar la meva tasca docent com a professor associat del 
Departament d'Infermeria de la Universitat Rovira i Virgili a l'hora de 
destacar les implicacions docents dels resultats d'aquesta tesi. En els 
darrers anys s'han incorporat competències en el currículum d'infer- 
meria directament relacionades amb la família, tal com s'observa en la 
taula. 


Competències relacionades amb la família a l'ensenyament d'infermeria 
(URV) 

A3 Educar, facilitar, donar suport i animar la salut, el benestar i el 
confort, promovent la participació del pacient, família i comunitat 
en el seu procés de salut-malaltia. 


A12 Habilitats per mantenir la dignitat, privadesa, intimitat, 
confidencialitat i capacitat de decisió del pacient i família. 


A19 Coneixement rellevant per aplicar les cures infermeres, 
proporcionant i garantint benestar, qualitat, i la seguretat a 
l'individu, a la família i a la comunitat. 


A21 Comunicar-se de manera efectiva amb pacients, família, comunitat i 
amb l'equip interdisciplinari. 


TAULA 13. Competències relacionades amb la família a l'ensenyament d'infer- 
meria (URV). Elaboració pròpia. 


Dins d'aquestes competències es treballa la figura del cuidador familiar 
en diferents assignatures i, per tal de donar una visió molt més integral 
de tot el seu procés, cal introduir els resultats d'aquest treball per donar 
a conèixer la transició del procés de la tasca de postcuidar, per tal que els 

futurs infermers puguin aprendre i desenvolupar tècniques, habilitats i 
actituds per poder establir un pla de cures a un postcuidador. 

També cal implementar programes de formació continuada per als 
professionals sanitaris amb l'objectiu de treballar íntegrament la figura 
del cuidador familiar des del seu inici, passant per la transició de la tas- 
ca de postcuidar fins a la reconstrucció de la seva vida quotidiana, per 
tal d'unificar criteris d'actuació, i millorar el coneixement i la pràctica 
assistencial. A més dels professionals sanitaris seria important inclou- 
re en programes de formació aquelles persones que ofereixen ajuda als 
postcuidadors familiars, com ara metges, treballadors socials, psicòlegs, 
coordinadors d'associacions, per tal d'abordar la figura del postcuida- 
dor familiar des d'una vessant multidisciplinària. 

Cal destacar que l'actitud infermera envers la família no només 
està relacionada amb la formació rebuda, sinó amb les actituds pròpies 
de cada infermera. Per tant, tots dos conceptes tenen una relació molt 
estreta. Així doncs, Berenguer (2014) en la seva tesi va identificar que 
aquelles infermeres amb almenys sis anys d'experiència, que havien 
continuat cursant postgraus o màsters, o que estaven immerses en el 
programa de doctorat, i que havien tingut un familiar pròxim greument 
malalt eren les que tenien uns nivells més elevats en l'escala Actitud in- 
fermera envers a la família (AI-ICFE) (Berenguer, 2015). Per tant, cal oferir 
uns programes de postgrau i màster integrals en els quals no només 
s'ensenyin habilitats tècniques, sinó que les infermeres pugin adquirir 
habilitats envers la tasca de tenir cura de la família. 

Finalment, dins de la funció gestora de la infermera, cal treballar 
per planificar plans d'atenció específics, dins de l'àmbit d'atenció pri- 
mària, per tal d'oferir una atenció organitzada, protocol-litzada, indi- 
vidual i de qualitat a les postcuidadores familiars. Al mateix temps, es 
fa una crida a les administracions per tal que les polítiques sanitàries i 
socials s'adaptin a les necessitats derivades dels nous perfils de cuida- 
dors i postcuidadors familiars. 

També resulta important destacar que per a aquells postcuidadors 
que volguessin participar es podria elaborar un programa de suport a 
nous cuidadors o que el postcuidador fos la figura líder del grup del 
cuidador expert, i així podríem ajudar-lo a ocupar el seu temps, a fer-lo 
sentir realitzat dins de la societat. Els seus coneixements i experiències 


174 


Postcuidadors familiars. Estudi qualitatiu sobre la reconstrucció de la vida quotidiana 


serien molt valuoses per a aquelles persones que comencen la seva tasca 
com a cuidadores familiars. 

Per acabar, cal destacar que vivim immersos en el món de les tec- 
nologies de la informació i la comunicació (TIC), i, per tant, seria in- 
teressant dissenyar una eina digital per tal de complementar aquestes 
intervencions infermeres i avaluar-ne la seva efectivitat en el suport als 
postcuidadors. 

Difusió de la recerca 


Durant l'elaboració d'aquesta tesi, s'ha començat el procés de difusió de 
part dels seus resultats i es descriu, a continuació, la difusió científica i 
les publicacions realitzades fins a la data: 


Articles: 


Lorca, J., Martí R., Albacar, N., García, M., Mora, G., i Lleixà, 
M. (2016) cApoyo tecnológico a los cuidadores no profesiona- 
les de personas con enfermedades crónicas-. Metas Enferm jun 
2016, 19(5): 21-26. 

Mora-Lopez, G., Ferré-Grau, C., i Montesó-Curto, P. (2016). 
eAnalysis of the transition process among family caregivers in 
a hospital in the region of Catalonia in Spain. Applied Nursing 
Research, 29C, 242-247. 


Comunicacions realitzades a congressos: 


Pòster: cPost-cuidadors familiars. Una aproximació a través de 
la teoria de les transicions,. Presentat al 9è Congrés d'Inferme- 
ria Catalana. Girona. Maig de 2014. 

Comunicació: dReconstrucción de la vida cotidiana de los 
postcuidadores familiares. Una aproximación cualitativa des- 
de la teoria de las transiciones,. Presentada durant el II Con- 
greso Internacional de Investigación en Salud y Envejecimien- 
to. Almeria, juliol de 2015. 

Premis: 


Ponència: ePost-cuidadors familiars. Un estudi qualitatiu... 
Presentada a VIII Seminari Internacional d'Investigació en In- 
fermeria de la Universitat Rovira i Virgili. Tarragona. Febrer 
de 2016. 

Pòster: eReconstruction of the daily life of former family 
caregivers: qualitative research,. Presentat al Encontro de 
Doutorandos em Enfermagem da Universidade de Lisboa. 
Lisboa. Maig de 2016. 


Premi de Recerca M. Teresa Gatell Vallvè d'Atenció a les Perso- 
nes. Fundació Ciutat de Valls. 2013. 

Premi INVESTIF 2012. Concedit pel Col-egi Oficial d'Inferme- 
res i Infermers de Tarragona. Novembre 2012. 

Annex 1: Autorització del Dr. Pereira per utilitzar el seu gràfic 


Autorización uso imagen tesi doctoral 


cm. Gerard Mora López 


Muchas gracias Le mant... dj. 25/02/2016 8:33 


ny —Helder José Alves Rocha Pereire 
Respon a tots l 


Per a: Gerard Mo dt. 23/02/2016 21:45 


S'ha contestat el 25/02/2016 8:33. 
Caro Gerard 


Parabéns pelo tema do seu trabalho. É um tema muito interessante e com grandes 
implicaçóes para a pratica de enfermagem. Uma reconstruçào que deve ser preparada 
ainda durante o período efetivo enquanto cuidadores é que, frequentemente, nào é 
reconhecida pelos profissionais. 

Utilize o material sem qualquer problema. Fico satisfeito em saber que o trabalho que 
realizei poderà contribuir na compreensào deste fenómeno. 

Este semestre estarei a trabalhar na University of Massachussetts Dartmouth. Pelo que o 
melhor contacto até Junho seràhpereira2 Qumassd.edu (se precisar de alguma coisa) 


Cumprimentos 


Helder Rocha Pereira 


193 


Gerard Mora López 


Annex 2: Guió entrevistes 


POSTCUIDADORS FAMILIARS. ESTUDI QUALITATIU SOBRE LA 
RECONSTRUCCIÓ DE LA SEVA VIDA QUOTIDIANA 


CODI INFORMANT: 


Dades sociodemogràfiques: 


Gènere: Edat: 

Estat civil: N Fills: 

Nivell estudis: Situació laboral: 
Relació parentiu amb la persona cuidada: Anys dedicats a cuidar: 
Malaltia principal: Temps fi cuidar: 

Altres observacions: 


Elements a explorar en l'entrevista: 
ETAPA CUIDADOR 


e Què va significar cuidar del seu familiar2 
e — Procés de mort 
e Com va viure el moment de deixar de cuidar2 
e Quins van ser els principals canvis a la seva vida en el moment 
que va deixar de cuidar2 
SITUACIÓ ECONÒMICA 


e — Situació general 
e — Treball (canvis durant fase postcuidador2) Valorar reincorpo- 


racions 
e — Estat social 
e — Salut 


e — Problemes de salut (físic /mental) 

e Com està després del període de cuidar 

e Després de deixar de cuidar sent que la seva salut a millorat2 
En quin sentit2 

e Canvis en la salut 

e — Utilització de serveis 

VIDA FAMILIAR I SOCIAL 


Ha canviat la relació amb els seus familiars després de deixar 
de cuidar2 

Canvis en la rutina diària 

Com viu els esdeveniments tradicionals2 (Nadal, aniversaris, 
esdeveniments familiars) 

Xarxes de cuidadors 

Després de cuidar el seu familiar, té algun hobby, afició2 

A què dedica el temps2 

Com creu que podria ajudar a persones en la mateixa situació 
que vostè2 


EMOCIONS 


Sentiments viscuts (Preguntes tipus: Com se sent en l'actuali- 
tat2, diferents sentiments durant el procés) 

Què l'ha ajudat en la transició 

Creences 

Rols 

Ajuda a altres cuidadors 

Annex 3: Full d'informació i consentiment informat 


Full d'informació de l'estudi: " Post-cuidadors familiars. Estudi sobre la 
reconstrucció de la seva vida quotidiana. 


Aquest estudi pretén donar resposta a les preguntes de com és procés de la 
transició del post-cuidar2, Quines necessitats i sentiments manifesten els post- 
cuidadors en la reconstrucció de la seva vida quotidiana2, com es poden utilitzar 
els seus coneixements de la seva fase de cuidadors7, analitzant la transició del 
postcuidar i la reconstrucció de la vida de les cuidadores familiars. 


S'utilitzarà metodologia qualitativa, mitjançant les entrevistes en profunditat a 
informants que reuneixin les seguents característiques: 


1. Ser major de 18 anys 

2. Haver cuidat durant un mínim de dos anys 

3. Haver deixat de cuidar al menys des de fa un any i mig. 

4. Ser post-cuidador familiar d'un fill/a, mare, pare, fill, filla o cònjuge. 
5. Hagin donat el seu consentiment per escrit per a participar a l'estudi. 


Per garantir l'anonimat a la transcripció de les entrevistes no figurarà el nom de 
la persona entrevistada ni del seu familiar, i Si per algun motiu es fa constar 
aquest serà fictici. Les dades personals son tractades amb confidencialitat 
seguint la disposició de la Ley Orgànica 15/1999, de 13 de diciembre , de 
Protección de Datos de Caràcter Personal. L'estudi compta amb l'aprovació del 
Comitè d'Ètica del la Investigació de l'IDAP Jordi Gol. 


Qualsevol participant serà lliure d'abandonar l'estudi en el moment que cregui 
necessari o ometre alguna part de la seva entrevista una vegada estigui 
transcrita, i per tant aquesta no figurarà en l'estudi. 


Per a qualsevol dubte o aclariment podeu contactar amb l'investigador principal, 
Gerard Mora López al telèfon 646433434 o via e-mail: gerardmi(Ogmail com 


Moltes gràcies per la vostra participació. 

Full de consentiment informat 


Oi acu ara cicles ae Da dado Lot Gato tendal amb 
DNI......................, EXpOso que se m'ha informat de l'estudi en el qual 
Ep així com sha seva finalitat, i he pogut fer les preguntes que he 
cregut convenients. 


Així doncs, 

Accepto participar en l'estudi: "POSTCUIDADORS FAMILIARS. 
ESTUDI QUALITATIU SOBRE LA RECONSTRUCCIÓ DE LA SEVA 
VIDA QUOTIDIANA" 

Així mateix, 

Accepto la gravació de l'entrevista mitjançant una gravadora digi- 
tal per tal que es puguin copsar millor les idees i conclusions que se'n 
desprenguin. 

Entenc que les dades seran tractades anònimament i que l'autor 
respectarà aquest principi durant tota la investigació. 

Entenc que puc retirar-me quan vulgui sense haver de donar expli- 
cacions i sense que això repercuteixi en les cures i atencions que s'han 
de dispensar al meu familiar. 

De la conformitat amb el que estableix la L. O. 15/1999, del 13 de 
desembre, de protecció de dades de caràcter personal, declaro haver 
estat informat: de l'existència d'un fitxer o tractaments de dades de ca- 
ràcter personal, de la finalitat de la seva recollida i dels destinataris de 
la informació. De la identitat i adreça del responsable del fitxer de les 
dades. De la disponibilitat d'exercir els drets d'accés, rectificació, cancel- 
lació i oposició dirigint-me per escrit al titular del fitxer de dades. 

I concedeixo que les dades clíniques referents a la malaltia del meu 
familiar siguin emmagatzemades en un fitxer automatitzat, la informa- 
ció del qual podrà ser utilitzada exclusivament per a finalitats científi- 
ques, i estic d'acord en que les meves opinions surtin reflectides en una 
futura publicació. 


Signatura del participant Signatura de l'investigador 
Gerard Mora López 
Tortosa, ..... derciueientalxi de 2015 

Annex 4: Dictamen CEIC IDAP Jordi Gol 


yo 


IDIAP 
JordiGol 


INFORME DEL COMITE ETIC D'INVESTIGACIÓ CLÍNICA 


Rosa Morros Pedrós, Presidenta del Comitè Ètic d'Investigació Clínica de l'IDIAP Jordi Gol. 
CERTIFICA: 


Que aquest Comitè en la reunió del dia 07/04/2014, ha avaluat el projecte Post-cuidadors familiars. Estudi 
qualitatiu sobre la reconstrucció de la seva vida quotidiana amb el codi P14/046 presentat per l' 
investigador/a Gerard Mora López. 


Considera que respecta els requisits ètics de confidencialitat i de bona pràctica clínica vigents. 


d'a 


Barcelona, a 10/04/2014 

Aquest treball de recerca pretén donar resposta a les preguntes: què 
passa quan un cuidador familiar deixa de cuidar: Quins sentiments, 
percepcions, necessitats experimenta2 Com (re)construeix la seva vida 
quotidiana2 Quin suport professional necessita2 Mitjançant l'anàlisi 
d'entrevistes en profunditat realitzades a diferents post-cuidadors fa- 
miliars s'aproxima als professionals sanitaris, i aquelles persones inte- 
ressades amb el tema, a la realitat quotidiana dels post-cuidadors. 

